奇门探索录

奇门探索录序

《易》曰：“占事知来”。《书》曰：“汝则有大疑，谋及卜筮。”《周礼》筮人言：“国之大事，先筮后卜。以宗伯掌其官，凡以畏法，令决疑以定犹豫，纪象、征候由来尚已。”汉兴其说，益繁。或以日占，或以时占，或以月行所在占，而天官、算术、风角、云气之迟疾变动，与夫人事之治乱，敬怠山川草木之流峙，荣枯不一，其物亦不一其术，然皆本五运之终始，究三易之正变，非默而好深湛之思者不能为也。奇门遁甲之术，不详始于何人，然以其九宫为九星推之，似其书当出于汉初。虽五纬只言岁星，余四星不之及，无所谓九星。而五星之说，已始于甘石、孤虚、六甲诸书，篇帙虽佚，《班书·艺文志》实存其目。特后之操斯术者，多方技之流，率震暴其号，蔓衍其词，又往往伪托撰人姓字为名高，致其缘起不可考耳。要其术，则犹是古人前知之道，不可废也。

民国六年，余督军江右，得桂林关君六生。六生以进士起家，官侍御为郡守，于古学靡不通晓，而尤专精于奇门。近乃剌取奇门十种，略加改定，而附以《戊笈谈兵》及《大全占验》各书，名曰《奇门探索录》。问序于余，余惟是书之旨趣，已见于六生所为，凡例无待赘述。惟例言以奇门一术，原于《子夏易传》，散见于汉儒易解诸书，何其见之韪也？夫易之为书也，本诸八卦已成之迹，观其会通而系之爻象，知以数往，神以知来，数往者顺，知来者逆，此爻辰卦气所以变动不居，周流六虚。而《京氏易传》遂以占验著闻。即迩时治易之师法，家法举不外是，所谓汉易者也。自辅嗣易兴，而爻辰卦气之说屏置弗论，于是遂有目爻辰卦气为占家术士之所为者，而易之古义咸以剖矣，是乌知古人绝地通天之奥哉。虽然《杨子法言》云：“史以天占人，圣人以人占天，灵贶昭应，如有见闻。”而使人自得其象占之意于言思之表，趋吉避凶，去恶就善，余又深契于六生谈理之说，盖数也，而几于道焉。则是书也，概六生之蕴抱可也。

民国七年三月  日江西督军陈光远序

凡例

一、奇门之法，前人谓久已失传，其实未也。第传述有异同，又用之各有验，甘衷一是耳。《论语》不云乎“贤者识其大，不贤者识其小。”术数家何独不然？应验如神，斯为妙道，固不必是丹非素，亦无庸舍己从人，各本师传，志存觉世。故此篇所收其起例不必一致，期于发明义理而止，而于不同处加以小注，不复辨驳。

一、心法秘纂共十卷，原拟全录，付之手民。然书中颇有重复，且讹字甚多，无从校正，不得不割爱。其中言兵事不过数条，乃取《戊笈谈兵》、《奇门一得》、《大全》之说，补录于后，俾臻完美。

一、式中分天、地、人三盘，古今无异，然有中宫寄坤者，有八门飞加者，而九星亦寄于坤，中宫竟虚无一物，于理终觉不安。《大全》云：“中宫亦有门。”傅先生所传，九神九星均入中五；赵先生云，直使门与中宫同看，然则看中宫吉凶亦自有法，又不必如《大全》所云也。

一、奇门之法，钜细悉赅。学者当求其大者、远者，如世之治乱，人之贤否，兵之胜负，事之成败，均宜极意研求，务得其真机而后止。若夫日用寻常之事，似可从缓。智者当不河汉斯言。

一、奇门分理与法两宗，兹篇所录，均谈理之说，其于法术，皆置不讲。

一、奇门本圣门所传授，曾于《子夏易传》及《汉书易解》诸书见之。几目为小道者，皆未深思也，余承师友之传，略知其门径，故不惜备举，以告同志。

一、兵事最关紧要，曾纂有《兵机汇要》一书，于兵家颇适于用，容俟后出。

一、修造选择，关于身家之安危，篇中亦略及之，故一并斟录。

一、古书流传不多见，刻本尤少，每以为恨。方伯李木斋先生收藏最富，允为借抄，俟录出，入之续篇。

一、吾人以一心应万事，悉凭理想而得，因物付物之道，理想不到，始以数通，要其宗亦不外乎情理。理与数又似分而实合，惟占断乃临机应变，故有数同而断异，或数异而断同，或占近而应远，或占此而应彼，神妙莫测，全在临时斟酌而言之，宋儒所谓“活泼泼地”是也。一言以蔽之曰“无私”，无私则公，公则明，明则无不照矣。

蜀峨眉山古云洞述，峨僧道德高深，修真炼性数十年，本系显宦，因乱出家，今已年过百龄，自言得达天大和尚传授神仙之术，旁及太乙、奇门、六壬，无不精通。篇中心法，大宗直指两卷，颇类其笔法，披读之余，不禁神往，惜乎俗尘未净，负笈无由，遥望名山，徒深仰止而已。

《奇门探索录》卷一

丁巳秋，薄游燕市，购得秘传奇门十种。其中论说多发前人未发之旨，知为有道之士所著录，原题卧云居士纂辑，湖海居士校录，均不标名，咸同开丰城有传，卧云先生客羊城，以奇门授番禺谭敬希氏，谭授南昌赵森林氏，赵善堪与学。丁未岁，余延至虔州修府署，朝夕谈论，颇得其益，然傅先生所传起例不同，则此卧云先生别是一脉，书中伪误字甚多，为改定若干其不可晓者，仍阙之，并附录《戊笈谈兵》及《大全占验》各条，《奇门遁甲元灵经》亦间附录其说。颜曰：《探索录》冀以广居士之传而救敝起衰云尔。

                                                       湘山耕夫六生氏题

入手九诀（心法秘纂）

第一，详明气候运行于何卦何宫，辨论符元正授于何超何接，用气必真确，用奇方不假。其次用何局，奇门飞布九宫，纳仪甲之灵，迭换九神、九星之用，生克制化以决主客之雌雄。其三，用太公移宫布门，参布二五之则。其四，审击刑、入墓、得使。其五，查九星格宫、时令得失、门宫迫刑。其六，推符使两家谁否谁泰，以定克应。其七，从宫从昨星，详别主客动移，合时令言之。其八，看日时两干与符使，并星门本数三合，查其克应、方位、时辰。其九，遵玄女中宫、纳甲、飞伏、甲丁，布置六戊以解凶魔，能破罗网，动八方克应、天门地户，运筹作事。

先锋门

时为先见之机，与天地气运生合刑格何如，符星气运生合向背何如，主客干支生克制化何如，三者互参，以互动取用，自可得其来情之妙。

发端门

局中系何甲发用，加详于孟仲季之理，系何亲出头，须辨于上下之殊，则知其事之新旧与占之上下。

直事门

谓用符使何卦何宫，果合乎气运与元局，或亲或疏，则知其远近、性情、事业何如矣。

移易门

谓其加临两宫，或财来助鬼，或鬼化为财。临鬼加子为得救，临劫加子徒伤神，此中情景可玩索而得焉。

归计门

言飞临之宫生克制化何如，而飞宫之神又飞何宫，与本符照应生克及结局何如。

变体门

看本符系何宫，次飞值何宫，细考变胎脱体之义。看三元制克，如本宫三合有合神结往，仍以本体论，如飞宫三合成局，则以飞宫论，此变胎脱体之义也，宜加详焉。凡合神在三方天盘者，其事速；在地盘者，其事迟；在天盘作合而受地盘克制，凡事空好无益；在地盘作合而天盘克制，凡事必破后方成。

直使论

直使者，乃符之分守，具其五行之质，以参赞天乙之作用也，故直符巡幸于东南，则直使监察于西北，顺逆相加，遥遥相应。凡同乎本宫，为伏藏莫测之险，加乎对宫，有刑克冲射之虞。奇仪相合，何所求而不得？囚没死废值罗网而难施。至于刑和义迫，已载《全书》；空陷孤缺，另有确论，故有守门而不足奇，迫门而不足患，其他门之灾受，又当以时令分论，贵乎神而明之也。

九星论

九星者，贪、巨、禄、文、廉、武、破、左辅、右弼也，其神分隶九州。其在天之五行与分宫之五行各不相同，盖五行之气，在天成星，在地成形，其照临八方者，皆其气之所注也，须观乎时令，审魁罡之错综，理会乾元，通九星之合化，运筹以定门户，蹑斗以召奇仪、玉女、旬神，分别布置纳音、气运，本宫旋贯，就中消息，先后一天，是以得时得位。上应乎风云，下应乎人事，故避难而用戊；征召而用丁；解凶镇煞，岁星同征。神乎神乎，奇门九星！

奇门吉凶格解德断玄机

直符加丙龙返首，凡事欣欣俱得手；丙加直符鸟跌穴，经云作事多欢悦；只嫌刑格悖伏来，库墓交乘主损失；又嫌荧白与孤虚，休废悖迫害须避。劝君就里细推详，吉课藏凶理甚秘。

生门丙奇临戊上，经云天遁法堪尚，用兵兴师称心怀，再值九天百事旺。开门乙奇临地己，此是地遁至为美，安营立寨此中求，九地加之藏奸宄。休门丁奇遇太阴，经云人遁此为真，图谋名利及安宅，经营婚姻事称心。生门丙奇遇九天，神遁行法最为先，开乙生丁合九地，艮宫鬼遁偷营利。休门乙奇合坎宫，龙遁雨水师英雄；休生乙奇合艮辛，虎遁讨伐威令行；三奇乙合辛在震，云遁之格斯为盛；三吉合乙在巽宫，风遁逢之神可通；三奇合景会九天，天假之格不须言；丁己癸合杜门临，三门之宫地假云；六壬合景临九天，人假之格识其玄；丁己癸合伤门临，三隐之宫假号神；丁己癸临死门下，三隐之宫名鬼假；五假之名何所用？同前五遁宜尊重；若问三隐何者是？太阴六合及九地。三奇三吉临太阴，真诈之格不虚云；三奇三吉临九地，重诈之格君须记；三奇三吉逢六合，休诈之格无须说；三诈吉格果非常，捕斩营谋事事吉。

凡杜死景惊伤五门，合奇仪乙丙丁己壬癸，下逢九天、九地、太阴、六合，各取其宜，临事用之可也。至于三奇得使，门之最良；玉女守门，利在阴私；三胜之宫，百战百捷；天辅之时，有罪逢赦；天三门利于举事，地四户私出之路，地私门出门即喜。总之，得门得奇，百事欢欣；天马之下，有难可避；三吉之宫，百为如心。

既明吉格，当究凶神。乙加辛而龙逃走，身必伤毁；辛加乙而虎猖狂，财多虚耗；癸加丁为蛇夭矫，则动作虚惊；丁加癸而雀投江，则文书遗失；伏干格庚临日干，出失财物；飞干格干临六庚，战主败亡；庚临直符伏宫格，失盗难获；直符加庚名飞宫，追盗无及；大格庚加六癸，小格庚加六壬，刑格庚加六己，悖格丙临日干；庚加岁月皆名格，庚临时干一同推；丙为悖兮庚为格，癸到时干天网张，壬到时干名地网，一切凶格须精究。

三奇入墓用法

地盘三奇入墓者，为主则事多暗昧，欲为不为，欲进欲退，狐疑不决，反复不宁。

天盘三奇入墓者，为客则事多乖张，遇而不遇，好事退避，图谋失意，明中投暗。天地六仪若入墓同断。

如天地二盘三奇六仪虽入墓宫，合吉凶等格，分主客各有吉凶，若奇临墓宫，得日时相生又不可以凶言之（按：得时支冲破亦佳）。

六仪击刑

如甲寅加于巽坤，甲申加于艮巽为无恩刑，主下犯上，臣欺君，兵泄其机，父母师长生忧。

甲戌加坤为恃势刑，主贪酒爱色，失机或争功失意，同类参商。

甲子加震为无礼刑，主人心更变，谋夺其权，或被人暗算。

甲午加离，甲辰加巽为自刑，主自害，或谋事枉为，颠倒错乱，狐疑不决。

奇门秘诀（原题淮阴侯《奇门一得》亦载此歌）

阴阳玄奥信难穷，一千八十失来踪；符使变化无穷极，统领奇仪历九宫；地道安然星宫推，六十时中节局移；天道无休常转运，符使之宫顺逆飞；阳遁符一飞二黑，阴遁符九退逆驰；如是九星飞九宫，九星顺逆不相同；此时阳星为直符，蓬芮冲辅止天英；若是阴星为直符，英任柱心及天蓬。蓬芮冲辅禽顺转，英任柱心俱逆行（此不可拘，各本师授）。年月日时循环转，九星更换逐宫移；反吟伏吟符使位，亦有他宫反复推；十时飞遍还元位，星同年月局中施；八门专主飞何处，阳顺阴逆九宫飞；若遇开门为直使，休生伤杜景死惊；直使有时归本位，有时超五理当知。符禽居中还元位，斯时用法夺天机；直使入中分顺逆，七将飞宫开闭虚；天上符中阳加坎，地上符中阴在离。凶门恶宿逢生旺，奇仪得使各施为；吉藏凶中凶有吉，主客之时用最奇；主得星门奇仪旺，营谋战斗凯歌归。客逢生旺来伤主，利客先施主受亏；门宫合卦此时真，爻中造化论六神，君圣臣贤兼子孝，妻妾奴婢内外亲；生旺六亲多喜庆，受制外人恶事侵。人生贵贱与患难，父子兄弟官鬼详；国泰年丰岁干查，公侯宰相月干推；省府州县看日干，人民又在时干论。要知天道阴晴雨，交节日时局中明；要知圣主传朝位，登基时日卦中知；要知出师能取胜，安营发马格遁推；要知官阶升何日，到任日时细详之；要知安营作府库，得失均归起造时；要知生意有利否，出入求谋遇吉时，要知年月有兴败，太岁局中格易明；要知四季吉与凶，四立时日一研穷；要知月日有得失，二十四气论交节；要知日时有灾详，六甲旬中查生伤；生合旺相临期吉，休囚克制忌中央；要知生平兴废事，禽生时日局中推；同生富贵与修短，再察父母得子时。十二宫中分坐向，二十八宿定方舆；大运九九审造化，吉凶成败格中话。阳遁符蓬为初九，二九天芮三九冲，四九辅星禽五九，六九天心七九柱，八九天任九九英，符使一九终九九；九九星终又换符，蓬符运管八十一，八十二芮管如初；阳遁蓬芮星顺转，阴遁英星逆更符；符加时干为初运，九星顺逆换符头；美运中间期有恶，恶运之中美不期；许多成败皆藏格，万事皆包一局知。逐年月日时用事，此时干支始用神；假如甲子为时始，甲子就为用事神，乙丑轮二壬申九，十时年月癸酉同；六十花甲终癸酉，六十一数起用神；重用甲子六十一，千年万载一同论。用事之神何所使，诸神各宿定根基；贵人螣蛇日上定，青龙明堂又建除，五符天曹并月将，以上四神起在时。奇门各宿分宫位，道理玄机岂易知？

按：古人有言：国之大事在祀与戎，而用兵尤为切要，胜负之机决于俄顷。至于我生以后，事非所急。书中言将来之事，此段及金口诀转星转甲诸法皆是也，不得口传，研究徒劳。故录此一段，余皆从节，阅者谅之。

抉发天机

夫三奇、六仪、八门、九星、八卦、九宫，皆五行之所属，不过赖五行生克旺相、制害刑冲、胎养死绝、贵禄空亡、乘生蹈旺之理，避凶就吉之法而已。人能触类引伸，则三才万物之道尽于此矣。

如天盘九星奇仪八门属金，加于地盘诸星属木，此金来克木，谓之客来伤主，战利为客，行兵宜先起，放炮呐喊，士卒精强，百战百胜。凡求谋、请益、交易等事，破败惊忧、家宅暗昧、遭逢小人贼盗，惟占行人即至，若金旺木衰，其凶更甚，金衰灾凶稍减。如天盘诸星属金，在衰墓死绝之时加于木宫，乃无气之金，不能伤木，若木在生旺，则木星为吉；在衰墓死绝之时，凶终不免。

如天盘木加地盘火，是为木来生火，为客生主，战利为主，谋为一切皆如心意，百事大吉。若重木临生旺之宫，此为贪生之木，反压火光，火渐澌灭；如木临退气之宫，或木少火旺，为枯木生火，大利主兵，宜暗计征伐，百事大吉。

如天盘土加地盘金，亦为客生主，若是土旺或有重土，虽然生金，却被土埋，必有暗兵埋伏，或贤士忠臣失志受屈。

如天盘木加地盘金，乃主伤其客，宜偃旗息鼓，禁声赴敌，必然大胜。凡谋主多破耗，有始无终，惟宜求名，主显达。官事得理，出行获吉。

天盘金加地盘土，乃主生客，宜耀武扬威，征伐奏凯，客兵大胜。凡有谋为，始终劳碌，耗散费力，然后得安。如天地盘比和，逢生旺之时，由我为主客，诸事吉庆，战胜受凯。逢衰墓之时，诸事宜缓，用兵宜埋伏暗动，利为主客。若在衰墓死绝之时，得日干相生，谓之绝处逢生，迟而后吉；若在死墓，又被日时冲克，谓之无气受伤，终于不利。凡诸星在旺相，虽被冲克制害，终不为凶。如诸星旺相又逢生扶，为喜上加喜；在墓绝受克，则忧上加忧。衰墓逢生，好事渐来；旺而逢克，美景将退。

如地盘生天盘，乃我生者子孙，凡事先难。如父母养子，常怀爱惜之心，待子成人而后有望，好事日新，永远吉庆。为主者，宜施恩惠，选将求贤，凡事谋为皆主破费。若有吉格，主因好事费财，如遇逢休、壬、癸，主酒筵及水上交易，或受虚惊。水灾逢壬癸而死。主田土、山冈、坟茔、尊长喜庆灾厄之费，余仿此。

如天盘克地盘，乃克我者，为官鬼，大利为客。凡事只宜守旧，不可强谋，反招破耗。

如地盘克天盘，是我克者为财，行兵利主，若求官求名、词讼、捕猎，吉。余事不利，于后事多反复，不能持久，谓之我克者休也。

如天盘生地盘，乃生我者为父母，行兵为主胜。凡求谋、干谒、婚姻、商贾、茔宅等事，大吉。不可妄为，谨慎而行，方获吉庆，谓之生我者旺也。

五行生克制化

五行中有生克，如金生水，水盛则金沉；水生木，木盛则水阻；木生火，火盛则木灰；土生金，金盛则土衰；火生土，土盛则火蔽。又五行有克中生，如木克土，土厚则喜木克，为秀毓山林；土克水，水盛则喜土克，为撙节堤防；水克火，火盛则喜水克，为既济成功；火克金，金盛则喜火克，为煅炼成器；金克木，木盛则喜金克，为斩削成材。

水下、火上、木左、金右、土中，以位言也；水黑、火赤、木青、金白、土黄，以色言也；水曲、火炎、木直、金圆、土方，以形言也；水润、火燥、木敷、金敛、土溽，以性言也；水咸、火苦、木酸、金辛、土甘，以味言也。

故在天则火为日，水为雨，木为风、金为雷，土为云；在地则火为火，水为河，木为林，土为山，金为石；在人则火为心，水为肾，木为肝，金为肺；又火为血，水为骨，木为筋，土为肉，金为皮。人第见火能克金，不知金遇旺令，则金中有水，火反受其克，此生中有克，克中有生，变化无穷之道也。

如土生金，土遇旺令，则生生不竭；若土相时，未离父母之胎，则土中尚存火气，不特不能生金，金且受其制。如金生水，金逢旺令，则生水无穷，如金相时，则金中尚存土气，不但不能生水，反克水。木、火、水亦然。此中秘诀，不可不知。

必传

星门之符使，不分主客，皆为我用，所看主星之下，飞门也；主门之下，流宫也。主星克门，可以攻城破阵，飞门克主星，徒劳无功，而且损生兵折将，主门克流宫，可以坚闭固守而致贼降；宫克门必至割地丧师，而失疆域。如我生彼而彼衰，则彼或逃；我生彼而我旺，则彼必投顺，彼生我亦然。衰旺只以时令为主，且主星看天煞诸曜，主门看地煞诸曜，吉凶立见其验。即星克门，先吉后凶，星先而门后也。若彼克我，大将必被斩断，不出此要略也。直符天盘上有一干，乃主星之傍也；使门地盘有一支，乃流宫之侧也。两边配合以看纳音，妙不可言。上下可配者配之，如不可配，则配以主星之下；流宫地支如又不能，则配以使门天地盘之干支。凡三奇到门最妙，如君臣在内，有大将捍门之象；三奇犯墓则三奇受制，自顾不暇，安能制人？然天上三奇，墓支不墓宫；地下三奇，墓支又墓宫。

八诈

九天到门宜扬兵，九地到门宜立营，玄武到门宜防奸盗劫煞，太阴到门宜招降和亲，白虎到门宜备敌兵冲杀，螣蛇到门宜防虚诈惊恐。八诈之内惟九天、九地、六合、太阴为吉，余凶。然我主门不被克者，不妨；若受克，则凶。

天蓬即太乙，主十六神，知水旱兵马灾害，一曰属坎。值此星，宜安抚边境，修葺城池，春夏将兵吉，秋冬凶。加九宫，利为客，在秋冬壬子癸亥日，临战有黑云气从北方来，大捷。加八宫或二宫，在四季月或辰戌丑未日，有黄云从西南、东北方来，为主吉，此星嫁娶、移徙、修造、出行、商贾皆凶。

天任即太阴，主天下阴德周卹之事，八白土属艮，旺于春。值此星，遣兵命将、求财、嫁娶、入官皆吉，不利移徙。加一宫在四季月或辰戌丑未日，有黄云从东北来，为客大吉；加三四宫或木日，有青云从东南来助威，为主大吉。

天冲，即轩辕与文昌三宫同占，三碧木属震，旺于春分后。值此星，宜出师报仇，春夏将兵大胜，秋冬无功，不宜嫁娶、入官、商贾、移徙、祠祀，加八宫利为客，加六七宫利为主，云气同前可类推。

天辅即招摇，主胡兵，四绿木属巽，旺于孟夏。值此星，宜潜身、修道，将兵春夏胜，拓地千里。宜嫁娶、贸易、造葬，春夏大吉。加宫主客吉凶与天冲同。

天英即天乙，主战阵，九紫火属离，旺于正夏。值此星，宜出行、嫁娶，若行兵、移徙、商贾，皆不利。加六七宫利为主，加三四宫利为客，云气同前推。

天芮即摄提，主甲兵灾，二黑土属坤，旺于夏秋。值此星，宜受道、嫁娶，若行兵、移徙、商贾俱不利。加六七宫利为客，加三四宫利为主。

天禽即天符，主后宫，五黄属中央土，寄坤，旺于四季。值此星，宜封赏及辟招将兵，四时俱吉，百事无忌。加宫主客吉凶与天芮同。

天柱即咸池，主建二十四气，七赤金属兑，旺于秋。值此星，宜屯兵自守、隐藏，若用兵，士卒败亡。不宜移徙、入官、商贾，利婚姻。加三四宫利为客，加九宫利为主。

天心即青龙，为寿星，亦主兵，六白金属乾，旺于秋冬。值此星，宜治病、嫁娶、入官、行商、修造。主客吉凶同上。

九星行兵吉凶章

天蓬平稳宜坚固，须知天芮士卒亡，天辅远凶近则吉，天柱军马近为伤，天英将兵何须出，以上五星凶莫当，纵然三奇合门户，立将危难见凄惶。天冲扬威万里行，天禽雄猛敌军伤，天心机密敌须败，天任大战声威扬。蓬任冲辅属阳位，英芮柱心是阴乡，禽星子午知何属，落于宫位性同方。

三奇喜怒章（按：此是指地盘言）

乙奇到坎宫吉，到坤凶，到震巽大吉，到乾大凶，到兑凶，到艮吉，到离亦大吉。

丙奇到坎大凶，到坤大吉，到震大吉，到巽吉，到乾大凶，到兑大凶，到艮大吉，到离子午二时不遽用，余时皆大吉。

丁奇到坎凶，到坤大吉，到巽中吉，到乾大忌入戌，到兑大吉，到艮大凶，到离乘旺，火炎不吉。

三奇秘诀

三奇亦有不相同，寅丁使门忌到宫，此时虽云三奇在，须知吉里却藏凶。

甲寅乃癸仪，丁奇到乃癸见丁，不拘符使，总为不美。主星不受克，尚无大害，受克凶。甲子乙奇不得力，甲辰丙奇不得力。

假如时加六乙，莫作六乙一概论，看坐何方是妙诠，使门之上既分明，符宫何得不相同，不将此处玄机辨，得了一半少一半。

又如八门六壬其间，生中克，克中生，变化无方，故曰玄机即如乙奇得地，生于午，旺于寅，病于子，墓于戌，绝于酉。时加六乙亦有吉有不吉，不可概论。“使门之上既分明”，乃主门上之一干也；“符宫何得不相同”，乃符下之一干也，言各当考其生旺克衰，倘门上之干、符宫之干俱得地，乃为全美，不然是得半吉。前云六乙木为何方木？木分四季理荣枯之谓也。

三盘辨

奇门三盘分天地人三才，故占吉凶者，首重九星。九星者，天盘也，吉凶由天定故也。凡星克门吉，门克星者凶。

出行趋避，首重八门。八门者，人盘也，吉凶由人自取故也。凡门克宫者吉，宫克门者凶。

迁葬修造，首重九宫。九宫，地盘也，此等事由地而起，故门生宫者吉，宫生门亦吉，不宜相克，切记切记！

传曰：奇门既分三盘，上下盘内俱有一干，两相对照，成格不成，一望即知，惟主星之下飞门之内，暗藏一干，若隐若现，变化无穷。假如飞门既生主星，凡百事吉，而飞门内忽有庚飞到外面，虽好中欲蹭蹬。又如飞门既克主星，而飞门内忽有奇到外面，虽凶内中实有人暗助。经曰：“若有若无，若隐若现”，飞干是也！

问：奇门三盘，主星主门既然飞去，主宫独不可取用乎？曰：三盘均当取用。又问：星门乃本时一干一支，主宫将何取用？曰：主宫，干支之父母也，如主星冲动，行人心欲速回；若遇主门入墓，其人必欲动，不得看主宫，当仿此。（凡静逢冲则动，动逢冲则破；旺相逢冲则发，休废逢冲则散。此义不可不知。）

如杜门到乾，是木库于未，逢戌为刑，则为墓开，逢干支相冲亦墓开，秘之。又有日墓、时墓、宫墓，如本时正，干支是戊子，而直符轮到乾，乾宫戌墓，又云“直时之墓”。余仿此。

占来人姓氏

欲知姓氏，须看纳音。然纳音不能尽知，须从五音辨之。盖百其人百其姓，焉能尽现？故知五音即可也。或宫音人，或羽音人，悉心审之。然此中秘奥亦难尽悉，略举一二。如清晨起一课，有客来否？起看杜门，凡干支入墓者不问，主门入墓者不问，击刑者不问，天网四张、五不遇时不问，非此则问。如时加六乙，阳日为贵人，阴日为僧道九流，仿此而推，然后以干支纳音配以五音，而来人之姓了然矣。

又须从直使上辨其方位，九星亦要辨其方位，如主门从六来，即从金字上断之，万无一失。然金遇旺相之时令、旺相之方位，金字之形即现，否则即隐，于笔画方圆曲直处辨之可也。又如时加六乙，而六乙木为何方木？从此而春而夏而秋而冬，分四季，理取荣枯，厥道无遗。且如春夏发生之木，知为得时之贵人，并知其体之肥大；秋冬为枯木，知其为失时之贵人，并知其人必瘦弱。僧道准此。是不惟辨其姓字，并知其容貌服色也。其来人方位，从干上发迹，使门落处是也。然来人于使门上断之，若我欲出门，又于符宫断之，天盘上有一活干支，地盘上亦有一活干支，此上下支干乃因时所至，活变无方；天盘支干一时一易，地盘支干一局一易，以一时合一局，则又变通无穷矣。此局乃十八局，一局一易，虽觉不甚活，然较之八卦则活，盖八卦定位，亘古不易，地盘支干则一共十八局。如地盘甲子到一宫，乃土生金，而金配以纳音方知来人多少、带物多少。（数目以一六水、二七火、三八木、四九金、五十土为例）旺相自十而百千，极旺以万计，由人推求，不可拘执。古说由来人所来之方占人年命，不如以来人所立之方定本身生克。譬如：符使是休门天蓬，而来人立在坤方，乃土克水，凡事欠利；若立兑方，为金生水，凡事大吉。又如此数，主星主门被飞流所克，大凶。然本人所立方位是相生之方，便是有救。然飞流为重，方位次之，又可以本人所立方位，配以十二天将，便知其来意。

假如本时内有人占，数于符使断其吉凶，忽又有人同时占，则以其人所立之方位配合，看有奇无奇、有门无门、受生受克何如，十二天将有吉无吉，如此合看，毫厘不爽。同一凶数，而所立之方有奇有门可解，无奇无门不可解，庚到亦然。一人至数十人皆如此推。又如两人同起一数，先一人既断其吉凶，后一人从使门看，亦一时权变之道。如两人适当交接之际，先一人从上时看，后一人从下时看，不易之理。如一人起二数，就一数断可也，符使分断亦可也。

空亡

有日旬空亡，有时旬空亡，十干截路空亡，惟出行最忌。凡遇空亡，吉凶皆不成。乍病遇空则愈，久病遇空即死。如日时遇空逢太岁则实，久病遇月建则实，本人年令亦不以空论，本人所立之方位亦可填实。大概日奇重日旬空亡，时旬重时旬空亡。

传曰：使门有奇到最吉。如太岁是乙巳，而乙奇下之支适遇乙巳月建；丙午而丙奇下之支适遇丙午，为官者得此数，主邀天子特恩，大臣荐举，庶民得此数，必有贵人扶持，意外吉庆。丁奇仿此。且不忌旬空，盖乙奇丙午为游宫太岁、游宫月建故也。若数内有庚到，其支适遇太岁月建，其凶咎亦倍常。秘之！

甲符元神论

问：何云直符宫？曰：犹官之有署也。属于空位，何星到宫，即何星之居处，前甲与星符，此星又与宫符，故曰“直符宫”。凡占天则星为天，占地则星为地，占君臣物事亦以星主之，无不符合。

又曰：直符者亦合，众星众门而无不符合也。如主星是天蓬休门，轮该甲子直符，不可遽以甲为木，缘与天蓬水合，即作水论；轮到天任直符，即作土论。余可类推。如天蓬甲为水，而流飞内虽有庚到，乃生我之干，即为无害；天任甲为土，遇庚到，乃我生者，在我为盗气而已；轮到天冲甲为木，遇庚到，为克我，必受其害，病必死，战必北。所以贵乎遁也。若我旺彼衰，木中有火，庚见之必退，尚不至于死战。若天英甲为火，飞流内即有庚到，此为我所克，于我无损。天柱天心甲为金，金与金比和，当看我之坐宫以定吉凶，我坐离，彼坐乾兑，我胜；我坐乾兑彼坐离，我受克，彼亦先受克，似乎吉凶相半，然主星门被克，究主彼胜。我坐乾兑彼坐震巽，我胜；我坐乾兑彼坐蓬休，在我为退气，然我是父母，亦我胜；我坐乾兑彼坐芮任，我虽受生，然是子孙，彼胜。惟求财问疾，我受生为上吉，此天地未汇之秘，在人领会始可言斯道也。不然，执甲木庚金克制之说，毫无变化，则是奇门之术亦易穷矣！

又曰：我坐水星门，忽六庚飞加，虽是父母，然是顽嚚；我坐土星门，忽六庚飞到，终有不肖之子孙；我坐金星门，忽六庚飞到，主有阋墙之手足。我坐旺令，不能为害；我居休囚，难免杀戮。更以主、流、飞之生克合看，吉凶了然明白。余仿此而推。故曰：六庚之为害，犹星家之有孛，孛为难亦为恩，宜分别论之。

《奇门探索录》卷二

干支星门条辨

问：数中星门受克而干居旺地，是有始无终，中还有救乎？曰：然哉。君可语数，指出玄机来。北有池，南有台，阴阳玄机贵心裁，炼得三般真气候，风云呼吸取诸怀；语毕无词君莫厌，我将永别上天台。（此数语似是乱笔）

又问：本干宜居旺地，倘遇庚时数，数所最忌，何如？曰：时干宜衰不宜旺，日干是本身，总宜旺不宜衰。

假如问病，于符使上既断其大概之吉凶，再于日时查本年阴阳，或起长生诀轮去，病在何宫，宫中有奇否，有庚否，得门否，宫外受制否，不落旬空否？一一看明，断之自验。又有人问婚姻，此看冠带宫；问初进之功名，宜看临官宫；问升迁之功名，看帝旺宫；谋生、求禄、觅食看养宫；产育寿数看长生宫，配以十二天将，更得其精微。

又曰：四干之下，各带一支，看其冲合。地盘两干之下，各坐一支，看其墓旺。墓旺所以验吉凶，冲合所以验动静，凡事未发，遇冲则动，既发逢冲则散；未起而遇合则静，既起而遇合则成。然当以星门合看，不可拘执。

假如正时是乙卯，乙禄在卯，坐专禄乃为大美。若坐坎宫，乃乙木病乡，虽在病乡，气体必强旺，比如壮人尚可撑持。若正时乙亥，则乙木之死地，又坐坎宫，本身久已无气，病必死，战必败，谋事必不成。又如正时是乙酉，本乙木之绝地，若坐到离宫，则为绝处逢生，疾病药而后痊，战阵败而后胜，谋事久而后就。若正时是乙卯，又坐到寅卯辰巳午未申宫，为得其地，最吉。假如正时是丙戌，名丙入墓；若坐到巽宫，其下地支乃壬辰，与戌冲，其墓已开，又是官带之地，作事先难后易，日久乃成，然当以主、飞、流合看，方的实不差。以上系指乙丙言，余可类推。

问：乙见辛，丁遇癸，冲破即成凶格，独壬见丙则否，何也？曰：此诸书之误也。盖丁见癸即死门，癸见丁即符宫，（二语不可解）无使门也。若宫吉门吉，稍见相冲，不为大害；宫凶门凶，必主大凶。又丁见癸在符门，则我吉，奇在我者也。癸见丁在使门，则彼吉，奇在人者也。秘之！又问：玉女守门，奇在人，何以为吉格？曰：守扉不过是阴私和合事，当因时而断。

问：诈吉门奇到，如时得六庚、六辛、六壬，可以出门否？曰：六辛、六壬有吉可出，时加六庚，有奇亦不可出。

又问：逃难藏身，使门既吉，符门或遇庚到，可以出门否？曰：逃避本身已有难，此可出；平居无事断，不可。

又问：使门如不可出，可以出符宫否？曰：临阵可背，出门则不可背，若本身受克，则背亦不吉，当秘记之。

又曰：出三奇三吉，以发兵时言也，背天罡宜于月建、游都、雷公等法，以临阵言也。用各有准。

问：数既占得，若三奇不到使门，禁忌何如？曰：奇到出奇，否则向天上六戊而出，庭中六步，郊外六丈是也。

又问：与众兵出乎，抑独自出乎？曰：庭中自出，郊外则同出。

经曰：凡动作营为，得奇方三吉到宫，不拘年月、禁忌、恶煞，皆退避，化凶为吉。

余官京曹时，见修造离宅者，于壬辰年五月开工，问何人择日？对：以侄某。问居何处？以出家对。后此宅同官某君赁居，甚顺遂，然余终不敢冒此险。

传曰：地下三奇避八卦，即庚丁墓丑，乙丙墓戌之类。传曰：支煞看使门，干煞看符宫，干为天煞，支为地煞，凶多吉少，所到之煞虽凶，得三奇可解，遇天罡亦可解。倘三奇在地下，与诸煞同处，诸煞同避，应无灾害。如三奇在天，忽然加临（即飞奇），诸煞起而复退。

问：四隅每宫有二支，如使门落艮宫，是看丑宫煞，抑看寅宫煞，或两宫均看？传曰：本时支属阳，则看阳宫；本时支属阴，则看阴宫。故经曰：阳与阴化，阴与阳化，如杜门到兑，主门被流宫所克，占行人主不来；然杜门遇克即开，逢金旺之日到。秘之！余可以意推求。

传曰：如生门属土，死门亦属土，体虽同而异用，一生气一死气也，此其所以异也。又如杜门、伤门皆木，而用亦异，杜重而伤轻，杜主闭而不出，伤则受而可救。如兑金加伤门，问病主刀剪刃伤，或嗽脓血，或肝病。乾金克伤门，或跌打，或石压，或登高而坠，或肝病，或咳嗽，病于伤寒，遇水旺金衰不妨，金旺木衰必死，金旺木衰亦死。

如兑金克杜门，或腹胀，或骨哽咽嗝，或便闭，逢木衰金旺，则痢疾呕血之症，必死；木旺金衰，虽重不妨。八门如是，类推无失也。

问：五行首重衰旺，三月建辰，系清明节，卯木司令，果木旺否？传曰：依奇门则木旺，依节气乃土旺，二者可并用。如生门直符，则木不能克土，伤门直符则木又能克土，盖二旺因乎直符，不可易也。又问：若遇杜门与伤门，如何？曰：微有区别。

又问：生门死门均土也，衰旺还同否？曰：生门旺春夏，死门旺秋冬。

又问：天禽寄天芮，衰旺同否？曰：天禽虽寄于西南，实居中宫，无分阴阳，遇辰戌丑未皆旺。

问：人病生死未判，占时看生宫看死宫？曰：少年看生宫，老人看死宫，有奇到宫，不迫乃吉。

问：何谓沐浴？曰：沐浴者，欲发未发，机将露之意。

问：何为绝？曰：绝者，生气尽无。交友遇绝则主财尽交疏；婚姻遇绝，则情反而悖逆。触类引伸，便得其义，且此中更有妙处，符宫之干为主，使门之干为客，胎旺同推。

问：帝旺何如？曰：如婚姻遇帝旺，在男得体而成吉；在女亦强良而助家，阳干得之而应女，阴干得之而应男，落空亡为假婚姻，遇空亡而守门扉，必非正道通媒说就，定见苟行，断然是野合。

问：养字何如？曰：养字包得甚多，求谋活计皆可因此而通之。假如本干落宫既得旺地，而本干所带之支乃衰退绝，其吉凶如何取用？曰：干支十二有弃取，符使加临如联珠，逢旺逢绝虽难用，只看坐宫不看支；须知来意应其方，不用符使因其余；命将出师逢帝旺，指挥妙算乱能除；若还逢绝逢衰墓，片甲不回徒嗟吁；星奇即得干逢绝，有终无始真叫奇。

问：天蓬星利于亥子月，春夏将兵不利。倘春夏月直符是天蓬，而飞门是景，乃水克火。可以用兵否？曰：蓬虽能克景门，总是无力。又问：若遇子日子时如何？曰：差胜。符使须分先后而断，符吉主应先吉，门凶应后不利。符重门轻，以数言也。

问：符重门轻，以出兵时言也，若星门并吉而格不吉，曰“吉中有凶”，星门俱凶而格独吉，曰“凶中有吉”。符为父，使为母，符受克则父亡，使受克则母亡。又符为本身，使为妻子，生克亦同论。（《大全》年干为父母，月干为兄弟，时干为妻子，又庚为夫，乙为妻，丁为妾，语较明白。）符为天，使为地；符为君，使为臣（此与前篇又不同）。流宫生主门，属土主增田产，属金主增财帛，属木主增房屋，属火主文章光显，属水主多秀士。

问：八诈一盘，缘何把十二天将折去几位，又把九天、九地、贵人、直符插入内中，何故？传曰：十二天将配十二支也，八诈所以配八宫也。问：假如星门值诈，得白虎无妨否？曰：有害。其中吉凶，当以八诈配以六壬所落宫位断。又曰：伤门值诈加九天，可云吉否？曰：吉。九天九地所到之处皆吉。

又曰：忽为吉，忽为凶，忽为我用，忽为彼用，人不知神不测，天地莫能窥其微，乃谓之诈。盖八诈之中，惟九天、九地、太阴、六合为吉，余神皆凶，然诈凶而星吉，奇到者不妨。又有一等诈虽凶，而我星门克彼者，不妨；彼不居旺令旺地者，亦不妨；如不得门又逢凶诈克星门，乃为极大之凶耳。

假如我坐天任生门，诈得玄武，宜防小人盗贼，然土能克水，虽有小人不能为害。彼坐进旺，我得囚死，稍忌之。星门得地者，吉。又八诈之生克，须以我之坐门同敌之门宫合看。

甲庚论断

庚为七煞，与甲为仇，甲所恃者三奇。如直符宫有庚，宜出行以避之；使门庚，宜居家以避之，惟甲申直符，动静皆凶，得三奇到可解救。然三奇有盛衰墓制，统一岁而言，乙旺于春，丙丁旺于夏（秋冬独不用奇乎？此言颇可疑）；统一日而言，乙旺于昼，丙旺于夜，丁昼夜皆旺，而尤旺于星夜，故曰“丁奇最灵”；统八方而言，乙旺于卯、制于酉、墓于戌；丁旺于巳、制于子、墓于丑，三奇同一救护甲而衰旺墓制不一，不可不知。即庚亦然，得令于秋，生于巽，旺于兑，墓于艮，虽克甲而衰旺墓制亦异，惟主星天盘内有庚为不共之仇，为杀人之凶，不可解救。飞门人盘内有庚，敌自外来，突然而至，居家可免，不问军国家事，犯之皆凶。假如占年岁，天盘有庚，必水旱频仍，瘟灾并至；人盘有庚，必兵戈四起；地盘有庚必山崩地陷、水溢石裂，按所落之宫配以分野，则某地方受害，彰彰可见。然庚到凶，奇到吉，六庚固能为害，然到火宫、落火门，或入墓，亦不能害人。逢火岁则金化为水，非得志也。三奇固奇，若遇墓制，或时非旺令，坐非旺地，其吉亦减力。故曰：神而明之，存乎其人。

行兵

甲庚为不共之仇，甲为主，庚为敌，如本时占胜负，符使两宫断其大概之吉凶，奇到门到最利，又审其余宫。六庚若临符使，败道也，万不可进兵。

假如本星本宫飞出为飞门，而被六庚所克，知其必丧师辱国；六庚本门飞出，为流宫丙丁所克，知其必倾巢覆穴。凡宫被克则城可破，门被克则路可截，星被克则帅可斩，胜负存亡，目中了然。

如我欲进兵，虚实未知，又当查六庚之所在，如六庚落坎宫，主一里或十里，北方必有伏或水边有伏；如落震宫，三里或三十里，东方山林内必有伏；落艮宫八里、八十里东北方林中必有伏；巽宫在竹木丛中伏；离宫九里九十里，正南方有奇兵火攻；坤宫防旷野；兑宫防溪泽，乾宫防高冈峻岭。若庚居旺方旺令，敌兵必多而勇；落旬空及墓囚，或三奇加临，不在此论。以上不言门而言星者，以星为将为兵故也。

星门衰旺主客帮身论

假如主星是天蓬，主门是休，而天蓬值休废，以本身坐弱论。若主门上飞星得天星，为弱中带生，水来有源，不可作弱看，问病得内治之功，问行军得内助之力。又如蓬水得力旺相，本身应强，若主门上飞星是天任，为旺中带克，水受其制则不强，问病有内伤之忧，行军有内溃之虞。

又如主星是天蓬，飞门是生，飞门值囚废，而下坐火宫，此弱中带生，土本日厚。生门值旺相，下坐木宫，此旺中带克，土本日薄。是生中带克，皆属于彼，乃彼之帮身。由此推之时令衰旺，看帮身而更活矣。

日干时支论

时干克日干，乃贱犯贵，幼犯长之义，主凶，惟甲日庚时尤凶，当审其衰旺言之。日旺时衰，虽克不妨，时旺一克，则不可救矣。时干生日，吉。经曰：时干入墓不可救。惟丙戌时到巽宫，为墓开；丁丑时到坤宫，则墓开；己丑时亦然。壬辰到乾，癸未到艮，墓亦开。又天盘遇六仪击刑，墓亦开；又丙辰戊戌遇辰月辰日，则墓开，各随其事之大小而取裁焉，但星门入墓者不救，虽墓开亦不救。凡时干克日，上必遭殃，日克时干，下必有损。

三奇吉应

迁葬立宅得三奇，子孙发福倍常；上官得奇，必获宠荣；开山立向得奇，必发功名；将兵得奇，必然得胜；婚姻必育贵子。

经曰：凡动作行营得吉方，三奇到宫，不拘年月、禁忌、飞天火、九良、七煞、空亡，一切凶神尽皆退位，化凶为吉，受福孔多。

假如某月某日，欲立宅兴工，其屋坐子朝午，即以日奇门排一数，看有三奇到坎者，乃为吉期；又以时奇门排一数，看本时有三奇三吉到坎者为吉辰。倘日吉时不吉，时吉日不吉，皆不可用，必三奇、三吉、八诈吉一同到坎，发福全美。如不得天上奇，得地下奇亦可；不得主门吉，得飞门吉亦可；诈不得吉者次之。坐子朝午系坎宅，开休为吉，生门非吉，以土克水故也。凡迎娶迁葬，俱论坐不论向，宜知之。

诀曰：出行宜门克宫、宫生门者吉，惟行军不宜宫生门。动作嫁娶，宫生门者吉，相克者，虽得吉门亦不吉。凡修造，日支贵与宅主命相生，不宜刑冲。要诀也！

凡遇三奇升殿，吉不可言，得主星吉门到者，更吉。飞吉者次之。数中有配年之法，然配亦吉，不配亦吉，不必拘执。如奇到宫，或书符持咒镇之，更见大吉。凡动土兴工，冲犯太岁，于三奇轮到之期，各书符一道，则诸煞远退，以排木板书符镇之更妙。须日奇到宅，书符时，奇到宅悬挂。

凡修屋论方、修灶论向，灶以烧火人坐处为主，修灶日支与主妇年命相生者吉。

又曰：迁葬固配以化命、主命，亦要门奇到吉。凡配年命，须以命之纳音，配以本穴之坐，干支宜相生，忌相克，比和者次吉。盖化命，与本穴表里者也，故论坐不论向。生命当与本穴之向一合，宜相生不宜相克，生人固出乎向者也，是以论向不论坐。祭主之年命与本     年之纳音相生、比和更妙。（选择另有专家，此言大概耳）

凡迁葬，日支与祭主生年忌冲克，不忌相刑。迁葬选择甚难，惟奇门到者无忌。

占断要义（奇门一得）

凡出兵动众，以我为客，以彼地方为主；至于临阵，又以先起为客，后起为主。

如选将、求贤、请谒、访友、谋为等事，是以我为客，以彼人彼地为主。

占国事、京省、府县、乡村、市井、家宅、官讼、坟茔、出入、求谋、名利、婚姻、行人、失物、逃走、捕捉，以地盘为主，天盘为客。人事最多，以此例之。

地盘年干逢天盘相生，主国泰民安、四海清平、主圣臣贤、父母受福、长生富贵。若年干受克，则四海兵戈、主身不安、骨肉相害、财耗民贫。

地盘月干逢天盘相生，或合吉格，门宫相生，有忠臣辅国、加官进禄、万事称心、六亲吉利。月干受克，门制其宫，主休官罢职、六亲不和、贫贱奔波。

地盘日干逢天盘相生，或合吉格，门宫相生，主兄弟和睦、贵喜临门、己身通显、朋友扶持、求谋遂意。日干逢克，门克宫则反是。

时干逢旺相，门宫相生，主妻子贤能、士卒精强、奴婢得力，若逢克门制宫，反是。

七要（《灵元经》）

一数宫，二数主，三飞星，四八门，五直日星，六日干，七时支。

凡看课，遁至本时之星即为数主，看落何宫，最为紧要；又看临本宫之星善恶何如，门宫吉凶何如，其直日星符并日干时支均须细推。

歌曰：演数先将数主看，主居生地事无难，若居难地非容易，得遇和同最喜欢。

如数在乾宫，黑星为主，遁于离九为生，落于震巽为难，坤艮为和，本宫虽好，数主受难则事难成。若数宫虽凶，数主居吉地无害。（按：此条文义似以直使门所得落宫之星为数主，乾宫直符加坤宫，则天芮为数主，再查飞宫。）

作用妙法（《大全》）

年干为君为父母，月干为臣宰为伯叔，日干为兄弟朋友，时干为妻妾子女士卒奴婢，凡六庚加于年月日时干上，或年月日时干加于六庚上，须看六庚加于何人年命上，则何人灾非。（此条占人年命，用至吉凶变通，看法详前。）

遁甲神机（《大全》）

是书谓之选择，三白之法出自《都天撼龙经》八十一论，太乙、紫微、九宫、八卦者，天地之骨髓，星斗之枢机，八卦互变而及乎无穷，五行推移而应乎无尽，上可以补天地不全之化，下以助帝王不及之功，扶危叶吉，发瑞生祥，非同游一十二分之星图，又殊配二十八宿之格局。是此书者，正天地之纲纪，明阴阳之经纬，幽深玄隐，显顺达逆，试看八卦门庭配列，九宫路向，推迁六甲，驱使六仪，天乙直符俾之运局，太乙直使使之指挥，布以六仪，遇以八节，上下招摇，内外表应，三盘运局，八卦皆通。值其吉则万事堪为，值其凶则一分莫举。其一曰“都天八卦”，其二曰“入地三元”，其三曰“行军三奇”，其四曰“选择三白”，其五曰“遁形太白之书”，其六曰“入山撼龙之诀”，其七曰“转山移水九字玄经”，其八曰“建国安邦万年金镜”，其九曰“玄宫入福救贫”，生仙产圣，变祸福如反掌，使贫富若等闲。倘三吉之遇奇门，若蛟龙之得云雨；见六合之逢格局，如虎狼之生羽翼。忌取休囚，防其刑击，既得奇星，须明吉位，位位皆宜，门门皆吉。只求各得其要，仍须各论其时，干神不求，支神不克。神藏煞没，方知万事皆和；反吟伏吟，定是诸殃群集。奇逢旺相，是为富贵之谋；门遇开休，方协英雄之志。见青龙返首，为甲乙之嘉祥；值白虎猖狂，防庚辛之凶祸。若值螣蛇夭矫，知壬癸之峥嵘；倘逢朱誉投江，识丙丁之妖怪。飞鸟跌穴，百事皆祥；贵人登坛，九宫俱庆。通玄机而天地皆转，得妙用则人事咸亨。若为文武官僚修造，职位必增；或与良民善士迁茔，家庭获福。建州府而民安物阜，兴市镇而赋足租平，立宫室而福集人依，作庙宇而鬼安神妥。桥梁、船驿、井灶、路途、人事，孔多都须选择。或有太乙将军，尽教拱手；任是九良七煞，莫敢当头。不问诸家气运衰旺，不问犯着空亡禁煞，但求此局却要有奇，可保千年，皆招百福。最宜动土开山、埋宗葬祖；务得奇星到座，门户得开。有龙山者必求返首之青龙，有白虎者大忌猖狂之白虎，有玄武者避其夭矫之螣蛇，有朱雀者防其投江之朱雀。如斯迎避，用意推求。值飞鸟跌穴，则有异鸟遗翮，彩禽坠羽。鹰隼弃其亡鸟，鸥鹭返其衔鱼。仙鹤来鸣，祥鸾下集。四仲俱全者吉，两头破坏者凶。贵人登坛，必有旌旗相迎。雷电、风云、印绶、文书、金章、紫带，得青龙之日时者，当有伏藏金鱼，落穴螣蛇，马骤、雷轰、光焰、金银、幡花缯采，来应其时。在诹其吉，各有克应，合取山头，万无一失之虞，动有十全之吉。分其头绪，布其纲纪，具列千端，备述其蕴。非但谋猷之逢吉，实乃天地之呈祥。辅国安邦，济民利物。得其道者，宜什袭于玉匮金縢，真所谓至圣之鸿规，皇家之重宝也。

《奇门探索录》卷三

阳遁九局起例

冬至惊蛰一七四，小寒二八五同推；春分大寒三九六，立春二八五相随；谷雨小满五二八，雨水九六三为期；清明立夏四一七，芒种六三九为宜；十二节气四时定，上中下元是根基。

阴遁九局起例

夏至白露九三六，小暑八二五之间；大暑秋分七一四，立秋二五八回环；霜降小雪五八二，大雪四七一相参；处暑排来一四七，立冬寒露六九三；此是阴遁起例诀，节气推移子细安。

超神接气直指

奇门之法，有正授，有超神，有闰奇，有接气。正授之后，超神继之；超神之后，闰奇继之；闰奇之后，接气继之；接气之后，复为正授。符头甲己正值节气，谓之正授；此后符头渐渐过节，则为超神。超至九日十日，则当置闰，以其离第二节气太远，故必有闰，然后可配气候，与历闰法同，然必在芒种大雪之后、二至之前，其余节气不可置闰。（据此则世传拆补之法不可信从）

凡二至超过九日十日十一日，即重布，芒种大雪三局为闰奇，超过九日置闰，则接以六日；超过十日置闰，则接以五日；超过十一日置闰，则接以四日。超接循环，久之自归于正授，然置闰必以九日起数，何也？盖一气十五日，折半乃七日半，八日以前得一气之先，不必置闰；八日以后交九日，居一气之末，故须置闰。问：前人有十二三四五日置闰之说，何如？曰：二至超过九日，即用闰法。若夏至超过八日，遇冬至太过十日十一日；夏至超过六七日，遇冬至不过八九日，并无十二三四五日之理。

超法自一日至十一日，接法自六日至一日，超渐加，接渐减，而二十四气始归于一定。然置闰必在芒种、大雪之后，何也？盖奇以冬至、夏至分顺逆，故于二至之前，以均匀其气，而他节则无也。

子法如五月二十六日癸酉交夏至节，而符头甲子却在十七日，先到十日为其太远，当闰一局。故十七日夏至不作夏至上元，而作芒种上元也。二十二日己巳不作夏至中元而作芒种中元，二十七日甲戌不作夏至下元而作芒种下元。此甲戌虽在夏至节气内，亦不作夏至用，必须补足芒种之气。至六月初二日戊寅，置闰方止，于六月初三日始接夏至迟到之节气，此乃超十日接五日也。

假如万历己丑年正月初二日庚戌日辛巳时用事，系冬至后阳遁顺局，符头己酉管事，本月初六日交雨水节上局，乃超神也。从九宫起顺布六仪，逆布三奇，戊在离，己坐坎，庚在坤，辛在震，壬在巽，癸在中，乙在艮，丙在兑，丁在乾。辛巳时旬首系甲戌，泊在坎宫，以天蓬为直符，休门为直使，辛时干泊在震，以天蓬加在地盘震宫，顺数壬在巽，是天任星带艮之乙奇到巽，冲在离，辅在坤，英在兑，芮在乾，柱在坎，是天柱星带兑之丙奇到坎，心在艮，是天心星带乾之丁奇到艮。（按：此法与赵先生所传不同，俟再考）三奇在地盘者，今随天盘旋转，而在巽艮坎三方矣。辛巳时宫泊在艮，以直符休门加地盘之艮顺数，生在震，伤在巽，杜在离，景在坤，死在兑，惊在乾，开在坎，艮得丁奇而遇休门，谓之休与星合，坎得丙奇而遇开门，谓之开与月合，俱吉。独巽离而逢伤门，未为全吉，再以八诈门直符随九星直符在震宫顺数，则螣蛇在巽，太阴在离，六合在坤，勾陈在兑，朱雀在乾，九地在坎，九天在艮，坎艮二宫既合奇门，又逢九地、九天，是为全吉，天盘丙加地盘甲戌直符，为鸟跌穴，尤为合格。

置闰接气

假如万历己丑年十一月初六日庚戌日戊寅时用事，本日符头己酉当用上局，查十月二十九日癸卯日交大雪节气，从十月二十日甲午为大雪超神上局，二十五日己亥大雪中局，三十日甲辰大雪下局，三局已完。今十一月己酉初五日以后，似用冬至上局，不知符已超过九日，当置闰，故自初五日己酉至初九日癸丑，不作冬至上局，而为大雪闰奇上局，初十日甲寅为中局，十五日己未为下局，直到二十日甲子方作冬至上局。然十四日戊午已交冬至节，即符在后五日，所谓接气也。今以初六庚戌日戊寅时为例演之，系夏至未交冬至，尚用阴遁逆局，由巽四宫起六仪，戊在巽，己在震，庚在坤，辛在坎，壬在离，癸在艮，乙奇在中宫寄坤，丙奇在乾，丁奇在兑。本时戊寅，其旬首甲戌泊在三宫，天冲为直符，以天冲加戊上，天辅在离，英在坤，芮在兑，是天芮星带中宫之乙奇到兑（中宫天禽带乙奇，此云天芮带到，于理不合）；柱在乾，是天柱星带丁奇到乾；心在坎，是天心星带丙奇到坎；蓬加震；任加巽。时支寅泊在艮宫，以直使伤门加艮，杜在震，景在巽，死在离，惊在坤，开在兑，休在乾，生在坎，乙奇到兑遇开，是谓开与日合；丁奇到乾遇休门，是谓休与星合，丙奇到坎遇生门，是谓生与月合，俱吉。然生门属土，临坎，乃门制其宫，谓之迫，未为尽善。又以八诈之直  符随九星，直符在巽逆行，蛇在震，太阴在艮，合在坎，勾在乾，朱在兑，九地在坤，九天在离，则坎宫有奇门，又逢六合，正北方大吉。余仿此。

用奇门法，惟超神接气难说。今立“假如”二段，前段为超神之例，后段为置闰接气之例，则正授不言自明。

附日家奇门歌诀

甲戊壬子起坎，丁辛乙卯坤休；

庚甲戊午震宫游，巽到癸丁辛酉；

丙庚鼠行乾上，己癸卯是西畴；

壬丙骑马艮山头，乙己鸡飞离九。

其法一卦管三日，如甲子乙丑丙寅三日在坎宫起休门，丁卯戊辰己巳三日在坤宫起休门，只依九宫次序去，中五不用符，休门既定，然后从八卦定方位。（又照冬夏二至分顺逆以用之，方无差错，此秘诀也。诸书缺，今特录出备用。）

释阴阳二遁

二遁者，谓冬至以后，自一至五为阳遁，自五至九为阴遁；夏至以后，自九至五为阴遁，自五至一为阳遁。故五宫为阴阳共道。冬至后午宫半南为阳遁，半北为阴遁；夏至后，五宫半北为阳遁，半南为阴遁。凡直使在五宫之时，利客不利主。

（禽星之阴阳亦照此定，但禽在子午位上如此定，若在子午之东，又随阴阳以定之。）

释八门所主

开门宜远行、讨伐，所向道远；休门宜□□事、治兵、习艺；生门宜见贵人、营造百事；伤门宜渔猎、出行、防盗贼；杜门宜邀遮隐伏、诛伐凶逆；景门宜上书、遣士卒、破阵图；死门宜行刑、吊死、送葬；惊门宜掩捕、斗讼。

以上开休生三门宜出其下，若更合三奇为上吉；五凶门不可出，须避之。

释九星吉凶

时下得天辅、天禽、天心为上吉，天任、天冲为次吉，开蓬、天芮为大凶，天柱、天英为次凶。更以五行旺相言之，大凶之星得旺相即小凶；小凶之星及吉门吉星无气，则中平。以意审之，假令冬至时下，得天任吉宿，乘相气为上吉，忽乘死气、囚气，又为中平。

释九星休旺

九星休旺，谓各旺于我生之月，相于同类之月，死于生我之月，囚于官鬼之月，休于我克之月。亥子水、寅卯木、巳午火、申酉金、辰戌丑未土，金水木火土相生，金木土水火相克。克我为官鬼，我克为财，生我为父母，我生者子孙，即如天蓬水星旺于寅卯月，相于亥子月，死于申酉月，囚于辰戌丑未月，休于巳午月，余星可类推。（纪氏云：此或九星如此推，八门、九神不能照此也。）

若欲远行者，宜从吉门方呼其星之名而出，行六十步再向太阴中，大吉。五阳时宜出行。

释三合甲

上局甲子甲午为仲甲，此时关格刑德俱在内，用兵先举者败，不可出入，主客俱不利，利于逃亡。

中局甲寅甲申为孟甲，此时阴气在外，利藏兵固守，不可轻出，利主不利客。

下局甲辰甲戌为季甲，此时阳气在外，阴气在内，利出兵动众，百事皆吉，利客不利主。

释三奇得使

三奇得使，谓在六甲之上，自得所使之奇。甲戌甲午乙为使，甲子甲申丙为使，甲辰甲寅丁为使。如阳遁三局乙庚之日人定亥时，此时六乙日奇临九宫，甲午为乙奇得使。又阳遁五局丁壬之日，日中丙午时，六丙为月奇临一宫，甲子为丙奇得使。又如阳遁五局丙辛之日人定己亥时，六丁星奇临四宫，为丁奇得使。

释三奇之灵

三奇之灵宜出行，乙丙丁三奇与喜神治事，并开休生三吉门合，则为奇之灵。三奇与三吉门，其中合共临之，即是吉道清灵，此时此方可以陈兵、行营、征伐、操练、扬兵耀武、发号令，俱吉。又曰：宜求福安灶，稷化人民。

假令冬至下元阳四局戊癸之日戊午时，此时戊在四宫，以直符、天英加时干六戊，则休门合六丁，下临六宫，西北方大吉。

九天之上，六甲子谓六甲直符，士众由直符之宫击对冲，无有不胜。《烟波钓叟歌》“九天之上好扬兵”也。

九地之下，六癸酉，乾纳甲壬、坤纳乙癸，从甲数至壬，其数九，从乙数至癸，其数亦九，故称九天、九地。凡逃亡灭迹者，宜从六癸之方去，避敌亦然，出入无人见之。

三奇之灵六丁卯，谓六丁为三奇之灵，凡出行兴兵战斩，皆从天上六丁所临之方而去，百事皆吉。

六合之中六己巳，谓六己之位，皆为六合之中，凡有阴谋、秘密之事，宜从天上所临六己之方而出入。《钓叟歌》中谓“六合为地私门”是也，甲与己合，其数六，故云“六合”。

释九天、九地、太阴、六合

九天之上利以扬兵，九地之下利以藏形，太阴六合中利以逃亡。冬至阳遁后，直符后一九天，后二九地，前二太阴，前三六合；夏至阴遁，直符前一九天，前二九地，后二太阴，后三六合。

释伏吟

星门加本宫为伏吟，此时不宜用兵，惟宜敛财货。凡六甲之时，直门皆是伏吟。

释反吟

星门加对宫为反吟，此时不利举兵动众，惟利卹民散财发仓禀之事。

遁甲择日

出兵、征讨、修造，百事宜用宝日，此干生支也，为上吉；若支生干为义日，次吉；制日干克支，凶；伐日支克干尤凶。

五阳干所利

五阳干利以为客，宜先举兵耀武以决胜，谓甲乙丙丁戊五干，喜神治事，百事上下皆吉，逃亡者难获。

经曰：直使之行，一时一易，行阳利为客，故曰“得阳者飞而不止”，五干在子午，东部生气也，不拘阴阳二遁皆利也。

五阴干所主

五阴时利为主，宜卷旗衔枚，敌至而后动，必胜。谓己庚辛壬癸五干，恶神治事，不可修造，百凡俱凶，逃亡可得，只宜为秘密筹画、集会、祷祠、祈富之事。

经曰：直使之行，一时一易，行阴利以为主，故曰“得阴者伏而不起”，五干在子午，西部死气也，不拘阴阳二遁皆是也。

之三避五

天道不远，三五反复，之三避五，巍然独处。三为生气，五为害气。三为威，五为武，盈于三衰于五，疋马只轮，无有反顾。（此古说也，义已了然，纪氏别解不可从。）

德威之时

六丙为威，六甲为德，利以为客，宜发号施令，入其国犬不吠马不鸣，回车止轮，折冲万里，为主宜固守。

玉女守门

甲戌旬己卯时，甲申旬戊子时，甲午旬丁酉时，甲辰旬丙午时，甲寅旬乙卯时，名玉女守门（用庚午时者非也）。

天辅之时

天辅之时，有罪无虞，斧钺在前，天犹赦之。谓甲己之日时下得己，余日时下得申也。甲己日己巳时，乙庚日甲申时，丙辛日甲午时，丁壬日甲辰时，戊癸日甲寅时，是为天辅之时。

吉凶定格（《戊笈谈兵》）

龙反首（直符加地盘丙奇）    鸟跌穴（天丙加地直符）    相佐（甲加丙丁）

天遁（生门丙奇合戊，又开门合丙奇）    地遁（开门乙奇临己） 

人遁（休门丁临太阴）    神遁（生丙合九天）    鬼遁（开乙合九地）

又鬼遁（生丁九天临八）

龙遁（休乙临一宫）    虎遁（生休乙合辛临艮）   此二遁利水战

云遁（吉门乙奇合辛临震）    风遁（吉门乙奇合巽宫）    此二遁利火攻

天假（三奇景门九天） 利于求援      地假（丁己癸合杜门临地阴合） 利侦探设伏

人假（六壬惊门九天）  利于捕捉     神假（丁己癸死门九地）利捕猎诛罪

物假（丁己癸伤门六合）  利于储蓄   真诈（奇门九地）  利于安营设伏

重诈（奇门太阴）  利于设伏         休诈（奇门六合）  利合战

奇合（天奇合地仪）    得使（见前）    玉女守门（见前）

天转（甲己日戌时丁壬日辰时）（乙庚日申时戊癸日寅时）（丙辛日午时，按：此伏吟不吉。）    天马方（月将加时，取太冲方位）  按：昴宫有房故曰“天马”（极验）

天三门（月将加时取太冲、小吉、从魁）    地四户（月将加时取除危定开）

地私门（月将加时分旦暮贵人，随阴阳顺逆取六合、太阴、太常，按：此三神奇门原有，何以又取六壬，此须再考。）    背孤击虚（甲子旬中戌亥孤，辰巳虚，余旬仿此。阳日用阳孤，阴日用阴孤。）    亭亭白奸（月将加时推神后所在方，为亭亭，观寅午戌见何孟神，则知白奸所在，亭亭当背之，白奸合亭亭则背之，合于亭亭则击之）

三胜宫（一直符二九天三生门）    吉奇（乙丙丁）    吉门（开休生）

吉星（禽辅心上吉，冲任次吉）    吉符（九天九地太阴六合）   以上皆吉局

龙逃走（乙加辛）    虎猖狂（辛加乙）    蛇夭矫（癸加丁）    雀投江（丁加癸）

荧入白（丙加庚）    白入荧（庚加丙）    天网张（癸加时干）

地网幛（壬临时干）    悖符（丙临时干）    飞符（时干加地丙，此与返首跌穴大异，亦与入白入荧不同，术家切勿误用）    伏干格（庚临日干）    飞干格（日干加庚）

伏宫格（庚临直符）    飞宫格（直符加庚）    大格（庚加癸）    小格（庚加壬）

刑格（庚加己）    悖格（庚加时干）    岁格（庚加岁干）    月格（庚加月干）

反吟（星奇加对宫）    伏吟（星奇符加本宫）    门反门伏（如星奇之例）

三奇受制（乙乾丙丁坎）    三奇入墓（见前）    六仪击刑（见前）    

门迫（见前）    宫迫（见前）    五不遇（时干克日干）

以上皆凶局（吉凶二局虽如此，然随时制变，有不可一例者，宜知之。）

九神（阳顺加阴逆加）

直符、螣蛇、太阴、六合、勾陈、太常、朱雀、九地、九天（勾陈同白虎，朱雀同元武，夏至后白虎，冬至后元武）

九星（不拘阴阳局，均顺加，此与前卷异用）

天蓬、天芮、天冲、天辅、天禽、天心、天柱、天任、天英（说见前）

九神五行

直符属火，诸神领袖，所到之处，百恶消散，至吉之神。（畏庚金，忌入墓）

螣蛇丁火化气，其实属阴土，性柔而口毒，司惊恐怪异，位镇巽方，又名玉女，其神最灵。（并主火怪妖蛊之事）

太阴西方之阴金也，其神好隐匿、暗昧、欺蔽、妾妇之事。

六合，乙木之化气，东方之阴木也，其神性和平，司婚姻、交易、媒牙、合和之事，乃甲之妹配于庚金。

勾陈，中央之阳土也，其神性顽，司口舌斗讼之事。

游三，开休生三吉门也；避五，己庚辛壬癸五阴干及五凶门，课得反吟、伏吟、勾陈落宫更凶。

太常，五行之化气，其神好歌饮，司宴享、祭祀、衣裳、羔雁、筵席之事；天禽星偏游诸方，与五行变迁，其性不常，遇吉则吉，遇凶则凶。

朱雀者，南方火神也，统辖周天之野，专司文明之权，掌章奏、喉舌、文书之职，得地为文书、诰敕，有喜事；失时则有是非口舌、挠乱之凶，属丙火。

九地者，坤土也，其神好静，主柔顺虚伪之事，亦操生杀之柄，半凶半吉之神，畏克制，忌入墓，春夏则生，秋冬则杀，司君后之权。

九天者，乾金也，其神属金，性刚好动，主光明正大之事，当令最吉，若得门奇，万福咸集，即不得门奇，亦不为凶，畏入墓。

论直符（赵先生口授）

逢甲为直符，遇癸满符转，甲又为直符，周而复始。时干为天乙贵人，寻安六仪三奇之干以推干同类，即布天星，皆以直符宫为首，不论阴阳局，天星均顺布。

九星落局法（《金函玉镜》）

冬至后阳遁，顺行九宫。甲子为头起艮，甲戌飞入离中，甲申翻入水晶宫，甲午坤中不动，曾见龙生震地，更闻虎啸生风，九星殿上显奇功，太乙临之发用。假如甲子日，艮上起太乙，离上摄提，坎上轩辕，坤上招摇，震上天符，巽上青龙，中宫咸池，乾上太阴，兑上天乙，此九星顺行之诀也。

夏至后阴遁，逆行九宫。甲子为头起坤，甲戌飞入坎坑，猿猴马上笑欣欣，甲午山中直进，早识龙加金穴，须知虎跳天门，九星阴遁此为真，子细推求必准。假如甲子日，坤上起太乙，坎上起摄提，离上轩辕，艮上招摇，兑上天符，乾上青龙，中宫咸池，巽上太阴，震上天乙，此九星逆行九宫之法也。

九星神名次叙

太乙（吉）、摄提（凶）、轩辕（平）、招摇（平）、天符（凶）、青龙（吉）、咸池（凶）、太阴（吉）、天乙（吉）

九星吉凶歌

太乙水神，逢皂衣人来见，访谒、婚姻皆大吉。门中见太乙星曜，号贪狼，博弈钱财旺，婚姻大吉昌，出门无阻滞，参谒见贤良。

摄提土神遇死门，大凶，逢老妇悲啼，再见牛犁田，不吉。远行遭羁绊，耕地损牛犁，相生犹自可，相克定灾危，死门并相见，老妇独悲啼，求财并嫁娶，万事不相宜，隐匿藏遁好，言动则伤夷。

轩辕水神。出入遇轩辕，作事必牵缠；相生灾尚缓，克制即忧煎；远行多留滞，博弈定输钱；九天玄女法，句句不虚传。

招摇木神，逢二亲人，又见妇人口舌，怪事惊恐。招摇号木星，当门百事成，相克行人阻，阴人口舌生，夜梦多惊恐，屋响釜自鸣，阴阳消息用，作事不容情。

天符土神。五鬼号天符，当门阴女谋，相克无好事，为客在长途，走失难得觅，吊客一身孤，此星当门遇，灾害定难除。（利交战、出军、迎敌、运粮。）

青龙金神，路逢医人，或是酒仙，博奕于道。门内见青龙，求财喜重重；博奕人定胜，出外酒食逢；相生钱财旺，见贵亦安荣；休言刑与破，万事尽和同。

咸池金神，不可行破贼。五将号咸池，当门事不宜；相生可不忌，相克有灾非，博奕多输脱，求财空手归。神仙真妙诀，愚人哪得知，军事虚惊退，反复逆风吹。

太阴土神，行六七里见小儿牵羊至，求财吉。当门见太阴，百祸不能侵；方走六七里，知交来相寻；妙法牢记起，回军引马行；伏兵前截路，谨慎视勿轻。

天乙火神，行三十里，见一妇人抱小儿，百事吉。门迎天乙星相生，百事成。动作皆和顺，茶酒好相迎；求婚行嫁娶，会合自天成；出兵征战事，一仗定然赢。

天赦吉日

春戊寅，夏甲午，秋戊申，冬甲子。

四顺日

建宜行，成宜离，寅宜往，卯宜归。

天德日（此是论方，亦可论日）

正丁二坤三壬四辛五乾六甲七癸八艮九丙十乙十一巽十二庚（正月丁为天德，以此数去。）

月德日（同上）

正五九月在丙，二六十月在甲，三七十一月在壬，四八十二月在庚。

天德合

正辛三丁四丙六己七戊九辛十庚十二乙

月德合

正五九辛，二六十己，三七十一丁，四八十二乙

天贵日

春甲乙日，夏丙丁日，秋庚辛日，冬壬癸日。

天富日

正辰二巳三午四未五申六酉七戌八亥九子十丑十一寅十二卯

红砂日

正四七十月巳日，二五八十一月酉日，三六九十二月丑日。

往亡日（忌出军、出行、上官赴任、嫁娶、进人口、求医疗病）

正寅二巳三申四亥五卯六午七酉八子九辰十未十一戌十二丑

重丧日

正七庚甲，二八乙辛，三五十一丁癸，四十丙壬，辰戌丑未戊己。

大败咸池日（《协纪辨方》）

正五九月卯，二六十月子，三七十一月酉，四八十二月午，忌出军、攻战、起造。

五不遇时

时干克日干也，甲日庚时、乙日辛时之类。

截路空亡

甲己日申酉时，乙庚日午未时，丙辛日辰巳时，丁壬日寅卯时，戊癸日子丑时戌亥时。

地兵（《大全》）

太公曰：凡行军出阵，勿犯地兵，将军忌之。乃六丙时也。（按丙加时干，名悖符也。）

雷公

摄煞六律曰“雷公将军”，在午游庚，领十二将友、风伯雨师，其所游处，群居响应。若出军布阵安营，慎勿犯之，主败军杀将，乃六庚时也。

黄幡豹尾

黄幡居三合墓，辰对冲即豹尾，凡战宜向黄幡、背豹尾耳。

《奇门探索录》卷四

三奇静应

日奇到乾，有黄衣人至，或腰缠财物人至，又为贵人、老人、僧道，或头疮目病人与妇女同行。

月奇到乾，有皂衣人来，或色衣人与火工、黑禽、白禽，又为林下贵人与兵士至，或双飞黑鸟至，南方有女产亡，一月内进人财，大发。

星奇到乾，有执器械人与少女游戏，又为阴人挑礼物牵牲畜至，三七日主进金宝及生物。

日奇到坎，有皂衣人至，与车马舟船汲水摇橹，子母讴歌，高士、渔翁、僧道、金鼓之应，后七日进财物。

月奇到坎，有持杖人至，鹰击鸥鸟，又为妇女小儿击鼓，或黄白飞鸟从西北方来，六十日进文书，东方有火惊，家大发。

星奇到坎，有人自南方挽小儿来，与人争论、谣讹之事，或女人受伤、疾苦之事，或黑云雨，一七之内主进黑色财物，西北有人缢死，大发。

日奇到艮，有青衣人至，或持铁器，又黑北飞禽从北方到，渔人持网卖鱼，又为少年显官敕书走报，贵人兵士乘舆过，周年大发。

月奇到艮，有网罟、渔猎、贵人、皂衣人至，又为寿星、角弓、诗画、香炉、瓷瓶、方圆之物，或小儿对铁器啼哭为应，双飞白鸟南来，三七日进财物，周年大发。

星奇到艮，有人持文书纸笔，小儿女穿林过，又为阴人独行，或小儿持铁器为应，一年进财产。

日奇到震，有武士执兵器，与显宦人擂鼓，又为兵戈、渔猎人、小儿至，三七日主进金宝。

月奇到震，有执火烧林、乘马、渔猎、醉翁、武士持刀杖、擂鼓、小儿成群为应，一年生子，若见冲破，雷伤树。

星奇到震，有鹰逐兔、女人饷物、柳枝贯鱼为应，或黑鸟至，双至。

日奇到巽，有文人、僧人、贵人、少女乘轿马、负竹木之应，又有白衣人乘赤马或白马至。

月奇到巽，有笙歌与官长、吏卒登高唱喏，及见惊恐之事。

星奇到巽，小儿骑牛马至，或阴人嘻笑。

日奇到离，有目疾人或跛足人、小儿牵马至，黑白鸟东方来。

月奇到离，有黑禽飞来，螃蟹横行，南面见火，又贵人灯烛辉煌之应。

星奇到离，有青衣女子牵羊及火炉柴炭之应。

日奇到坤，有孝服人或寡妇、孤女至，鸟鹊自南北二方至，或西方鼓声。

月奇到坤，有飞鸟过及皂衣人挑粮运土，或男子斗争，喜鹊南北方来。

星奇到坤，有女子牵羊逐牛或青衣人挑水。

日奇到兑，有妇女成群嘻笑、飞鸟鸣噪，或钟鼓声、争斗声之应。

月奇到兑，有女子执杖自东来，抱小儿至，或小儿哭声或鼓声。

星奇到兑，有文书至，或鱼罟或黄白飞鸟之应。

三奇之中，丁奇最灵，若修此方奇门到向，可用竹绳七个，燃火前行，四步外灭火即兴工，必有吉应。

乙加中，为种菜栽树，或挖土筑墙，及做瓦器之事。

丙加中，为修坟、造窑、填道途之应。

丁加中，为女子持家，或烧炼之人及纸墨书画之事。

按：此条似是修造后见此等事之预言。

三奇神应，取直符前一位，八卦宫中所临之奇，以验其克应。经曰：阳遁顺行前取用，阴遁逆行后取用。假令阳一局甲子日干，直符在三宫是顺行，丙奇在巽四，是月奇到巽，取此克应。凡三奇在直符位上为时初，在前一位为时中，前二位为时末。

甲干论

姓王字文乡，隶寅木而统震位，为十干之首，扶桑之木，为开物成务之原。有味爽呈明之象，其为质也劲，其为性也直，其色青，其味酸，其声浊，其体方而长，有胚胎含蓄之情。其为用，有开展作为之力，得时令可以作栋梁，若逢生旺太过，反为无依；失时令为废物断材，克战太过为朽腐破折，有动之体，无动之机，有可造之材而无自成之量。盖由其自负，太过于世故，尚未谙悉耳。

甲为青龙，利远行，作事客胜，庚午时五不遇。甲加乙二龙相抗，凶；甲加丙青龙回首；甲加戊，青龙受困；甲加坤及未时，青龙入墓，主头目肝疾。

甲子戊加乙，青龙入云格，主得同人之好，相助之机，凡事主客均利，若逢宫门迫制，则见相仇之嫌，须论上下之分，以辨主客之用可也。

甲子戊加丙，青龙回首格，主有文明之象。凡宫门无克，诸事大吉；若门克宫，利客；客克门，利主，诸事费力始成。又主土木动作之意，宅舍光辉之美，又为父子升庸之象。

甲子戊加丁，青龙曜明格，主得暗助，又主迅速。门宫相生，诸事大吉；门宫相克，诸事反复，当察旺相以分主客。

甲子戊加戊，青龙入地格，主有回环展转之意，进退未决之情。如临生旺得令，定显经纶之用；失令则百事迟疑，为偃蹇愁叹之形。战事再详门宫迫制，以论主客之利。

甲子戊加己，青龙相合格，主有币帛婚媾之喜，家室敦厚之情。若门生宫及比和，百事吉；门克宫则好事蹉跎，有始无终。

甲子戊加庚，青龙失势格，有探骊龙入虎穴之情。门生宫或比和，诸事吉；若克制则察旺相得令，以分主客之胜负。

甲子戊加辛，青龙相侵格，主诸事阻滞。若门宫迫制，看戊辛旺衰（查落宫），以分主客；门生宫及比和，利主，而诸事平常。

甲子戊加壬，青龙破狱格。若门克宫，利客；宫克门，壬值得令之时，战又利主，惟多耗散，再察生旺休囚以定吉凶。

甲子戊加癸，青龙华盖格，主首尾无应，隐显两途。生比，诸事大吉；若门宫克制，则成中见破，详生旺休囚，以定主客之吉凶。

乙干论

姓龙字季卿，隶卯而摄震气，乃甲木之左臂，为开源之发端。其为质也润，其为性也曲。其色碧，其味酸，其声婉转，其体柔弱。有□行生发之情，其用参差，有长短曲直之别。尽堪矫揉造作，得时则富丽繁华，失时则枯朽黄落。有可贵之质而不能自贵，大抵求曲则曲，求直则直，贵之则贵，贱之则贱。盖由其品质纯柔于世道，惟知附会尊荣耳。乙为日奇，宜从天上六乙方出，己时五不遇。乙加辛、乙临坤、乙入乾，诸事莫举。

乙为天德，乃太阳之精，其神光明正大。逢生旺，作事宜显扬；衰墓，作事宜敛藏。

乙加震，为玉兔东升格，临有禄之乡，升乙卯之殿。又云“升天”，凡事渐渐兴发，主上官谒请、迎驾、结婚、安葬、觅利、出行、求名、征伐，百事皆吉。

乙加巽，为玉兔乘风格，日奇临风神之地，照映四方，秋毫毕察，诸事显扬，大吉。战主大胜。

乙加离，为玉兔当阳格，临生旺之地，宜显扬之事，战必胜，作事亨通，利于修炼学道。

乙加坤，为胎养之宫，渐入于地，其光暗，宜收敛固守，防奸细暗欺，为事多阻隔暧昧，不明下情，不上达，受屈不得伸之象。

乙加兑，为玉兔受制格，为威德俱敛，诸事不利，战宜防守。合吉格，久见祯祥；逢凶，永为灾害，强勉行事，主客均败，常人遭刑厄灾非。

乙加乾，为玉兔入林格（入墓也），乃玉女朝天门，宜上官、远行、筑造，凡事大吉。（按：此条必有误，俟再校。）

乙加坎，为玉兔饮泉格，乙入生乡，又曰“父母相逢”，主不能自立，诸事迟缓。

乙加艮，为日上青云，乃玉女升堂，又名旺方，百事大吉，图谋全胜。

乙加乙，名奇中伏奇格，凡伏吟与飞而又伏，皆宜屯积、栽种等事，若遇刑斗，再详迫制，以分主客之用。

乙加丙，为先明后暗之局，声势不久。门宫相生，再乘生旺，诸事显扬；若休囚，则暗昧阻隔。

乙加丁，为奇助玉女格，有迟中得速之妙，阴人扶助之缘。门宫相生，大利为主；逢克制，妇人多灾。须详门宫生克用之。

乙加戊，为奇入天门，有利见大人之象。再详门宫生克旺墓，以分主客之用。

乙加己，为日入地户，有姑嫂相见之情，农妇来耜之象。相生，主客皆利；克制，不利为主。

乙加己逢开门，为地遁，得日精之蔽。内应于脾，外主于形，又曰“黄婆金公”。宜安葬、修墓，遁迹隐形、修仙学道、伏兵取胜诸事。此时宜请本旬玉女符咒作法，步罡而去，则百战百胜，有神暗助。

乙加庚，为奇合太白，有用柔制刚之意，婚姻之喜。相生，主客皆利；门宫克制，分旺相休囚以定主客之胜负，诸事半吉。

乙加庚在巽，又逢开门，名风遁。此时宜祭风兴云，更利进攻，必得进攻，必得神助。又宜用火攻。

乙加辛，为龙逃走。宫门若相生，为主吉，战必胜；宫门相克，有逃走之意。

乙加辛，逢生门临艮宫，名虎遁，宜招抚叛逆，设计取用，念本旬玉女符咒步罡，凡事大有虎威之助。

乙加辛在坤逢三吉门，名云遁，宜藏形敛迹，祈雨呼风，如有急难，请本旬玉女兴云生雾，有云气隐蔽。

乙加壬，为奇神入狱，主客均宜固守，再详支干生旺休囚、宫门生克，以分主客之胜负。

乙加壬在坎遇三吉门，名龙遁，宜设坛祈雨，利用水战及淘河开井、新船下水之事，呼本旬玉女咒，当有龙神之助。

乙加癸，为奇逢罗网，主背明就暗，凡事阻闭之象。若门宫相生，彼此尚吉；克制及临墓绝之地，诸事艰难，且先耗财而后如意。

乙干真言

天地威神，诛灭鬼贼，六乙相扶，天道赞德。吾今所行，无攻不克，白虎蹲踞，青龙踊跃，前遮后护，尊客存纳，仁德洋洋，太虚寥廓，天乙追摄，万祥俱集，急急如律令。

丙干论

姓唐字仲卿，隶午火而辖巽位，以作甲符之捷著赫之功。其为质也虚，其负性也烈，其色紫，其味苦，其声雄，其体刚而愎，有威福自作之情。其用抑而扬，有辗转变迁之势，难以干犯欺凌。得时则气焰辉煌，失令则形神消阻，有可用之才而不能有恒。大抵激之则起，扑之则灭，由其自用太过，而于世故惟好趋附。

六丙乃明堂天威，宜施恩布惠，彰动威德，解厌灾凶。经曰：丙火销金，强梁畏伏。不知六丙，出路迷惑。作事宜从天上丙方而出，则彼人自败。辰时五不遇，丙加庚为荧入白。赤松子曰：荧惑入太白，上下相击，剥内往外，灭伤于谗贼。又丙丁值为悖，火星荧荧，大屋将焚，移徒得安。又丙加时干为悖，乃关格不通之象。丙加直符名飞鸟跌穴，此时百事大吉，攻敌可胜。丙奇临六及戌时为入墓，临坎火入水池，百事莫举。

丙加震为月入雷门，入父母之乡，凡事吉。

丙加巽为得禄，又曰火入风门，得生气，大吉。

丙加离为帝旺格，又为升殿，除子午二直不可急用，其余四符用之大吉。

丙加坤为子居母腹，入子孙之宫，宜收敛，子代父事，主迟缓。

丙加兑为凤凰折翅，阳入阴宫，凡事迟延。

丙加乾为奇入地，不宜明显，利于阴谋。

丙加坎奇神得地，光明昭著，凡事渐亨。

丙加艮为凤入丹山，艮为鬼道，有丙火照，凶焰必散。

丙加乙为月出沧海，有龙凤呈祥之美，文明赫奕之观。门宫相生，彼此大利；若克制，须详干支上下休旺，以别主客之利钝。

丙加丙为双凤齐鸣，有势焰辉煌之象。门生宫，彼此和同；时日休囚，有始无终。（《大全》云：“丙加丙主见乱臣贼子”，极验。《戊笈谈兵》云：“丙加丙主六军惊扰，悖逆之事。”）

丙加丁为星月生辉，逢生门亦名天遁，有灯市佳人之象。门宫相生，凡事显扬；若克制，防烬灭，详宫分衰旺言之。

丙加戊，逢生门为天遁，加直符为飞鸟跌穴，奇逢重生格，主客皆利，详日时支干、门宫生克用之。又天遁有王侯之威权，振动天下之象，宜上策、献书、求贤、谒贵、修身、学道、剪恶除邪，当请玉女符咒，得月精之蔽，再立华盖上，百事皆吉。

丙加己为奇入明堂，有乔迁之喜，又为隐明就暗之象。凡事迟滞，恩中招怨，详生旺休囚言之。

丙加庚为荧入白，加直符亦为跌穴，主客均利。门宫相生，诸事可谋；门宫克制，详衰旺言之，诸事宜守旧，不可妄为。如占盗贼奸宄，为消灭之象。

丙加辛，奇神生合，有恩威并济之象，礼义相交之情。门宫相生，凡事成就；克制，调和不成，详干支上下时令，以分主客之用。

丙加壬，奇神游海，诸事虽吉，须防不实，惟利求名、官讼，战利为主，详宫分衰旺以别胜负。

丙加癸，奇逢华盖，诸事得吉，名利有成，详宫分生旺以分主客，若星克宫利客，宫克星则利主。（丙加直符皆名跌穴）

丙干真言

吾得天助，前后遮罗，白虎在左，朱雀前歌，使吾会他，六丙除疴，天威远扬，玄武后随，玉彩摇曳，荧惑流辉，神光照耀，太白增辉，六丙来临，百福攸归，急急如律令。

丁干论

玉女姓李字游生，统巳火而摄未位，实甲干之阴神，有内助之德，可以排君父之难，可以操符使之权。其为质也媚，其为性也顺，其色红，其味爽，其声清而亮，其体秀而扬，有窈窕柔顺之情。其用便而捷，有轻重合宜之致，得时能销镕强暴，失时则穷愁呻吟，幽人嫠妇；如投其机，似可狎暱，如当其怒，则锐不可撄。由其贼性柔险，可近而不可测。三奇之中，惟丁最灵，本阴火之灵，化而成精，宜隐谋秘计、私约交通、隐形遁迹。卯时五不遇，入乾艮及丑时，为入墓，入坎为火入水地，诸事莫举。

丁加离为玉女登堂格，临禄宫，凡事显扬之象。但离火旺而飞焰方张，能销烁万物，爆燥不常，当防虚诈。

丁加坤，有子母相见之情，名玉女游地户，吉。

丁加兑，火犯金乡，可凶可吉。丁生于酉，须奇神得令，方为可用。

丁加乾为火照天门格，凡事利于私计。

丁加坎为朱雀投江格，乃威德收藏之际，宜静守。

丁加艮，其光不明，事多迟滞忧疑，又为入墓。

丁加震，主有虚惊，宜于收敛。

丁加巽为玉女乘风，凡事顺利，若值旺，战必胜。

丁加甲，凡事大吉，须详宫门生克，以定主客。

丁加乙，逢太阴生门为人遁，逢九天开休二门，为鬼遁，宜用间谍、偷营、劫寨、伏匿之事，又祭亡、赈孤、驱鬼、遣神等事，请本旬玉女符咒作用，得神之助。

丁加丙为奇神合明，百事吉庆，大有作为。丁丙所临生旺衰墓、门宫生克以分主客。

丁加丁为奇神相投格，凡事虽吉，惟恐相争。用兵宜先举，利于为客，若遇伏吟，宜收屯货物、粮食及修灶、炼丹等事。

丁加戊为玉女骑龙格，凡事皆吉，图谋大利，须查门宫生克衰旺以分主客。

丁加己为玉女施恩，凡事如意，情投意合。须看丁己所临宫门生旺迫制以定主客之动静。

丁加庚为玉女刑杀，凡事难以强图，其中反复不常，若庚临生旺之宫，必主大战，须详宫门衰旺以分主客之胜负。

丁加辛为玉女伏虎，凡事艰难，求谋不易，利为客。

丁加壬为玉女乘龙游海，加直符名得使，百福来临，万事皆亨，贵人和合，淫欲私情，主客俱利，营谋可成。须详宫门生克以定主客之利。

丁加癸为朱雀投江，加直符为得使，凡丁主动，癸主静，其势搏激，生死关头。详丁癸之生墓知主客之雌雄。

丁干真言

天帝弟子，部领天兵，赏善罚恶，出入幽冥。来护我者，玉女六丁，有犯我者，自灭其形，玉女神灵，太阴渊默，华盖静穆，我形不忒，我气浩然，悠然寰域，六丁道前，善福来格。急急如律令。

戊干论（加宫干断见甲干条）

戊神□□□□□坎宫治巽位，司中气而协勾陈，尊同六甲，有保障之威权，摄六丁神变化之用。其为质也烈燥，其为性也耿介，其味甘辛，其声刚雄，其体涩而滞，有坚执自豪之志，其用莽而麤，有不尴不尬之情。得时则雄豪果敢，失令则柔愞痴愚，由其赋性崛拗，可化而不可制耳。

己干论

姓李字游卿，胎离宫而隶未位，守中气而配勾陈。德可拟坤，有载承之义；权堪化甲，有经济之能。其为质也博厚，其为性也平和，其味甘辛，其声婉切，其体沉而静，有包含忍耐之度，其用刚而柔，有安舒贞固之能。得时则陶溶品汇，失令则抱质坚贞。盖秉性宽宏，不滞于物，而能与世推移耳。

六己乃明堂六合，丑时五不遇，不宜用事。

己加乙为日入地户，凡事暗昧难图，有蒙蔽侵犯之意。再详己乙所临之宫门宫生克墓迫，以分主客胜负。

己加丙，有火炎土燥之象，恩中成怨之情，凡事屈抑难伸，先暗后明，利于为客。

己直符加丙为青龙回首，凡谋有益，大利为主。然丙居生旺之宫则事成就，战必得胜；若衰克，事反暗昧，只宜暗图。详门宫生墓，以分主客之胜负。

己加丁，凡事虽吉，然先费后益，利为客，逢午未为入庙。详门宫生旺迫制，以分主客之胜负。

己加戊，万事吉利，若临生旺之宫，主客均利。

己加己，主自屈难伸，进退不决，宜固守。若逢伏吟，则宜积粮、开垦等事。

己加庚为明堂伏杀，利主，详生旺休囚言之。

己加辛为天庭，凡事喜悦，彼此投合，利为主。

己加壬，百事无成，两情参商，仍详生克以分胜负。

己加癸，凡事反复难成，详门宫生克以定主客胜负。

庚干论

姓邹字元阳，隶坤宫而统申位，德并白虎，掌杀伐之权，威振四方，常怀战斗之志。其为质也刚劲，其为性也急锐，其味辛辣，其声雄猛。其体鲠直，有慷慨激烈之风，其用暴戾，有勇敢直前之概。得时乘扫荡之威，失令成废弃之物，可以柔化不可以刚制。由其秉性执拗，屈人而不屈于人。子时五不遇，万事皆凶，占病主肺经大肠。

庚加乙，凡事吉，谋为皆顺，再详门宫生旺迫制以分主客之胜负。

庚加丙为太白入荧，加直符名青龙回首，凡事费力方成，详门宫生克以定主客胜负。（按：庚既为甲仇，不当如此论。）

庚加丁为太白受制，凡为不利，有更改丁宁之象，战斗迟疑之情。奇值生旺，可以制刚。若庚临生旺，则为暴客袭主，再详门宫言之。

庚加戊，主先迷后得，阳时利客。

庚加己，凡事不吉，宜守旧，阳时利客。

庚加庚，有英雄未遇，自作愤激之情，不能伤人，反为自刑，详门客阴阳参断主客。

庚加辛，有两强相持之象，凡事必有争论，阳时利为客，详生旺休囚以分胜负。

庚加壬，凡事有益，利为主。

庚加癸，人情悖逆，谋为多阻，须防不测，阳时利为客。

辛干论

姓高字子张，隶兑宫而摄酉位，气同白虎，掌肃杀之权，威振西方，宣白帝之令。其为质也芒锐，其为性也刚柔，其味苦辣，其声铿锵，其体沉静，其用坚忍，得时如黄钟震响，失令则瓦缶乱鸣。由其具鲲鹏之翮，必待秋风方能扶摇而上耳。经曰：“能知六辛，往来皆吉；不知六辛，灾害临身。”酉时五不遇，占病主风痰之症，婚姻更凶。

辛加乙为白虎猖狂，有走失破财之事，逃亡隐匿之情，所谋难成。若辛乘旺而旺，乙逢生反得财利。

辛加丙有威权作合之情，主炉冶之事，凡事吉昌，更详休囚生旺言之。

辛直符加丙，为青龙回首，凡事大吉，所谋皆成，得令相生，主客均利，否则另断。

辛加丁为白虎受伤，凡事有始无终，内多耗散，惟利于求名、官讼。若门生宫、宫克门，大利为主；如门克宫，丁逢衰墓，只宜固守。

辛加戊，为龙虎争强，凡事不和，求谋不利。

辛加己，凡事费力方成，利于为客。

辛加庚，凡事反复、迟滞惊忧。若门生宫、宫克门，庚临旺禄，利为主。

辛加辛，凡事自败，有势难行，柔奸无用。门生宫利主，值伏吟宜演武、敛形藏迹，以防内变。

辛加壬，凡事不利，所谋难成，防欺诈。

辛加癸为鸟投罗网，凡事有成，惟先塞而后通。

壬干论

姓任字禄卿，隸乾宫而制□气，其为质也润，其为性也淫，其味咸，其声洪。其体圆活，有磊落不羁之情；其用流通，有泛滥无归之势。得时济物利人，失令则妨贤病国。由其赋性阴柔，可与同患难，不可与共安乐。占病脾胃耳目肾之症。申时五不遇。加子为地网，不可远行，一切皆凶。

壬加乙为日入九地，凡为不利。

壬加丙，求谋多凶，凡事不利。壬直符加丙为青龙回首，又主吉利，贵人来助。

壬加戊为青龙破狱，凡事有阻，谋为暗昧。

壬加己为天地刑冲，凡事不利，求吉反凶。

壬加庚，凡事虚耗，不免虚惊。

壬加辛，凡事惊忧，反复不定。

壬加壬，凡事破败，详得令失令以断动静。

壬加癸，主计穷力竭，不可图谋。

癸干论

姓管字子光，隶坎位而通五宫。其为质也重，其为性也燥，其味浊，其声亮。其体慈厚，有饥溺由己之情；其用浅陋，无包容涵蓄之量。得时则从龙变化，失令则伏枥悲鸣。由其赋性迂直，惟知排难解纷，而不知防奸察佞耳。

六癸乃华盖，宜逃避凶灾埋伏，隐遁求仙，幽暗不明之事，其余皆凶。占病主耳下元之症。未时五不遇，癸临时干为天网。

癸加乙为日沉九地，有阳贵扶持，暗中生助，但嫌迟疑不速。

癸加丙为明堂犯悖，凡事阻塞。癸直符加丙为龙回首，又主吉庆，谋事遂心，查生旺休囚以定吉凶。

癸加丁为螣蛇夭矫，凡事不利，求吉反凶，然利为客。

癸加戊为青龙入地，凡事虽吉，只宜阴谋私和，亦有恩怨交加之象。

癸加己为华盖入明堂，凡事虽吉，只嫌耗费，有隐蔽私匿之象，占讼得利，利于为主。

癸加庚，作事刑害，求谋无益。

癸加辛，凡事费力而后有成。

癸加壬，凡事不利，且无定见，上下蒙蔽之象。

癸加癸为天网重张，凡事重重闭塞，屈抑不伸，宜伏匿私遁、积水开渠。

以上各条均详衰旺休囚生克制化方能有准。

干支合变论

子合丑实，丑合子虚，二合化土，为夫妇之义。

寅合亥破，亥合寅就，二合化木，为父子之义。

卯合戌新，戌合卯旧，二合化火，为兄弟之义。

辰合酉亲，酉合辰疏，二合化金，为朋友之义。

巳合申信，申合巳疑，二合化水，为僧道之义。

十干克应诀（《大全本同》）

歌曰：十干克应有玄微，一一皆从时人推，六甲贵人端正好，此中消息贵知机。

六甲天福贵有余

阳日青衣男子，阴日青衣妇人，主三年得禄，大吉。

六乙僧道九流医

乙为天贵主高贤，阳日为贵人，阴日为僧道或白衣使者。

六丙飞龙见赤白

丙为天成，行逢骑赤白马人。（此条验过）

六丁玉女好容仪

丁为玉女，阴日女子，阳日妇人，二十日内进古器。

六戊旗枪并锣鼓

戊为天武，阳日旗鼓，阴日乐歌，半年内得武人财。

六己黄衣并白衣

己为明堂，阳日黄衣人或州县官，阴日白衣人，又一男一女。

六庚丧服及兵吏

庚为天刑，阳日兵吏罪人，阴日孝子，四十九日得贵人文字来。

六辛禽鸟并鸦飞

辛为天禽。

六壬雷霆见云雨

壬为天牢，乃千里雷霆，阳故主雨，阴日见皂衣人，阳日白衣人或女人抱瓶至。

六癸孕妇喜欣欣

癸为天藏，阳日渔翁，阴日孕妇，六十日内得镜鑑，大吉。

九星克应详《大全》本。

《奇门探索录》卷五

太极三元赋

太上三元，先天一气，飞布九宫，法天象地。运北斗于飞宫，取生旺于月气，是以坎离消长于四时，风雷发泄于九地；斗柄与时令而旋转，时支随宫分而布置。九宫定而八门旋，五行分而一元注。值休而野鼠渡河、乌猪摇耳，逢杜门而蛇伏青郊、牛藏碧树。虎值伤而归林，龙逢景而回首；蛇入兑而受惊，马得开而奔走；猴鸡趋生而飞跃，羊犬入死而得偶。天地交泰会于六二，朱雀投江本于一九。龙归大海，三加一而逢生；虎入山林，七居八而伏首。紫居碧而丹栖梧，黄入紫而金符建斗。

以上为用宫所到之门，遇飞来之时与星所属，如此即得如是之外应也。

地应于下，人位于中，天运于上。星飞南朔，时因顺逆。门随方向，黄黑二道；直符趋避，全凭衰旺。先兆可定吉凶，动机关乎得丧。太上无形，其次掌上，识透根源，阆风仙望。

九宫辨音

天蓬（羽音）  天芮（宫音）  天冲（角音）  天辅（角音）  天禽（宫音）                  天心（商音）  天柱（商音）  天任（宫音）  天英（徵音）

九星合卦所属

一白水，其星贪狼，其神天蓬，其用太乙，其方正北，其门休，其德预柔，其性陷，就下善通，其色黑，其体温，其味咸，其卦属坎，为中男。生木克火，亥子月旺，寅卯月休，申酉月相，辰戌丑未月死，巳午月囚。其在天为月为云雾，其于人身为耳背血肾，为盗，其象物为豕、为纸、为帛、为萑苇、为丛、为蒺藜、为桎梏、水族、沟渎。

二黑，其星巨门，其神天芮，其用摄提，其方西南，其色黑，其门死，其卦老阴，其德厚，其性柔顺，其味甘，其质重，其形方。生金克土，辰戌丑未月旺，申酉月休，巳午月相，寅卯月死，亥子月囚。其于人身为腹，为老妪，其象物为牛、为牝、为囊、为裳、为布帛、为釜、为文字、为墨、为皮。

三碧属木，其星禄存，其神天冲，其用轩辕，其方正东，其色青，其门伤，其卦震，其德生，其性动，其味酸，其形长。为长子。生火克土，寅卯月旺，巳午月休，亥子月相，申酉月死，辰戌丑未月囚。其在天为雷为龙，在地为大塗，其于人身为足为肝为骨为发为决躁刚正，为敷布，为初任。其象物为青鸟为大树为苍莨竹为萑苇为动物。

四绿属木，其星文曲，其神天辅，其用招摇，其方东南，其色绿，其门杜，其卦巽，为长女，其性入，其形秀，其于人身为进退为不果为强壮。寅卯月旺，巳午月休，亥子月相，申酉月死，辰戌丑未月囚。在天为风，在人为胆，其象物为纸为楮为香绳、扇、柔木、嫩蕊、藤萝、为鸡、为百虫。

五黄属土，其星廉贞，其神天禽，其用天符，其位中央，其色黄，其德厚，其性吝啬，其味甘，生金克水，辰戌丑未月旺，申酉月休，巳午月相，寅卯月死，亥子月囚。在天为大煞，于人为帝王为心、腹、鼻，其象物为死果核为泥丸为包含为枯木腐草黄石。

六白属金，其星武曲，其神天心，其用青龙，其位西北，其门开，其卦乾，为老阳，其性刚，其形圆。生水克木，申酉月旺，亥子月休，辰戌丑未月相，巳午月死，寅卯月囚。其于人身为首，其象物为商、羊、大厦、玉、冰、白石、钱、金铃、镜、果实，为马。

七赤属金，其星破军，其神天柱，其用咸池，其位正西，其色白，其门惊，其卦兑，为少女，其性刻，其味辛。申酉月旺，亥子月休，辰戌丑未月相，巳午月死，寅卯月囚，其于人身为口为齿，于物为口舌为泽为缺金、斧钺、白石，为羊。

八白属土，其星左辅，其神天任，其用太阴，其位东北，其色黄，其门生，其卦艮，为少男，其德和合，其性正直，辰戌丑未月旺，申酉月休，巳午月相，寅卯月死，亥子月囚。其于人身为胸、膈、脾，为有始终，象物为山为寺观为小石、坚土、径路、门阙、覆碗，为狗、虎，为黔吠之物。

九紫属火，其星右弼，其神天英，其用天乙，其位正南，其色赤，其门景，其卦离，为中女，其性烈，其体外刚内柔，其形上夬下润，其味苦，生土克金。巳午月旺，辰戌丑未月休，寅卯月相，亥子月死，申酉月囚。在天为日为电，其于人身为目为心，象物为宫殿为向阳地、红土、纹豹、文章，为雉、朱鸟、毛龟。

伏身歌

一白入中身居六，二黑入中身居七，三碧入中身居八，四绿入中身居九，五黄入中身在一。

但得飞身颠倒诀，未来过去如明月，惟有酉居坎不同，一白入中身在五。（皇帝即用此诀）戌亥之时机甚微，金符用法传今古。（五为戊己大煞，常人不用，酉戌亥皆系“一白入中身居五”。）

六亲诀（原注生我下有“以中宫为我”五字）

生我者为父母、叔伯、长亲、文书、印绶、田宅、城池。

克我者为官鬼、上司、敌国、坟茔、官职。（妻占以官为夫，占病为鬼。）

我生者为子孙、福德、僧道、下属、衙役。

我克者为妻财奴仆、六畜、五谷、舟车、酒食、衣服。

比和者为兄弟、朋友、同事、亲戚、同僚、同年、同辈。

定用神诀（以数少为先，数多为后，不必分时前时后）

身居之宫发动时，时先时后任君推，时先过去宜再运，时后将来应有期。若遇日辰须作主，相逢月建亦同之。年月日时皆有用，事凭远近定相宜。

定身法

己占己事即己身，若问他人便有因，与我有因身是我，与他有涉即他人。

十二值时星（子午日起，挨日推去，每间一位数）

青龙（木黄道）  明堂（木黄道）  开刑（土黑道）  朱雀（火黑道）  金匮（火黄道）  天德（土黄道）  白虎（金黑道）  玉堂（金黄道）  天牢（土黑道）  玄武（水黑道）  司命（水黄道）  勾陈（土黑道）

三元九星

天元蓬芮冲辅禽心柱任英

地元贪巨禄文廉武破辅弼

人元太摄轩招符青咸阴天

先天定六亲诀

青龙发动定求财，田宅明堂父母排，词讼天刑官鬼事，文书朱雀远人回，天财金匮成交易，天德恩星官禄来，白虎武名招口舌，功名定是玉堂开，天牢奴仆同六畜，元武阴宫妻妾偕，司命子孙为福德，勾陈疾厄不须猜。

断六亲诀

六亲最忌克身乡，亲若行身美且强，若还克我俱无益，惟有相生合和良。

六亲最喜旺相时，亲逢衰败亦堪悲，身旺亲衰生亦吉，身衰亲旺无能为。

假如占财，财旺克身非无财，有财而与我无益也，主破耗、拐骗，或因公花费。以此例之。

断用星诀

用星居生宫，得月气生身、比和，可断大吉，应速。如克身半吉，应亦速。不居生宫，得月气生身，次吉，应迟；不得月气生身，小吉，应迟；受月克凶，月破凶。

用星居于克泄宫，得月气生身，半吉，应稍迟。得月气克身，小吉，应稍迟。不得月气生身、比和，无吉凶，美中不足。如不得月气，受月克、克身，全凶。

用星生旺生身而坐支逢冲，占行人断其美中不足。用星衰克身而坐支逢合，占行人断其凶中有吉。

断数总诀

九宫定位为地盘，六仪为人盘，飞星为天盘。地为伏宫，天为飞宫，伏克飞凶，飞克伏吉，伏生飞大吉，比和得意，飞生伏泄气。又以身为我（既有中宫之后，即以身为我），盘中飞动，六亲为飞，应看属何门，系何生克。总之，五行盛则能生，衰则不能生；盛则能克，衰则不能克；衰则忌泄，旺则不忌泄；衰则畏克，旺则不畏克；生我者得气，我生者泄气；克我者刑伤，我克者得意；比和我者相和，得合者大和，衰败者无力；旺相者有势，反伏者不详，空亡冲破者不顺。再看十二将，以定黄黑分宫，直符凶神生我亦吉，吉神克我亦凶。生时本乎月气，取用在于临时，外应随机而至，因时而定神明，全凭于一理，类而推之，趋吉避凶不能越此。

天蓬九星吉凶歌

天蓬贪得解凶神，天芮平安迟滞因，天任和合堪避难，天禽捕捉并猎禽，天冲性动主散失，天辅文章喜得朋，天柱口舌宜武事，刚明果决合天心，天英文彩临何吉，献策陈谋利大人。

贪狼九星吉凶歌

贪狼斗柄紫微星，化解诸凶秀且灵，安静巨门田土乐，禄存土宿不宜阴，文曲性滛常欲动，破廉凶暴不堪临，太平赖有将军力，辅弼朝纲大贵人。

太乙九星吉凶歌

太乙持衡必称情（逢凶化吉起死回生），青龙财喜满门庭，太阴得遇谋为利（主合和潜藏，利于谋事），天乙提携有贵人（求名最吉），天符咸池遭口舌，招摇摄提不堪亲（招主飘荡，摄主争斗），轩辕居震能持重，吉凶星神子细寻。

白元真经（三元九星看天元根苗，专主人事之终绐）

休囚生克，先看本星（指第一次飞入中宫之星而言）；祸福吉凶，当推飞宿（应为飞宿，为事之始终，指第二三盘之九星言）。避凶趋吉，首重太阴；转死为生，独推太乙。天英同文曲，定为夺帜之魁元；天英共武星，必作搴旗之大将。破居冲度，财散无疑；文入阴宫，私情定有。咸池逢天柱，必然酒后行凶，天芮并摄提，定因田园争斗。文共轩辕，自有贵人奇逢；廉值招摇，应防意外火烛。喜青龙之财旺，安和最利；天禽享巨宿之田园，更变怕逢轩动。禄存阴宿，不宜再逢太岁。武曲威权，最喜同宫；心宿天蓬，贪得无厌。口舌忌见天符，贪狼化解诸凶，权谋必是太乙。青龙同天任，厚蓄多藏，巨宿入天禽，田多土旷。龙逢破地，必然富后家贫；天乙贵宿，青龙财乡，定是成名纳粟。贪摄共处，赌博谋生；招心相逢，牙行为业。破加文曲，寒窗贫士；左值天英，金殿贵客。太乙逢天芮，蛰塞可通；招摇入破军，分散可定。冲得太乙，捕获逃亡；辅值轩辕，经营丧本。辅弼居太乙，独掌威权；冲破入太阴，潜身躲避。九星变化，贵善推详；人事纷纭，全凭先见。

八门三合（凡凶门要衰，吉门要旺）

八门顺转，吉凶星用法全凭生旺寻。有用无门难出入，有门无用枉劳心。星随门转生须吉，星若克宫旺不宜。杜值克方原不杜，生临剥处亦非生。死伤得气知无咎，惊若逢生性自宁。门逢克地终多阻，休景无生口口因。八门若得逢生地，还忌门来克用神。用与门宫三合局，三元何地不康宁。

八门断

求财定要往生方，捕猎须知死路强（主吊丧，宜斩邪驱魅，逢生主死中得活），若欲远行开上吉（所向通达，忌斩草），休门最好见君王，捦讼宜从惊上出，杜门有难好逃藏（值旬空主远行），索债宜从伤门去，景门饮酒贵人方（上书献策、起造、嫁娶，会合六亲，往来宴饮）。

十二直符吉凶歌（通书名走马六壬）

时值青龙喜气浓（属寅木，为太阴，其性生物，利见大人，万物亨通）

明堂安乐必尊荣（属卯木，其性发达，主功名显达，贵人相助）

天刑官灾并水厄（属辰土，为水库，主损伤，青龙星可化解）

朱雀文书口舌逢（属巳火，其德文明，其性发露，君子值之主文书，小人值之多口舌）

金匮天宝多遂意（属午火，其性显豁，主仓库丰盈，万事亨通，家业盛旺）

天德生气吉星从（属未土，养生之本，性喜植物，能化凶为吉）

白虎破财兼斗讼（属申金，其性刚劲，剥落万物，有气主武事，无气主孝服）

　　诸凶金匮能化

玉堂天库贵星宫（属酉金，其性光洁，主功名清高，百事大吉，有贵人扶助）

天牢刑狱俱无益（属丑土，主田土事，其性迟滞缠绕，青龙能化解）

玄武凶星天耗中（属亥水）

司命天官增福禄（属子水）

勾陈迟滞事多空（属戌土）

占坟墓

坟墓须看官鬼宫，右为白虎左青龙，生荣得气为大吉，衰败空亡总是凶。

占求财

求财须要用神强，不空不败定为良，空拳觅利他生我，我索债须教克彼方（财星入墓，求财无路；财支冲财，求财不来。财主旬空，不忌逢冲。）

占求官

官星旺相最吉昌，九紫青龙会合良，有官但看文书吉，无官定是值空亡。

白元真人断名利诀（临官长生以身用，与日干合看）

图名须用临官日（年月照此），觅利长生日上宜，会合应从身取用，时前时后定生期。

辅弼天乙太乙，最利天英，定有文明；太乙掌生死威权，摄提专主田土，轩辕宜于营造，招摇必是言官，天符只司刑狱，咸池征战驰名，青龙能掌钱谷，天乙当为近侍，太阴民牧循良。

占讼

问讼须求官星吉，我吉克鬼定然赢，鬼若旺来我必败，两途空绝两和平。

以文书为用，逢冲不讼，年冲月冲日冲鬼，主散讼。冲克身则凶，贪狼太乙能解凶煞，天柱问官，需索天蓬，轩辕必加刑责，破军定是受伤。

断行人秘诀

生合何人何日回，须知日马日中裁（入墓库冲则动），路程远近君须晓，支旺还从支上来，若逢衰败相冲动，不会方从今日排，时前时后宜子细，未来已往此中推。

身用相生相合，行人必来，再看何日起身，何日可到。如克身亦来。按：《大全》占行人条可用此，觉迂折。余既录《大全》占断于后，此第录其切要者，其余概从删节。

八十老人骑竹马歌（即白元真人）

八十老人骑竹马，失脚跌倒长林下，仰天大笑白云间，道出轩辕多少话。先分二至定阴阳，甲子三元节气藏。二至须寻真甲子，符头方合古轩皇。五日一候六十时，三候为气无差移，甲己上元为候始，数余置闰二至宜。冬至阳遁起一宫，小寒大寒二三逢，立春换宫从八起，雨水惊蛰九一中，春分三上起符头，清明谷雨四五流，立夏还从四五换，小满芒种五六游，夏至阴遁九宫前，小暑大暑七八连，立秋二上符头转，处暑白露九一边，秋分七上五子来，寒露霜降六五排，立冬六上为正位，小雪大雪四五挨。天上三奇甲戊庚，人间三奇乙丙丁，地下三奇壬癸辛，三奇缺一日月会，日辰月气与星生。九宫遁甲为人事，地下八门是地轮，三奇喜与三才合，天干地支有差别，盛衰变化自长生，只在掌中十二诀。青龙十二最为奇，发动之时要细思，更与开门相契合，避凶趋吉不须疑。三元原是合三才，人事于斯已定排，有始方知何事吉，无终所事已成灰。天干化合定根苗，支上冲空库合招，还有三奇虚透出，六亲得力契如胶。伏吟宜动喜相冲（忌身用冲，冲则必散），惟也反吟静自荣，冲贵有情还忌克，应居生养始成功。原来一白水中王，辰库天刑玄机藏，若逢亥子江河漫，怕遭壬癸天雨殃。九紫原为荧惑宫，受得行气便多风，须知巳午人间火，还是丙丁天旱逢。七赤金宫名破军（下缺）破军火煞两相逢，定决干戈道路中，相逢申酉为刀戟，若遇庚辛天亦同。值时金匮武曲良，白虎大煞祸难当，更逢支干合与会，却宜征战在西方。四为田野五谷苗，逢金削草祸自招；八为稻麦稷黍仓，若逢冲散更虚张；二为稻黍稷麦场，白虎闯入必多殃，万民嗟叹受饥饿，朝朝走窜哭他方。龙入虎穴忌秋阳。寅卯相逢是故乡，二六牛耕在白沙，若临肥地亦堪夸（遇辰戌丑未月日）。宝镜沉水嫌夏冬，动中申酉喜相逢，犬吠空林春不宜，牛羊值着亦得时。青山绿野二八游，四季安闲四五休，鸡入火口怕遭灸，时逢寅卯亦无忧，龙逢宝剑忌金风（申酉月日），青郊相见亦安乐（寅卯月日）。镜坠红炉忌巳午，申酉之日不受苦；羊入水月怕水旺，秋风起兮可无恙；细雨微风嫌春夏，冬来得意逢土怕。四季五谷入山庄，寅卯相逢猪见狼；鸡鸣牛背忌秋郊，薰风一起喜相招。黄金入色在亥子，若逢寅卯罪不死，鸡入刀砧在四六，合春鼓荡犹为福，羊遭汤火畏薰风，秋月明时听晓钟。青山绿水闲游遍，柳绿桃红性不同（寅卯月日）。牛逢毒草怕春青，碧水流连亦可衿，猪触雷门愁碧树，滔滔流水亦无虑（亥子月日）。猪走荒郊怕土崩（忌辰戌丑未月日），江湖溪涧可潜形，坠镜埋尘光渐剥，偏逢厚土享安乐；日落寒江亥子愁，蛇头马尾亦无忧，牛夺龙位怕春雨，四季平安亦可许，牛马鸡犬两相逢，只怕安然四季中（此专言伏吟宜静不宜动，旺则动，冲则动）。见龙在田春雨时，怕逢秋日猴鸡欺。天门金锁秋更开，此间蛇马不能来，牛耕水田夏雨成，不宜春柳两旁生。草欺五谷宜除草，应加厚土培根早。风逆雷门春日好，金风一起生烦恼；秋山落照不宜秋，夏日炎炎正可游。鸡鸣旷野喜东风，草木黄落燕无踪；月丽中天秋亦宜，夕阳西坠逆风摧。犬逢猎箭随牛羊，龙狗临之亦奋扬；马嘶芳草在西郊，不应南向马蹄劳。黄牛触雷戊土中，兔虎相逢命不容；犬入深潭猪鼠宜，若驱蛇马步行迟。田庄五谷宜加土，怕入青林逐兔虎，□入天门夏日长，不宜渡海泛长江；龙行土坑畏金风，寅卯交加喜自从。虎啸风生秋月上，威风凛凛坐玉帐；马嘶芳草怕窑灶，西郊相遇成吉曜。牛食青山四季天，若逢春树是穷年。牛入马穴穴要深，重重厚地得安身。鸡烹汤火□东郊，刀砧相遇祸非遥。五福聚井贵四季，杂树丛中无耕地。荒山旷野怕逢春，春日逢之山不宁。白虎归林喜在秋，火山相值更生愁。茂树重山春雨青，不应刀斧入山深。蓬入官宫旺好施，若临财地起贪思；难中化解诸神恶（疾病讼厄俱能化解），遇贵还应合有时。天芮求财田土多，官宫迟滞事如何；诸般谋望皆蛰塞，疾厄逢之多病魔。天任司财和合宜，贵人相值还有期，避祸全身皆可用，婚姻谋合亦从之。天冲财散定囊空，往动求名难散中，六亲骨肉情如雪，祸患逢之却似风。天辅文章可得名，求财亦得遇良朋，出门和气多伴侣，贵人提携百事成。天禽田土主安和，厚蓄深藏喜气多，若遇求名多宦槖，捕亡围猎似天罗。天柱求名利武场，求财剥削恶名扬，扬扬口舌许为解，白虎相逢定祸殃。天心刚断利图名，主持钱谷正平平，更与贵人相合处，利名两得旺堪亲。天英文彩利名收，献策陈谟入凤楼，相见财官还有益，玉堂金马客无忧。太乙权衡生死关，利名先得贵人颜（为官有为，觅利善谋），求财定获经营计，出仕还应衣锦还。青龙财气最为先，若是求名利亦添，百事逢之多喜气，祸消厄解病能痊。太阴利合利求财（太阴遇贵则吉，逢贱则凶），得遇官宫满载回，田地婚姻俱是利，猝然有难可逃灾。天乙文明是贵人，求财亦许有佳名，科场名字高天下，祸事逢之化作尘。咸池自古为酒池，白虎临之口舌非，求名利武财须避，百事逢之信亦疑。天符官贵主文书，私若求财官口口，五行绝处无生救，口舌重重讼必输。招摇飘荡不宜亲，名利双双计不成，人情反复如波浪，出入流连心不宁。摄提相值定纷争，斗打刚强迟滞因，求财劫夺俱宜忌，赌博伤财祸必侵。轩辕变动事多迁，竹木经营度几年，名利到头终欲变，王药遁甲此先天。贪狼秀宿利科场，飞入财乡亦好藏，凶事逢之能化解，吉临贪处亦成殃。（见财起贪成凶）巨门田土庆有余，安静和平富贵居，图名图利皆获福，一家和气乐奚如。禄存土宿是阴星，若值官宫俸禄升，飞入财乡为世禄，相逢阴宿定奸淫。文曲原来性亦淫，最忌相逢值太阴，官乡得此文章显，疾病如逢患日深。破军财散定消亡，官事逢之口舌狂，士子如逢仍有吉，婚姻合和不相当。武曲原来天贵星，将军出战有勋名，太平富贵将军定，出入相逢百事成。左辅朝纲极品官，堆金积玉有余欢，定然终始得人助，良朋益友喜团圞。右弼贤声播凤楼，富豪名亦遍他州，贵人从此相扶助，四海闻名孰与俦？廉贞飞火是天殃，灾殃加临不可当（病系火症），若入财宫多不利，为官廉洁姓名香。休门息养主安和，到此澄心静气多；生门生气浩无疆，人物逢之鲜祸殃；伤门破损定生忧，纵有强梁至此愁；杜门绝塞好潜藏，不通音信不虚张；景门美大具光明，正好陈书见大人；死门自有却归无，气绝无生一命孤；惊门惟怕动无凭，远近逃亡不见人；开门豁达大亨通，一任游行出入同。用神最喜旺生荣，日月时扶气象充，用衰星旺凶中吉，用旺星衰吉里凶，身用相冲最不宜，若逢空库事迟迟。凶事冲空冲必散，吉逢空库败无踪，克中带合败还成，库内逢冲切忌身。动出泄宫为得气，五行无救事无因，贵格原来喜得时，若还失气却无期。假如贱格兼无气，一定谋为败可知。三合三奇身用中，虚中透出日相逢，用神若得居生旺，此日求谋决有终。王药遁甲理精微，遁毕还骑竹马归，达得歌中真妙意，青青杨柳燕飞飞。

占斗柄法（《大全》）

天罡指己天地开（以月将加时寻天罡，至己为天地初开），出军出师任徘徊，指午坐帐宜弹琴，指未小通亦可裁（可出军）；指申迫争君须记（忌用兵），指酉人马受惊骇（大凶）；返来戌上名乖隔（主士卒乖隔），加亥天窄不称怀（用军主损伤惊恐）；指子半路魂魄散，指丑途宿待明来（行三十时宿，来朝必大胜）；临寅有喜战获胜，到卯闭塞宜藏埋（不可妄动）；天罡还位伏吟课（此句补），掌上兵机子细排。

占迷失路途

路逢三叉，以正时占，天罡加孟由左，加仲由中，加季由右。若两歧之道，日干上吉，左道通；时干上吉，右道通（用月将加时占）。

密访

欲得贼消息，天目下听之，要访机密事，地耳不须疑（天目大吉小吉也，地耳太冲从魁也）。

渡河

天有三河壬子癸，地有三井卯酉辰，月将加时看三河，一河临井必覆舟。又云：太冲加日辰主风雨，神后加季，急渡则吉。

劫粮觅水

军欲劫敌人之粮，宜大吉小吉出；欲觅水，由太冲小吉方去，觅之即得。

突围

若被敌围不要忙，加时出路查天罡（太公曰：兵围千里，斗道必通。斗道，天罡也。以月将加时寻天罡，其下可出。如天罡方不通，当寻亥子丑三方必出。）若值绛宫申酉地（亥加四仲，向天盘申酉下出），明堂时往太冲方（子加四仲，向天盘卯方出），天堂宜出天魁下（丑加四仲，向戌方出），利若锋芒八极张，日辰上将相生吉（伤不伤，视阴阳。若日辰与上将相生者吉），相克必然有损伤（将克日辰必有损伤，用兵者审之）。

察贼所在

闻贼起，未知何方，月将加时，春看辰、夏看未、秋看戌、冬看丑，贼必伏其下。

避贼

贼势凭陵我不强，抽军回避看天罡（以月加时看天罡落何宫，避其方可免）。击孟直须从右隐，仲季还宜向左藏，从魁小吉太冲位，天上加临为吉方。

孤虚法

黄石公曰：背孤击虚，一女可敌千人。古法十人用时孤，百人用日孤，千人用月孤，万人用年孤，惟时孤最验。甲子旬在戌亥，甲戌旬在申酉，甲申旬在午未，甲午旬在辰巳，甲辰旬在寅卯，甲寅旬在子丑，旺气十倍，相气五倍，休气如数，囚气减半，死气减半。

按：《后汉书》赵彦传有背孤击虚之说，又易周流六虚。虞仲翔注：甲子旬辰巳虚，六甲故六虚。此于经史中均有可考证，知其法实儒者不废也。

岁煞起例

太岁  独火  丧门  勾陈  官符  死符  小耗  大耗  将军  皇帝  吊客  病符

如子年太岁在子，独火在丑，一顺推去。（按：历书岁破为大耗，此云小耗而大耗进一位，恐有误。）

五符法

五符（吉神，属火，宜谒贵）  天曹（属金，主词讼）  地符（属土，半吉半凶，回避）  风伯雷公（属木，主惊恐）  雨师（阳水，出行主阴雨）  风云（阴水，主半阴）  唐符（属金，求财吉）  国印（属金，主升迁）  天官（属木，主阻隔）  地轴（阴土，主反复）  天贼（阴水，主失盗）

以月将加时，顺数至本日禄上起五符。如甲禄到寅，即在寅上起五符，卯上起天曹，辰上地符，挨次轮去。

投军（《大全占断》）

以天冲星为往投之人，直符为主帅。如互生即收录，互克不收，天冲作直符，一去即授职，后必大用，忌伏吟反吟。

攻城

以六庚为攻者，天禽为守者，庚旺相得开门加中五宫，城必破。又查地盘，天禽所乘之宫旺相得吉门（开休生景惊），守将不可获，否则必死。

守城

天禽为守者，天蓬六庚为攻者，天禽落空，得开休生景，又旺相有丙奇，其城不可破。如不旺相及吉门，再犯天蓬六庚加入中宫，不可守也。

盗贼

敌人来去，先分界限。冬至后以一八三四为内，余为外，夏至反此。六庚落空被克（受丙丁火克），安营不住必惊退。庚克落宫又得玄武、天蓬、白虎，主大战。庚得九天，必张声势而退，得九地必暗来。如贼入境占何时去，查庚在内四宫，不即去，在外为去，均以地盘干支为来去之期（庚加年，年内去，余仿此）。如白入荧主贼来，若在外界亦不来，荧入白主贼去，若在内亦不去。

贼兵入境占城可过否

以时干为客，时支为主，查其落宫，比较生克。如时支宫受直符克制，又见六庚玄武，此城当弃；或时支宫自被下克，此城亦不可居，宜速避。如直符宫与直使宫相生相比，或直符自受刑克，敌人不能取胜，守之不妨。（此以符使为时支宫。一云仍查十二宫为是，又此条直符与他处论主客不同。）

胜负否

阳时用天直符，阴时用地直符，以景惊二门主之。直符为主，六庚为客。直符宫克六庚，主胜；六庚克直符宫，客胜。又以旺相为吉，休囚为凶。如主得二门或二门宫与主宫相生，则主胜；客得二门或二门宫与客相生，则客胜。如主客相生，主讲和。如均得二门，均旺相不相刑克，其力相等，则两相恐惧，不战而退。如庚为直符，名同宫，二家不分胜负，又日干加庚，主胜；庚加日干，客胜。（谷雨上五局，丙辛日辰时天柱直符带六庚，余仿此。）

占书信

以景门主之，临外四宫来迟，内四宫来速。上带吉格，吉信；凶格，凶信。门迫投江，永无信。

信息虚实（此条军中闻谣最适用）

景门旺相得奇，信的；休囚又不得奇，而乘朱雀，信诈。景门空亡入墓，或带朱雀，乃道途之言或狂悖之词。

新任官员贤否及何地人

以门为官星，九星为性情，天干为分野（天盘之干）。如开门上加吉星，为好人；凶星为恶人。（辅文雅任，仁慈心、正直；禽，忠厚；冲风利；英激烈；芮贪毒；柱奸邪；蓬大恶。）

甲蛮，乙海外及东夷，丙楚，丁岱江淮南，戊己韩魏中州河济，庚秦，辛华，壬燕起，癸常山。

官事催提

以时干为占者，日干为官长，六丁为公文，直使为公差。如直符宫克天乙（即时干），六丁临于内界，其提缓。直符克天乙，直使临于外地，则提急耳。再见刑冲，来意恶；有奇最善。相生主喜，相克必怒。又庚为天狱，落休囚一去即结。旺相反是。

迁移

以九星九宫分方向、定可否。如某方上有三奇吉门，再得三吉星则利。（辅主春夏，心主秋冬，禽主四季）各以来时占，看何星为天乙定之（查时干）。

雀噪

以朱雀为主，看朱雀临何门何奇。如开得奇，主亲友至、远人回，或酒食事；休得奇，主喜信喜事婚姻事；生得奇主进田宅财物。（人盘决人事，此举一隅）不得门奇及门迫奇墓，主无事。又看景门，临吉格有喜信；凶格有忧信或烦恼。

禽鸟怪鸣

以天禽主之，看落宫得何干，若得门奇、吉格者吉，凶格者凶。各以八门配之，吉凶自验。

升迁

以开门主之，开加生旺，再逢三奇、德合、吉格，必升。太岁、月建生扶，主超升。如有吉格而不旺相，或旺而不吉，有旺有吉而岁月不生，皆不升。

水陆出行（查门及日干直符直使宫）

以休为水路，景为旱路。休门落宫合天地二盘有三奇，水路吉；景门如此，旱路吉。行船忌龙逃走，虎猖狂主风雹；蛇夭矫主凶灾；雀投江主沉溺。又以伤为船，加休上为顺，休加伤上为舟行水底，不吉。（伤加一宫或冲加休门皆是，余类推）景门为旱道，又以伤为车马，忌白入荧，主盗；荧入白主火警；玄武天蓬来克主失盗，水路忌惊门来克，防坏船。艮宫无水利旱路，休加景主泥淖。二门入墓主阻滞。

出行

以日干为出行谋事之人，所往何方有吉门吉格生干，往彼必大利。比和日干亦利；凶门冲克或入墓、空，或日干年命空墓刑冲之方勿往。

干谒

以休门主之，时干为往谒之人，休门宫生时干，又见三奇，遂意。如相克制，又无三奇，不得见或见而不喜，所求不遂。又要彼此旺相，有一休囚即不吉，若所往之方得休门临之，亦主得见。

谒贵

现任官看开门，未仕官看甲子戊，以日干为往谒之人。开门甲子戊旺相气，得奇门吉格生日干宫，必见且得益。比和主稍迟。同宫（开门甲子戊在一宫）主贵人有客宜待，反吟主出外不得见，入墓不能见，受制贵人心烦不见；若冲克日干宫，贵人不喜谒。武宫看杜门，仿此。

注：开门生日干宫，虽得反吟及旬空亦不忌。

捕亡

以六合为逃人，以伤门为捕人。合克伤，不可得；反此易得。伤生合，捕人不力，必受其赂。合伤同宫，通同一气，值年月日时格则获；天网低亦获。

婚姻

以乙为女，庚为男。二宫相生合主成；相克制则不成。以六合为媒，生乙，心向女家；生庚，心向男家。乙带刑击，主女性凶恶，带德合，女性贤淑。庚带凶神，男性暴烈；带德合，夫性温厚。

走失

以时干为失主，六合为逃亡之物，均看落宫。又以内外分远近，在内易寻，在外难寻。若时干在外，六合在内，易寻；反是难寻。又以六合所在之宫为方向。如得旺相之星，又乘开休生杜四门，不可得。乘九地、太阴（查地盘），有人收藏；乘九天，远去。玄武被盗，螣蛇有人盘获，朱雀有信，勾陈被勾引。又查六庚，逢格必获（年格年获，余类推）。

求财

当分体用，以生门落宫为体，生门所乘之星为用。用生体吉，反此不吉。用旺体弱，体虽克用，不为大吉；体旺用衰，用虽克体，亦无大害。大抵看生门落宫，再看上下之盘吉格吉星，如遇一有不吉，减力，休囚全无。

贸易

以甲子戊为资本，生门为利。生门之宫得三奇吉格生戊宫，必得倍利；比和得中利；生克戊再乘凶神，主折本。戊宫生生宫，主加添资本仍可得利，生落墓绝，大凶。

买货

以日干为人，时干为货。时干落宫旺相，得奇门吉格为美，反此为恶货。时干生日干，不拘美恶均有利；克干或落墓绝空亡，不可买。何物？各以类神推之。

脱货可否

以直符甲子戊为主，以天乙为脱货之人，以六合为经纪。天乙乘奇门吉格生直符，可脱，反此必有损失。又六合生天乙，主经纪心向客；生直符甲子戊，经纪心向主。若入空墓，必有欺骗，必不可脱。

脱货求财

以日干为货主，时干（即天乙）为货物，以甲子戊为资本，生门为利息。日干宫生时干，人爱货不可脱；时干宫生日干，主货恋人不能脱。又时干宫生甲子戊与生门者有利，反是无利。倘时干乘凶神凶格冲克日干宫，主折耗；日干克时干，欲售不得；时干克日干，主速脱。

开店

以开门主之，开门旺相带奇门吉格生日干宫，大吉；相比和次吉；入墓空反吟不利。开乘凶神凶格冲克日干宫，大不利。

合伙

以日干为己，时干为人，宜比和。日干乘吉格奇门生时干宫，利彼；时干乘奇门吉格生日干宫，利我。相克不利，再以生门生我与否详之，百不失一。

求财

以甲子戊为财神，生门为财方，看二宫落于何方，以生克比和决其得失。戊与生落一八三四为内为近为速（阳遁为内，阴遁反此），再得奇门吉格，主多。若得门不得奇，得奇不得门，主少。不落空亡墓绝，不受地盘克制，亦少。戊与生一内一外，得之迟。俱在外，必千里之财；二宫空墓反吟，再有凶神凶格，不得财且惹是非。

交易

以日干为我，时干为人，六合为中人。日干生时干，买主受置；时干生日干，业主愿意；相克不成。合生日，中人向买主；合生时，中人向卖主；比和必公平，忌空亡。

买屋（宅屋田庄）

以直符为买主，生门为宅，死门为田土。二门乘三奇吉格生直符宫，主买后发达；二门不得吉格生直符宫，主平稳；比和者平安。二门乘休废之气，又带凶神凶格克直符宫，买后不利。又忌直符反生二门。（乘空亡宫，买不久即弃去。）

船主善恶（此占船主，若出行则查伤门）

以震宫为船，以天星为船主。善恶：辅禽心上吉，冲任小吉，船家是好；英芮蓬柱大凶。

在外之人安否

先定方向，看上下二盘。得奇门吉格者安，反此不安。

访人

奇门用事，专择方向与时。如欲寻访亲友，以所往之方地盘为主，天盘为客。要相生合，又得奇门，去必相见；若门凶相克则不见。庚为年月日时格，亦不遇（天地盘系指带干）。天地二盘比和，必见；再得奇门吉格二干相合，主有酒食；若相克，主猜忌不见。星干入墓，其人在家不肯见，地盘之星干落空亡，其人不在家。

人来访我（“六壬”寅申丁马传入支，定有贵人来相访。又初传支，末传干，见丁卯天喜主有客来）（此客来而占，若问有无客来，查《六壬神书》行人类）

以来人所来之方天盘看之，带干星为来人，地盘之星为我，天盘星得奇门来生地盘之星者，为贵客，有益于我。若来克制，又带凶门凶格，乃损我之人，不可见。（一本以来时占）

人物动静

或闻有人物畜动静，即以其时查其方向所乘何星，再查中宫何星，比较生克，各以六亲推之。若相克有凶，则向吉方避之。（其方之星如克中宫，而天蓬玄武又飞入中宫，必主有贼，即宜提防。）

出外决归期

以四大长生决之，查出门之日是何干，即查其长生在何宫，以本干地盘之干，即回家之期。

如甲乙生在亥，即查乾宫之类。又以庚格决之，加年干年回，月日时同断。庚加无年月日时之干，便是隔年回；又庚加地盘之干，阳顺阴逆，由长生数去即知。如木生在亥，由乾数起庚。（加艮则乾坎艮三位乃三年回）

求人推荐

以甲子戊为求荐之人，以天乙为推荐之人，若天乙落宫生甲子戊与直符宫，必荐，有克则否。

词讼

以惊景二门主之，二门旺相讼不息，入墓空则散。

占怪

专责螣蛇及所乘星门以决之。蛇落坎宫，水怪神怪；在艮，石怪山精；在震，木怪狐狸；在巽，花妖龙蛇；在离，火怪人怪、龟鳖；在坤，老妇、牛羊怪、房屋釜灶怪；在兑，飞禽羊怪、金银埋久作怪；在乾，埋猪羊犬骨及铜铁器皿作怪。不得奇门吉格而见凶格，主孝服官司等事，落空亡则无事。

避难

以杜门主之。落何方即往其方躲避，再看乘何干，见戊为贵人潜避；杜乘三奇，一去无阻；见庚须抱木而行，方能免祸；见辛为天狱、壬为地牢，难逃；杜门加癸为天网。在坎坤，用三四尺之木压之而逃；在乾兑，匍匐而过；在艮离可挺身而行；落震巽为天网盈门，不能逃。若见三奇吉格落日干之宫，可救。

入山访道

天芮为求道之人，天辅为传道之人。辅乘奇门吉格来生天芮，必得高人传授。相比和者，见其人不得传。相克主不得见。（阳日得僧道传授，阴日得羽士传授）

注：天辅落八宫，天芮落六宫，只此一局，殊嫌未备。

差委

以开门主之，何人年命与开门对冲，即得。

退役

以开门为官长，日干为告退之人。开生日，官爱而不准；若克日干，准退而生怒；比和者，准退。又日干乘龙逃走、荧入白，可退；白入荧、虎猖狂，不可退；蛇夭矫主惊恐，欲退不得；见凶格与朱雀投江，必革退。（注：当是兼看支干）

应役

以开门为官，日干为役人。日干宫旺相，得奇门吉格而开门又得奇仪吉格来生日干，必得重用发达。若开门来生，而日干不旺相，次吉。忌相冲克。

买人（用仆可参比）

以直符为主人，天芮为奴仆。天芮宫生直符，主益主人；相比和者，不逊；克直符者，悖逆。乘玄武天蓬（查地盘）偷盗；乘龙逃走者，走失；蛇夭矫者，病亡；乘白入荧、虎猖狂克直符宫者，杀逆；乘玉女守门者，淫污；荧入白，性懒而昏。

幕馆

天辅为西宾，开门为东主。若开门乘三奇吉格来生天辅宫，主显官来聘；甲子戊生开门天辅之宫，主贵人荐举；开门不旺相不带奇，乃微员来聘。比和者，主宾投契；克制反吟，主宾不和。天辅入墓，宾凶；开门入墓，主凶。落空亡者不得馆。

书馆

天辅为师长，天芮为弟子。宜相生，忌相克。天芮旺相，得奇门吉格者，馆好；非是则非。反吟不终局，忌空库。

借物

直符为物主，天乙（即直使）为往借之人。直符生天乙，天乙克直符，肯借；反是，不借。

借钱

以所往之方天盘之星为借贷之人，地盘之星为财主。地盘星生天盘星，必借；比和者，迟疑；相克，主不借；入墓者，主吝啬；落空亡，彼无钱，不必去。

问罪轻重

以辛为罪人，开门为问官。开门生甲午辛，官不加罪；相比和，罪轻；冲克及带凶格，必重。辛落空亡，得奇门吉格来救，必逢赦宥。

囚禁

以日干为人，辛为天狱，壬为地牢，癸为天网。日干临辛，主囚禁；日干落空临壬癸者，为误入天牢，冲破之日可出。壬癸二干加甲午辛为蒙头，主久禁；落墓库者，不得释；喜逢空亡，为不囚禁。

官司

以甲辰壬、螣蛇主之。直符临壬蛇，原告牵连多人；乙奇临壬蛇，被告牵连多人；开门临壬蛇，问官牵连多人，落空亡则否。见庚癸大格，不妨。

被审责否

庚克直符，原告受责；克乙奇，被告受责；克六合，干证受责。入空墓则吉。

状词

景门朱雀乘旺相气，带三奇吉格，词好不受；开门冲克，必准。反是不准，防受责。景惊二门入墓，或落空或开门入墓空，均不得理。

开门生直符，原告胜；生乙奇，被告胜。生六合，官听干证言，可结，相克则否。开门入墓官不明，空亡反吟须另审。

词讼（此与前词讼条不同，分别观之）

直符克天乙，原告胜；天乙克直符，被告胜。

疾病愈期

以天芮为病，克天芮之干支为愈期。

占何症

以天芮落宫决之。离为头目，在内属心，于病为火；坤为腹为胃病蛊胀。在外肌肤之病，又为右肩右耳，或生疮疖。兑为咽喉为胸膈为肺病噎，或咳嗽、喘急、喑哑，在外为口齿、额角、右胁病疮。乾为腿足为头为肠为内为膀胱便闭，在外眼足筋骨痠疼。坎为小肠、肾气、丹田，为寒疾、遗精、淋浊，或伤酒，或腰痛阴虚。艮为脾，主虚胀，外为足疾、麻木、风湿或疮。震为肝胆、左胁病、血虚、痨症、吐血、惊悸、狂言，或盲聋、疯癞、拘挛之症。巽为胃口、膏肓，或胆病，或中风，三焦虚炎、伤风、热喘急，在外为左耳、左肩、左肱，为筋、四肢无力、为火、为疫、为瘫痪。再以天芮带干落宫之干验其寒热虚实，详审节气时令方的，不可疏忽遗误，慎之！

病吉凶

天芮落生门者，生；落死门者，死；落乾兑，难治；落离宫中宫，主缠绵；落震巽二宫，不药自愈；落坎宫，犹可治。又新病落空者，生；久病落空者，死。又日干带死绝之气或带凶神凶煞，不得奇门，亦不可治。天芮带凶神煞，冲克日干，亦死。又病生日之干，入墓，亦死；死门加八宫，吉。

失物（即小可以例大，功名富贵、国家器用皆然）

日干为失主，时干（又名天乙）为失物。时干旺相生日干者，仍得；反吟亦得；落空亡墓绝之宫，不得。欲知何物，以卦象推之。总以有气为生，无气为死。

何人盗

以天蓬玄武为盗，二神旺相或得奇门吉格，乃贵人为盗；非此即小人。仍以八卦为男女老少，在内为亲近之人，在外为外人。（蓬为大盗，武为小盗）

捕盗贼

攫人财物谓之盗，杀人取物谓之贼。以天蓬玄武决之，勾陈为捕役，杜门为捕盗之人。勾克蓬玄，可获；蓬玄克勾，不能获；相比和者，通同为贼。勾蓬玄同在一宫之内，必捕人为盗。蓬玄生勾，捕人受贿纵贼。又以庚格决之，年格年获，月日时仿此推之。不格不获，杜门格亦获。

开挖水道

以开门主之。乘旺相气，又得三奇，开挖有益；反吟入墓，不可开。若值六庚凶格及甲辰壬者，必有大害。

河水消涨

以天蓬休门主之，休门旺相得奇，小涨不至泛滥。休门旺相乘庚格，小必壅塞为患。再见甲辰壬或带螣蛇，主蛟龙为患。休落二五八宫，主立消；休门不乘庚格及甲辰壬者，水涨不出岸。

耕种

以九星所乘门推之。旺相得吉门三奇者，吉。以开门天心为麦。伤门天冲为稻，杜门天辅为黍稷为棉花，景门天英为高梁，休门天蓬为豆，死门天芮为荞麦为蒜。各星乘旺相带三奇，大收。缺一薄收。何星被克或空亡入墓、得凶格，不必种。

觐见

以休门岁干、本命干之落宫、主之岁干为君，日干为入觐之人（引见同），岁干生日干，又有三奇，大吉。又看休门落宫，得奇仪必有喜；岁干不生日干，亦无克，而休门来生日干，亦吉。忌克制。

延医

以天心为医，乙奇亦为医，所落之宫有奇门吉格为良医；二神旺相无奇门吉格为时医；其余为庸医。不拘何等人，但以克天芮为有功，忌天芮克二神。

茔地

未葬之时，看死门及天地二盘之星以决之。以地盘之星（即奇仪）为死者，天盘之星（即带干）为生人，有奇而相生相比，主死者安。地盘之星生天盘，得三奇，主存亡俱吉，相克必凶。反吟宜迁厝，落空亡主无气，家败人亡。

走失六畜（参看走失条）

驴骡车船看伤门，牛羊看死门落何宫，即往其方寻之。马以乾兑宫所得之星主之。（失鸡看兑宫）若乘天蓬可于近水处寻之，乘玄武为人盗去，以庚格为得回之日。

文武升迁（参看前升迁条）

文看开门，武看杜门。旺相得奇来生本命日干者，必升，太岁来升必系特恩，直符来生必由保举。月建来生其本命日干及二门者，部臣保举，旺相主速，休囚主迟。得门不得奇亦升；得奇不得门则否。二门受克主降调，反吟主调任，空亡斥革，入墓招罪。二门乘旺相相生之宫，或得三奇吉格不妨。（玄武因盗案，白虎命案，朱雀失印，螣蛇□误，六合勾陈贪酷。）

仕宦

看开门生年命日干，又得奇门吉格，得官必速，非此则迟，反此不得。

出仕何方

开门落内四宫主近，外四宫主远，按分野决之。见玄武主民间多盗，白虎械斗，朱雀词讼，螣蛇怪案，太阴奸情，天乙青龙六合乃礼义之乡，俗尚敦仆。勾陈多争田土。

走失奴婢

男则天蓬，女责天芮，看落何宫，寻之必获。阴日看地盘，逢格必获，不格不获，见六合主被拐人获，有人藏匿，空亡不能获。

小儿奴婢走失何方

小儿看六合，阳遁查天盘，阴遁看地盘。女婢看太阴亦然。看此二神即知其往何方矣，在内四宫为近，外四宫为远，入墓空难寻，主他方去，宜于干之合神寻之。

行人在外

以其人年命日干决之，落内四宫为近，外四宫为远，泊四维者甚远，坤艮二宫尤远。年命日干落四正宫，不甚远。落休囚宫，其人在外不如意。如入墓绝空亡，再乘死绝之气，其人已没。年命日干得旺相气，再得奇门吉格，其人顺遂发达。

归期

以行人年命责庚格，阳日以庚下之干决之，阴日以庚上之干决之。年格年回，月格月回，日格日回，时格时回，不格不来。何为不格？乙庚合不为格，墓空亦不为格。

生男女养育

以生时干落宫查何星神，忌蓬玄，犯此二神，再乘休囚之气，主不能养。带奇门吉格吉神，又得旺相之气，大吉。

诞期（此合八门看法）

以坤宫为产室，天芮为母，天盘之星为小儿。开芮克天盘之星（指带干或飞干言），主产速；天盘星生地盘天芮，乃子恋母腹，产迟。天盘星克地盘星，主母凶。地盘星克天盘星，不乘旺相气，不得奇门吉格，主子凶。如落墓，子死母腹。天地二盘乘凶门凶格，母子皆凶。

讨债

以天乙为欠债人，勾陈为讨债人。勾陈克天乙宫，讨者得力；天乙克勾陈宫，畏彼不敢讨。相生比和，通情不讨；天乙生勾陈，必受其贿不肯讨。天乙落宫得旺相气生直符，必还。天乙空亡来生直符，有必无力；天乙克直符，安心骗赖。

放债

直符为债主，天乙（即时干）为欠户（看直符下临之星名天乙），若地盘之星乘旺相之气生天盘之星（指带干），主归还。乘凶格克天盘之星，主不还；落空亡，主死亡负债。入墓绝之宫，必骗财。

胎息男女

以坤宫天芮星为母，天盘芮上之星为胎息，阳星为男，阴星为女，天禽加临为双生。阳干是男，阴干是女。

寿数

男从天冲星顺数，女以天柱星逆数，看至死门隔几宫，每宫十年，几宫即几十年。有余再以一宫一年推之，零几年是几岁，惟四正一宫作一岁，四隅一宫作两岁。

年命吉凶

以人来之方及年命落宫决之，大抵得奇门吉格者吉，再得旺相之气，主有奇遇横发。入墓主昏晦，落空亡主百事不成。凶门来克凶，不克者小凶。落死门者死，伤门者病，惊门口舌争讼，景门血光或火灾，杜门忧疑，开门见贵，休门有喜，生门发财。（以来方与生命坐宫，合天地正时并看之。）

买妾

以乙奇为妻，丁奇为妾，庚为夫。丁生庚可得，克庚不得。乙丁比和，妻妾和协，相克主相害，入空墓主不利，庚生丁亦多不成。

占雨

天禽为司令之主，天柱为雨师，天冲为雷，天辅为风伯，螣蛇为电，天蓬为水神，甲辰壬为龙。天禽临旺相之宫，天柱落一三七宫或下临甲辰壬，主大雨。带甲寅癸或下临甲寅癸于一三七宫，主小雨。甲辰壬加震宫，名龙登雷门，主雷雨；地盘见螣蛇，主闪电；伤门临地盘螣蛇，为龙雷发蛟。落空墓主阴。冬月看天心及天任土宿，带壬癸下临壬癸，或乘玄武、白虎主雪。空墓主阴寒。又虎猖狂主大风，龙逃走主风流云散。白入荧主冰雹，荧入白主晴。若天柱加一三七宫，不带壬癸，或见螣蛇，见虹霓不雨。如落宫下临朱雀或空亡，必亢旱，不可求。

（眉批：《克应门》——天蓬值丑时，雷电大作及□雨。天禽值午时，风雨至。天心值午时，风雨骤至。天柱值子时，主风雨；值寅时，雷雨；午时，冬月有雪。天任值子时，风雨。天英值卯时，雷鸣；辰时，雨来。）

立窑

以景门主之。景乘旺相气，得三奇吉格来生年命日干，上吉；若带凶神凶格克制，大凶；乘朱雀投江、螣蛇夭矫亦大凶，不可立。

考试

以日干为士子，直符为考官，天乙贵人为房考，丁奇为文章，均宜相生忌相克。乙奇休囚，文字不佳。直符天乙来生日干，六丁又旺相，方言中，缺一不中。

请客

以直符为客，天乙为主。天乙宫生直符宫，时干（即天乙）生日干，天盘星生地盘星，均主来。反此不来。

选妃

以直符为差官，岁干为君，天柱为女子。直符生天柱及年命日干者，差官必喜。若相克则否。

太岁生天柱之宫及年命日干之宫，必为妃。若甲子戊来生，乃为王妃。相克者不喜。

人命贵贱摘要

大抵以旺相得奇门为富贵，死囚墓绝为贫贱，忌落孤虚之宫。年干为父母，月干为兄弟，日干为本身，时干为儿，生门为财产，均忌逢六庚及刑克空陷（庚为夫，乙丁为妻妾）。天辅为词臣，天冲为武将，天禽有人君之象，天英乃辅弼之臣，均宜旺相得门奇。蓬芮为奸臣，不可得门奇旺相。

《奇门探索录》卷七

烟波钓叟歌注（《戊笈谈兵》）

阴阳顺逆妙难穷，二至还乡一九宫，若能了达阴阳理，天地都来一掌中。（冬至后阳遁顺行，自一至九，逆布三奇，顺布六仪。夏至后阴遁逆行，自九至一，顺布三奇，逆布六仪。一坎宫也，九离宫也。）轩辕皇帝战蚩尤，涿鹿经年战未休；夜梦天神授符诀，登坛致祭谨祈求。龙光绕袅轩辕邱，彩凤衔书碧云里；因命风后演成文，遁甲奇门从此始。（遁，藏也。兵法以甲为青龙，主将之象，故藏之于六仪之下，曰“遁甲奇门”。奇门，八门也。此段言遁甲奇门之原委也。）一千八十当时制，太公删成七十二；迨及汉代张子房，一十八局为精义。（奇门之法，共四千三百二十局。盖岁分八节，节有三气，一岁二十四气。气分三候，一岁七十二候，候有五日，一岁三百六十五日；日有十二时，三百六十五日共计四千三百二十时。一时一局，故奇门有四千三百二十局也。阴阳二遁各有九局，故合四千三百二十局为阴阳一十八局也。）先须掌上排九宫，纵横十五在其中，次将八卦分八节，一气统三为正宗。阴阳二遁分顺逆，一气三元人莫测。（子午卯酉为上元，寅申巳亥为中元，辰戌丑未为下元。按：此谓甲己干所加也。）五日都来换一元，（甲子至戊辰为上元，己巳至癸酉为中元，甲戌至戊寅为下元，己卯至癸未为上元，甲申至戊子为中元，己丑至癸巳为下元，甲午至戊戌为上元，己亥至癸卯为中元，甲辰至戊申为下元，己酉至癸丑为上元，甲寅至戊午为中元，己未至癸亥为下元是也。）接气超神为准的。（凡每节遇甲子、甲午、己卯、己酉为上元，符头节未到而符头先到曰“超神”；符头未到而节先到曰“接气”。绂按：如历元以癸亥年十一月朔甲子日子时冬至，则甲子符头正授冬至上局。而气有羡余，支干无羡余，故节气常舒，则符头渐超而前矣，超神太远则置闰奇，而闰奇必当于芒种大雪之后。既置闰奇，则节气先到而符头后到矣，接久而正授，正授而后复超，超远而又闰。亦如闰月时成岁之法也。）认取九宫分九星，八门又逐九星行。（天芮巨门坤宫土，天柱破军兑宫金，天心武曲乾宫金，天蓬贪狼坎宫水，天任左辅艮宫土，天冲禄存震宫木，天辅文曲巽宫木，天英右弼离宫火，天禽廉贞中宫土，此九宫九星也。）九宫逢为直符，八门直使自分明。（如冬至阳遁上局甲子时起坎一宫，既以天蓬为直符，休门为直使；至甲戌旬行坤二宫，即以天芮为直符，死门为直使。九宫皆然，可以类推。）符上之门为直使，十时一易堪凭据。（凡遇甲时则易直符，是为“十时一易”也。）直符到处加时干，直使常加时到支。六甲原号六仪名，三奇即是乙丙丁。（六甲遁于六仪之下。六仪者，戊己庚辛壬癸也。甲子同六戊，甲戌同六己，甲申同六庚，甲午同六辛，甲辰同六壬，甲寅同六癸，三奇乙丙丁也。谓兵法以甲为青龙主帅之象，所畏者庚金，乙木与庚合，为和解之奇；丙丁火乃甲木之子，能克庚金，为御敌之奇，故取以为吉神，而得之者则为大吉也。按：此不可以理解，但当遵用之耳。）阳遁顺仪奇逆布，阴遁逆仪奇顺行。（冬至阳遁上局，甲子戊坎一，甲戌己坤二，甲申庚震三，甲午辛巽四，甲辰壬入中五，甲寅癸乾六，是为顺仪。而丁奇在兑七，丙奇在艮八，乙奇在离九，是为逆奇。夏至阴遁上局，则甲子戊离九，甲戌己艮八，甲申庚兑七，甲午辛乾六，甲辰壬入中五，甲寅癸巽四，是为逆仪。而丁奇在震，丙奇在坤，乙奇在坎，是为顺奇。余皆仿此。）吉门偶以合三奇，遇此须云百事宜，其门倘或多凶咎，一偏未足究精微。（开休生为三吉门，复合三奇为大吉也。时加六乙，与神俱出，天上日精，往来恍惚。到震兑巽离坎艮皆吉，到坤为入墓，到乾为受制，虽吉亦凶。时加六丙，万兵莫比，王侯厌伏，贼盗不起。到离震巽坤皆大吉，到兑乾坎大凶，到艮平平。时加六丁，出入幽冥，至老不刑，虽险不惊。到兑震巽离坤乾俱大吉，到坎艮凶。休门属水，宜秋冬，临坎为伏吟，凶。临艮为受制，半吉。临震巽吉，临离反吟凶，临坤受制凶，临兑乾大吉。开门属金宜秋时，临坎艮大吉；临震巽大凶；临离半吉；临坤兑吉；临乾伏吟凶；临巽反吟凶。生门属土宜春时，临坎为克凶，临艮伏吟凶，临震巽受制半吉，临离吉，临坤反吟凶，临兑乾大吉。景门属火中吉宜夏时，临坎反吟凶，临艮震巽受生吉，临离伏吟凶，临坤吉，临兑乾大凶。此所谓虽吉奇吉门而尚多凶咎也。）三奇得使诚堪使，六甲遇之非小补；乙归犬马丙鼠猴，六丁玉女骑龙虎。（乙得甲戌甲午，丙得甲子甲申，丁得甲辰甲寅谓之三奇得使，合者为大吉也。）又有三奇游六仪，号为玉女守门扉。（玉女守门，利于营造会合之事。设丁为玉女，而会合直使之门也。）天三门兮地四户，问君此法如何取，大冲小吉与从魁，此是天门私出路，地户除危定与开，举事皆从此中去。（以月将加时，顺行见卯未酉方为天门；又以月将加时顺数十二建星，遇除危定开方为地户。）六合太阴太常君，三辰原是地私门，更得奇门相照耀，行兵御敌总如神。（以阴阳贵人为主推之。起贵人法：甲戊庚牛羊，乙己鼠猴乡，丙丁猪鸡位，壬癸兔蛇藏，六辛逢虎马，此是贵人方。三辰例贵人、螣蛇、朱雀、六合、勾陈、青龙、天空、白虎、太常、玄武、太阴、天后。推三辰法，以月将加时，观用时之为日为夜，而分阴阳顺逆之用。如用寅卯辰巳午未则为日时，余为夜时。日时用阳贵，甲戊庚日用牛，乙己日用鼠，丙丁日用猪，壬癸日用兔，六辛日用虎。夜时用阴贵，则用羊猴鸡蛇马也。如丙丁日子将加辰用阳贵，用亥落卯宫，由卯上亥贵数去，则六合在午，太常在亥，太阴在丑。如子将加酉，则用阴贵逆转，亥在申，六合在巳，太常在子，太阴在戌。盖自亥至辰为阳生之方，故用贵人顺推之，自巳至戌为阴生之方，用贵人而逆转之也。）三为生兮五为死，盛在三兮衰在五，能识趋三避五时，造化真机须记取。（三为生气，谓符头临三宫为吉，五为虚位寄于坤死，故符头临五宫则凶，用者宜避之。按：此注不如旧说好。）就中伏吟为最凶，天蓬加着地天蓬，天蓬加在天英上，须知即是反吟宫。八门反伏亦如此，生在生兮死在死。假令吉宿到奇门，万事皆凶不堪使。（值反吟伏吟宜安静，不可妄为）六仪击刑为大凶，甲子直符愁正东；戌刑在未申刑寅，虎蛇龙马是刑宫。（子卯相刑，故甲子符头忌三宫卯地；戌刑未，故甲戌符头忌二宫坤地；申刑寅，故甲申符头忌八宫艮地；午自刑，故甲午符头忌九宫午地；辰亦自刑，故甲辰符头忌四宫巽地；寅刑巳，故甲寅符头亦忌巽地。为六仪击刑凶。按：旧注先论时支，如子日见卯之类。）三刑入墓好推详，甲子何堪见未羊，丙奇属火火墓戌，此时兵出岂吉昌。更嫌六乙来临二，六丁怕入艮宫藏。（已见前注）更有时干入墓宫，课中时下忌相逢，乙未壬辰并丙戌，辛丑原来尽是凶。（木墓未、火墓戌、金墓丑、水土墓辰）五不遇兮尤不精，号为日月损光明，时干来克日干上，甲日须知时忌庚。（如甲日忌庚午，乙日忌辛巳时，丙日忌壬辰时，丁日忌癸卯时，戊日忌甲寅时，己日忌乙丑时，庚日忌丙子时，辛日忌丁酉时，壬日忌戊申时，癸日忌己未时。凡阳克阳干、阴克阴干，其时大凶不可用。）奇与门兮共太阴，三般难得总加临，若还得二亦为吉，遇此行藏必称心。（如开休生三吉门合乙丙丁三奇，又遇九地则为真诈格，利以安营设伏；遇太阴则为重诈格，利以合战攻取。然得奇不得诈亦吉，得诈不得奇亦吉，若不得吉门则终非吉也。又如杜门合丁己癸临九地、太阴、六合为地假。临太阴宜使问侦探，临九地宜设伏，临六合宜移退。又景门合奇临九天名天假，宜求援请兵之事。伤门合丁己癸，下临六合名物假，宜运粮储蓄。死门合丁己癸临九地名神假，宜掩户发土。惊门六合临九天名人假，宜捕捉逃人逸马。绂按：假者，借也。谓借其时方可以行其事也。九天九地起例见后。）更得直符直使利，兵家用使最为贵，常将此地击其冲，百战百胜君须记。天乙之神所在宫，大将宜居击对冲，假令直符居离九，天英坐取击天蓬。（此一节专言大将宜居天上直符，即大将居青龙之意也，兵家三胜方谓天上直符方、九天方、奇门方也。有五不击，直符方、九天方、九地方、生门方、直使方也。又有背亭亭击白奸之说，皆要义也。按：此用天直符，以吉凶由天也。若地直符，则关于人事用之。）甲乙丙丁戊阳时，神凭天上要君知，坐击须凭天上奇，阴时地下亦如之。（谓甲乙丙丁戊五时，宜凭天盘直符。己庚辛壬癸五时，宜用地盘中直符。又阳时利为客，宜先动；阴时利为主，宜后动。）若见三奇在五阳，偏宜为客自高强，忽然逢着五阴位，又宜为主好裁详。（位谓地盘阳动阴静之义也）直符前三六合位，太阴之神在前二，后一宫中为九天，后二之神为九地。九天之上好扬兵，九地之下可立营，伏兵但向太阴位，若逢六合利逃形。天地人分三遁名，天遁日精华盖临；地遁月精紫云蔽，人遁星精应六丁。（天盘丙奇、中盘生门、地盘六丁为日精之蔽；天盘六乙、中盘开门、地盘六己为月精之蔽；天盘六丁、中盘休门、地盘太阴为星精之蔽。日精为天遁，月精为地遁，星精为人遁。）生门六丙合六丁，此为天遁自分明；开门六乙合六己，地遁如斯而已矣；休门六丁共太阴，欲求人遁即如此。要知三遁何所宜，藏形设伏斯为美。（注见前）庚为太白丙荧惑，庚丙相加谁会得？六庚加丙白入荧，六丙加庚荧入白。白入荧兮贼即来，荧入白兮贼须灭。（天庚加地丙，白入荧也，主有贼劫营伏路之事；天丙加地庚，荧入白也，此时可以获贼灭寇。）丙为悖兮庚为格，格则不通悖乱逆。（此二句为下数节之纲，旧注仍用上节意解之，其误不小。）丙加天乙为悖符，天乙加丙飞悖。（此所谓丙为悖也，天乙谓直符。天丙加地时干为悖符，天时干加地丙为飞符，主六军惊扰悖逆之事。绂按：丙为吉奇，丙加天乙则为悖者，盖以丙为甲之子，而加于时日干上，是以卑而犯尊、下而犯上之象也。余按丙火过烈故曰悖。注近凿，此与鸟跌穴、龙回首不同，读者审之。）庚加日干为伏干，日干加庚飞干格；加一宫兮战于野，同一宫兮战在国。（此所谓庚为格也，天庚加地盘日干曰伏干，天盘日干加地盘庚为飞格，战则主客两伤，大凶之时也。同一宫者，直符与六庚同宫也。绂按：甲为主帅之象，所畏者庚金，故以庚为格也。）庚加直符天乙伏，直符加庚天乙飞。（上亦论庚也，天庚加地直符为格符，大凶。天直符加地庚为飞格，不利举兵，固守可也。）庚加癸兮为大格，（天庚加地癸，以癸助庚，不利于甲也。余按：癸水克丙火，故曰助庚。）加己为刑格不宜。（天庚加地己，以己生庚金。）加壬之时为大格，又嫌岁月日时逢。（天庚加地壬，亦不利用兵，庚加岁月日时干者谓之格，而甲申庚直符之十时亦皆不可用。以上皆言庚为格也。）更有一般奇格者，六庚慎勿加三奇，此时若也行兵去，匹马只轮无返期。（庚加三奇为三奇之格，其象极凶。）六癸加丁蛇夭矫，六丁加癸雀投江。（癸为蛇也，天癸加地丁，水克丁火，不利出兵。天丁加地癸，丁奇入水，出则有忧。凡此皆大凶之时也。）六乙加辛龙逃走，六辛加乙虎猖狂。请观四者是凶神，百事逢之莫措手。（乙为龙辛为虎，天乙加地辛，天辛加地乙，皆乙奇被伤也。）丙加甲兮鸟跌穴，甲加丙兮龙回首，只此二者是吉神，行兵战胜居八九。（天丙加地甲，天甲加地丙，木生火以克庚金，故吉。甲谓时符头，若得吉门，获吉尤大。）八门若遇开休生，诸事经营总称心，伤宜捕猎终须获，杜可邀遮并逃生，景上求援与破敌，死惟游猎吊丧行，更问惊门何所宜，虚作疑兵壮声威。（此论八门之吉凶也）蓬任冲辅禽阳星，英芮柱心阴宿名，辅禽心星为上吉，冲任次吉未全亨，大凶蓬芮不堪用，小凶英柱不精明。（此论八门之九星也。蓬任冲辅居东北阳生之方，故曰阳星；英芮柱心居南西阴长之方，故曰阴宿。九星之在天，贪狼巨门枕白虎觜参之间，故为凶；文曲廉贞武曲当青龙太微之度，故为吉。禄存左辅居南阳方，故为小吉；破军所指有招摇棓枪诸凶宿。而右弼位于北阴方，故曰小凶。）大凶无气变为小，小凶有气亦丁宁。（如天蓬水冬旺，天芮土丑未月旺，则大凶；天蓬遇夏天，芮遇春则无气而凶小。天柱金右弼火，夏秋气旺则凶。天柱遇春夏，右弼遇秋冬则平平也。）吉宿若能得旺相，万举万全功必成；若遇休囚并废没，劝君不必动干戈。（古刻作“问前程”，按：此统人事言之，不专论行兵之兆。）要识九星配五行，各随八卦考羲经。坎蓬属水英离火，任芮坤艮土中行，心柱西金冲辅木。旺相休囚看重轻。与我同行即为旺，我生之月诚为相，废于父母休于克，囚时克我受损伤。假令天蓬为坎水，旺在子亥冬北方，相于寅卯休巳午，废于申酉囚中央。（中央属土，辰戌丑未月也，余仿此。）急从神兮缓从门，三五反复天道亨。（三谓乙丙丁，五谓辅禽心冲任。）十干加伏若加错，入库休囚吉事危。（加伏谓伏吟，加错即反吟，谓伏吟反吟及休囚入库，虽吉神亦危也。又六甲虽谓伏吟，而又有开合之异。甲申甲寅为孟甲，甲子甲午为仲甲，甲辰甲戌为季甲，蓬任冲辅禽为阳星，芮柱英心为阴星。孟甲合阳星阳在内，合阴星阴在外，皆利主不利客，宜固守不宜出兵；仲甲合阳星利主后应吉，合阴星不可出兵，宜用阴谋；季甲合阳星，阳在外利客，宜先起制人，合阴星利主，宜后应。按：此条专主六甲时说，又时加六戊，乘龙万里，戊为天门，凶恶不起。时加六己，如神所使；宜为阴谋，不可先起，亦为吉干，然遇休囚则不可用。时加六庚，抱木而行；勉强出者，灾害加身。时加六壬，为敌所侵；强出行者，灾祸将临。时加六癸，众人莫视；利为潜藏，不利先起。此皆凶干，不可用事也。皆以符头所加时论之。）十精为使用为贵，起宫天乙用无遗。（二语未详其义）顺生为宝反生义，支干比和亦为吉，克支为制半荣昌，克干伐日休争利。（此以日干支论，干生支曰宝，支生干曰义，干支比和曰和，皆吉。日干克支曰制，中平；支克干为伐，凡事多凶。按：此四语各家刻本均无之。）宫制其门不为迫，门制其宫是迫凶。（此以八门九宫论，如休门临艮宫，宫制其门不为迫；若临离宫则为门制其宫，是迫而凶也。迫于吉门则平，迫于凶门更凶。）天网四张无走路，一二网低有路通。（以天癸加时干为天网，天壬加时干为地网，直符在四宫以上则为网高，不可出兵，或事急被围，而遇此时，则看卯未亥三方有合奇门者，可从此破出。直符在一二三宫则为网低，可扬威以震之，无害于事也。）节气推移时候定，阴阳顺逆贵研穷。天地未成有一理，七十二候分三元。请看歌中精微诀，不是贤人莫与传。（此歌不著名氏，相传为赵中令所作，字字精妙，尤宜熟读。）

原神赋（《戊笈谈兵》）

趋吉避凶，前用莫神于大易；握奇制胜，谈兵尤藉乎天时。盖虽神佑吉人，亦必因时顺动。如人凶从逆，孰谓顺天而时行？欲明乎旺相孤虚，须察于奇门遁甲。（总契大意，为一篇之首。）甲为十干之首，为青龙而属木，乃主将之象；庚为克木之干，为白虎而属金，乃六甲之仇。（此乃奇门之大旨，故先发明之焉。）乙木青龙，乃甲木之妹，嫁六庚而作合，为和解之奇。（乙与庚合，此释乙庚之义。）丙丁朱雀，为六甲之儿，克白虎而扶龙，有御侮之道。（木生火而火能克金，为子御父母之难也，此释丙丁奇之义。）辛金不道，合丙火而克制东方。（辛与丙合也，东方指甲木。）壬癸为奸，顺庚金而作威南土。（庚金生水，而壬癸克丙丁之火，南方指丙丁言。）戊己遇三奇，则禀火而顺承中土。合庚金乃生金而作慝。斯因时而异用，亦中立以无权。（火生土，土能生金，故戊己为中立之仪，此以上释六仪之义也。）遁六甲于六仪之下，斯为主将之阴符。（大将所行，不令敌知，故遁藏其甲，有象主将之阴谋也。此释奇门遁甲之义。）显三奇于三吉之门，斯为三军之奋武。（三奇有三军之象。三吉门，休生开也，得吉地以助之，则能奋武矣。此释奇门之义也。）休曰休美，乾交坤而水生，为万物之资始。（休美也，坎方休门坎卦，外象坤，内象乾，乾交于坤而天一生水也，一阳动于阴中，故曰“万物资始”。此释休门之义也。按：乾中爻入坤为坎，注欠明晰。）生乃资生，艮成终而成始，乃万物之成形。（艮方生门，艮卦一阳止二阴之上，极于上则覆于下，故居东北阳生之方。《易说卦》传曰：艮者，万物之所以成终而成始也。此释生门之义。）震来虩虩，阳击阴而上达，不无受伤。（震方伤门。易曰：震来虩虩，恐惧意也。震卦一阳动于二阴之下，势欲上行而阴方盛，故有伤象，此释伤门之义也。）巽命申申，阴在下而始生，理当杜塞。（巽方杜门。易曰：重巽以申，命申重也。巽卦一阴伏于二阳之下，阴势将上行，故当杜塞之也。此释杜门之义也。）景者大也，向明相见，而万物皆亨；（离方景门。易曰：万物皆相见，南方之卦也。故君子南面以听天下，向明而治。万物至南方而亨通壮大，故曰景。此释景门之义也。）死者归也，坤土纯阴，而群生致役。（坤方死门。易曰：致役乎坤。盖有肃杀之象焉。此释死门之义也。）兑泽阴成惊，小人之得志；（兑方惊门。兑为泽，一阴居二阳之上。阴之成功于西方。阴而凌阳，故曰惊，小人之得志也。此释惊门之义也。）乾奇阳战开，君子之成功。（乾方开门。易曰：战乎乾。西北阴盛之地，而乾之纯阳居之者，不与阴之过盛而欲以开阳之始也。此释开门之义也。以上释八门名义。）斯法象之不同，乃吉凶之攸判。（结上文）直符即主将之符，六合为和好之位。（符犹符节，六甲既无专位，则以时行六旬，而群干皆禀其命，故旬首之甲所居为直符也。）九天为扬兵之所，九地乃立寨之方。阴谋所利，谓之太阴；三间之乡，斯为杂役。（阳遁直符之右为九天，九天之右为九地；阴遁直符之左为九天，九天之左为九地。数至而行九天者，行兵之象也；至三而止九地者，止息之所也。第六位为六合，以直符为一数，数至五而生数尽矣，至六则与一合而相助，第七位为太阴，七为少阳数，太阳变少阳，为阴而成谋之象。三间第四位五位八位也，杂役、玄武、朱雀、白虎、勾陈、螣蛇也。此一段释内盘直符八宫之意。）观气候以推移，察阴阳而顺逆。（二十四气七十二候，阳遁则顺行，阴遁则逆运是也。）求吉凶于一理，辨休咎于时方。（阴阳制化之理，一而已矣，时方则非。论时之吉凶，而论方之吉凶也。惟以时而已，则时乃我与敌所同，何以辨胜负哉？此以上论奇门之体，此以下论奇门之用。）兵不厌诈，此三诈所以立名；（魏武帝曰：用兵不厌诈。三诈者，真诈——奇门合九地；重诈——奇门合太阴；休诈——奇门合六合也。此释三诈之名。）假象成谋，斯五假所由得号。（假，借也。借物象以成人谋也。五假：杜门丁己癸合九地太阴六合为地假；景门奇合九天为天假；惊门壬合九天为人假；伤门丁己癸六合为物假；死门丁己癸合九地为神假。此解五假之名也。）合假非为吉，须防制墓之方；（三诈固利于用兵，然使三奇制墓，终非全吉。若乙临坤、丙临乾、丁临艮为入墓；乙临兑、丙丁临坎艮为受制之类，又或如庚辛之凶仪，虽合诈而不可用。惟三奇临生旺之方乃为全吉也。）得遁不须忧，更喜相投之地。（遁谓九遁，得遁则不忧制伏，更美于合诈相见之地。详见下文。）生丙临戊丁为天遁，在乾离而愈神；（生门丙奇加地盘戊丁为天遁。物生于天，丙上炎之火与天同行，犹天火之为同人卦也，更临丁则上下同气。临戊则戊为天门，故为天遁。虽制墓入白，不足为忧，而大吉。更在乾宫，则乾为天，在离方是火旺之地，所以愈神。此所谓相投之地也，克敌可必矣。）开乙合六己为地奇，遇艮坤而益美。（开门乙奇地盘己为地遁，物开辟于地，乙木本于地，犹地木之为升卦也。更临己则己为地户，故曰地遁。更在坤宫，则坤为地，在艮宫则山附于地，所以益美。此所谓相投之地也。我必不为敌所胜矣。）乙龙得水宜水战，孰云门伏为凶；（休门乙奇在坎为龙遁，乙为青龙居于水，休门属水更在坎，所以利水战。虽休门为门伏，而不得以门伏为凶。）东木因风利火攻，谁谓虎仪尽恶。（吉门合乙奇临地盘辛仪在巽，为风遁。东木谓乙奇，木生于东，巽乃木旺之地，木能生火，巽又为风，风从虎更借辛仪之力，故因风而利火攻。虽乙加辛为龙逃走，此又不论也，虎即辛仪也。）吉龙骑虎以登山，自宜讨险；（吉门合乙奇临地盘辛仪在艮为虎遁，艮为山虎，又居山林之物，不惟不相克，反相依助，故宜讨险也。）云雷得吉以从乙，岂畏金狂。（吉门合乙奇临地盘辛仪在震为云为雷，而云雷皆从龙。而东方又为木旺之地，龙得云雷则又飞腾，自不为金所克矣。）开龙临九地，须知鬼遁之奇；（开门合乙奇得九地为鬼遁，开乙本为地遁，而更合九地则幽隐之象，故利于劫寨。我兵之出入，莫能知之也。）休丁合太阴，讵止阴谋难遂。（休门合丁奇临太阴为人遁，生人原于坎水，故休门属人而丁为人之少阴，心火谋虑所从生焉。太阴又主阴谋，故人遁利于阴谋，然好谋而成。又用兵之吉道，不止于遂其阴谋而已也。）生丙九天，我阵有神明之助；（生门丙奇合九天为神遁，生丙本属于天，而更合九天，则神威发越之象，所谓火天大有也，谁敢犯耶？）景奇得吉，自然利请求之谋。（景门合三奇临九天为天假，景为离明之地，万物相见之方，更合吉奇而临九天，则利见大人之象，所以利于求请之谋也。）天地鬼神之五遁，固当审择于何方；（天地人鬼神五遁，察其在于何宫，则居得遁之宫而行之。若天遁在乾，则居乾而击巽之类是也。）龙虎风云之四乡，又必他方之借力。（若龙遁利水战，岂水战必皆居北方坎位，此又观其为利水战之时，而又择他方奇门以为我居之地，又或察水势风角，因地利而行之，所谓他方之借力也。余仿此。）凶者避去，吉者用之。（此用奇门之大概，盖用时两家所同，何从而分其胜负？惟方有吉凶，宜避凶而居吉。）我方惟合吉，奚疑九天九地之难攻？（昔人谓九天九地所临俱不可攻，假如时合重诈在离，休诈在坤，则九天九地在坎艮，我居合诈之地，自可以击九天九地，又何必疑其不可攻乎？）苟不得奇门，岂在立寨扬兵之可据？（九天可扬兵，九地可立寨，使更合奇门，固为吉地。苟不能合，而凶仪凶门临之，则急当避去矣，岂可以扬兵立寨为可据哉？凡奇门之说，以奇为重而门次之，当审其轻重而用之，不可执一也哉。）惟直符为主将，虽得奇门而不可攻；（直符为主将，所居攻之则犯上。如直符在震，则兑方虽合奇门亦不可居兑而击震，纵使直符居恶弱之乡，亦恐两伤也。）况芮死之对生，即有百万而何可用？（对生门者为死门，我击生门则是我自居死门矣，故生门必不可击也。）直符固为胜地，又必合吉而后可居；（昔人谓直符为第一胜宫，然亦合奇门而后为吉，苟遇恶仪凶门，或击刑干格之类，则又必不可居，此又不可不察也。）生门原属吉方，倘遇凶仪而亦宜避。（生门为吉，亦必得奇生旺而后可用也。）我反彼亦反，我伏彼亦伏，知无时不可用兵；（反吟伏吟，星反星伏，门反门伏，皆为凶时。究竟时乃两家所同，安知其为凶败在我？故但察其吉地居之，不必以反吟伏吟为疑。）我格彼亦格，我刑彼亦刑，自有地可以克敌。（如年月日时干格及仪击刑之属，亦两家所共者，我居吉地则不为凶矣。）谓得使为堪使，则乙马龙逃丙猴入白丁虎投江，安在其为吉宿，故得使在于用时；（乙遇戌，午丙遇子申，丁得辰寅，谓之三奇得使。然以乙加甲午辛，则为龙逃，以丙加甲申庚则为荧入白，以丁加甲寅癸则为雀投江，安得谓得使为吉哉？此日家之矛盾而不自知者也，故必辨之。若以甲午时用乙奇，甲申时用丙奇，则以用时为准，其得使始可凭也。）谓守门为吉时，则或逢反伏或遇凶仪或遭克格，讵为尽利阴私，故玉女贵乎得地。（丁奇为阴干，六甲之女也，故有玉女之号。凡直使之门临地盘六丁为玉女守门，利以阴谋。然必合奇与吉门为贵也。）蛇夭矫而亚夫之卒夜惊，雀投江而殷浩之书落水，我避之未必为凶；（天盘癸加地盘丁为蛇夭矫，蛇为惊扰之神，故主兵有惊恐；天丁加地癸为雀投江，主文书遗失，用奇门者察其在于何方而避之，则其凶不能及我矣。）虎猖狂而落凤之坡折臂，龙逃走而睢水之岸横尸，敌当之适为彼祸。（辛为白虎，最凶之神，以天盘辛加地盘乙为虎猖狂，天盘乙加地辛为龙逃走，有败绩之象。用奇门者须察其方而避之，可免其祸。）荧入白，驰莫敖之骄兵，能慎重岂为大咎；（丙加庚为荧入白，有骄敌之象，知所慎重则反有取胜之道矣。）白入荧，夜走甘宁之百骑，知预备岂遂成灾？（庚加丙曰“白入荧”，主贼来劫寨之象，我有预备则不足为害矣，此皆以人谋胜天时。）龙反首师承天宠，亦忌凶门；（六甲直符加地盘丙上，是木来生火，主将加恩于三军之象，然遇凶门或加刑格，亦不得为吉，将虽贤明而或时势不敌也。）鸟跌穴帅得舆情，更宜吉道。（天盘丙加地盘直符，如子来就父，三军协力于主帅之象，然或遇凶门且临制墓，亦不为吉。）仪击刑，惟直符之上难居；（子水生卯木，然木生而水竭；寅木生巳火，火生而木灰。辰为木中之土，则木克土。午火见火则相夺而光减。申金克寅木而木生而反克金。戌为金中之土，见未为火中之土，则火能伤金。故子刑卯、寅刑巳、辰刑辰、午刑午、申刑寅、戌刑未。如甲子戊直符加震宫，是子刑卯而为仪击也，然此只直符一方为受凶耳，其余之方则不及，不得以时为尽凶也。）格加奇，只遇格之方必避。（格者，有所阻也。天盘庚加地盘奇曰奇格，若庚加乙则庚为夫而不敢抗。庚加丁则丁为阴火，未能克上之顽金，所以阻而不得行兵也。然亦惟受格之方宜避之耳，余无害。）刑格小格大格，斯可以类而推；（庚加己则土生金而克木，加壬癸则金生水而克火，故曰刑格小格大格，亦惟避其受格之方而已。他若飞干伏干亦然。凡庚仪之所在，皆不宜居也。）乙奇丙奇丁奇，亦可因方而辨。（辨其在何方而居之）三奇临吉门，何愁天网；（壬癸临时干为天网，地网殊无意义，但令吉奇吉门生旺、诈遁，则不必问此也。）六仪倡贼势，岂待凶门。（凡六仪皆多凶少吉，不必待凶门而后避之也。）六甲时逢九遁，自有精神；（九遁已见前，若时逢九遁，自是大吉，不必问其制墓及五不遇时等事而忌之。）三奇地合九天，何忧制伏。（乙龙及丙丁朱雀，皆天之物，故三奇合九天则不忧制墓，虽使乙加辛、丙加庚、丁加癸亦无所害，飞腾之物非在下者所能克伏也。）故他方尽无吉地，则天假尽可扬兵，不止求援献策；（景合奇临九天为天假，利于求援请谒之事也，然他无天吉之奇门，则我居天假之上，挟飞腾之势，借离火之光，自可以克敌制胜也。）如别地更有吉门，则地假皆宜设伏，岂惟侦探逃刑。（杜门合丁己癸临六合太阴九地，皆为地假，合九地利设伏，合太阴利侦探，合六合利逃刑。然使他方有利战之门，则地假所临皆宜设伏，又不拘六合逃刑、太阴侦探之例。盖杜有闭塞阙止之义，而丁己癸为阴干，六合太阴九地又为幽隐之所，故可设伏也。）神假人假物假，皆当择地而行；埋尸捕捉储粮，亦宜因事制变。（死门合丁己癸临九地曰神假，利于埋尸、祭厉、诛有罪；惊门六合临九天曰人假，利于捕捉；伤门合丁己癸临六合曰物假，利于储粮、积草。察得假在于何方，因其事而行之也。）至九星惟以辨阴阳主客，何须问星旺星休；（九星蓬任冲辅禽为阳，英芮心柱为阴，以九星配八宫原无大义，第以蓬任冲辅禽居东北阳方而为阳，英芮柱心居西南阴方而为阴，合阳则可战，合阴则宜守，季甲合阴利主，合阳利客，此以九星辨阴阳主客也。若论其吉凶休旺，则吉凶自生于奇门，不必更问九星矣。）若八门只察其合奇合仪，勿尽拘于门迫宫迫。（昔人谓门迫宫迫为凶时，假如开门得吉奇吉符而临东方，他方则无合吉者，岂以东方为宫迫而弃之，而反居他方不合奇门之地乎？故吉门只以合奇为义，则论其生旺。门之与宫，不必论其和宝制伐也。）三门四户只以通无吉之时，有奇门不须更究；（若太冲小吉从魁为天三门，除危定开为地四户，六合太阴太常为地私门，此必局中一时无吉奇门，则又审此以通之。如局中本有奇门，则自以奇门为主，不须究此也。）九咒三符悉属人怪诞之说，秉正道何必搜奇。（符咒纵有验，亦非有道君子所宜道也。）总之阴阳制化，原不外于五行；克敌成功，要必有于胜算。聊明物理，以待人行。

奇门演法（朱晓南《奇门启悟》）

首以一定之门、卦、星布满地盘之内，将所用年月日时看节气而定三元，审其起于何宫。以八诈门直符布于起宫，按阳顺阴逆飞布地盘各宫，再将用时干支溯排何甲旬首，查看泊在何宫，即以其宫于九星名为直符，于八门名为直使。再看时干泊在何宫，以九星直符挨加于时干所泊之宫而顺转其星，又看所用时支泊在何宫，以八门直使加于地盘支泊之宫而顺转其门，再以八诈之直符加于九星直符，起于阳顺阴逆排布，则演法备矣。

《奇门探索录》卷八

大宗直指叙

夫奇门之书，何昉乎昉于河图也。维其体则天经地义之书，维其用则上律下袭之道。其在古昔，圣人谱其书而存其奥，以待后学践其迹而究其宗。诚以天地者，阴阳之枢纽也；气运者，阴阳之体用也；八卦者，阴阳之橐籥也；九星者，阴阳之主宰也；奇仪者，阴阳之经纬也；八门者，阴阳之开合也；干支者，阴阳之变化也；阴阳者，生死之玄关也。盖干以配天，所以理气运而斡旋于上；支以配地，所以承气运而支分于下。诚哉！非干支无以辨阴阳之开合，则八门之休咎无征；非八门无以查阴阳之经纬，则奇仪之功化莫展；非奇仪无以识阴阳之主宰，则九星之感应无凭；非九星无以转阴阳之橐籥，则八卦之玄妙莫著；非八卦无以见阴阳之体用，则气运之推移无施；非气运无以透阴阳之枢纽，则天地之灵机亦寂。信乎！相需以全其体，相资以神其用，故分之则错综，合之则一贯。理得于心，心感于物，盈虚消息，□中自诚。虽造化莫外矣，风后岂欺我哉？是以用元会运世之数，以诚天地气运之大用；天而著年月日时之类，以征天地气运之小用。天故一元有十二会，如一年有十二月也；一会有三十运，如一月有三十日也；一运有十二世，如一日有十二时也。三十年为一世，三百六十年为一运，一万八百年为会，十二万九千六百年为一元。自天开于子会，地辟于丑会，人生于寅会，谓之开物，至戌会则闭物矣，亥会又消天而消地，仍归于混沌之初。是以一年之气运亦始于子会而终于亥会，故冬至于子为阳之始，大雪于壬为阴之终，皆以亥子之交而分阴阳之界。故经云：天一生水，地六成之。则一六为坎水者，天地之始数也。地四生金，天九成之。则四九为兑金者，天地之末数也。盖阳以阳终，一至五而灭；阴以阴终，六至十而灭。是以置五十而不用者，言其灭没而无所作为也。况乎自一至四，阳得阴而成化；自六至九，阴得阳而就功。诚哉！一六四九之数，乃万物始终之定数也。故一年统六气，乃一六之大体，三百六十日乃四九之正数。自一而四之以定四时，四而四之以定八节，四而一之以定五运，四而六之以分二十四气，六而六之以定阳候之三十有六，四而九之以定阴候之三十有六。由是推之，一六四九之义大矣哉！故大寒行于坎之六三而气于丑，得风木之初气；立春行于坎之六四而节于艮，得风木之始气；雨水行于坎之九五而气于寅，得风木之中气；惊蛰行于坎之上六而于甲，得风木之末气。则丑寅甲皆主于厥阴风木之气分，苍天之木运，天地之生气临之。春分行于震之六二而节于卯，得君火之始气；清明行于震之初九而气于乙，得君火之初气；谷雨行于震之六三而气于辰，得君火之中气；立夏行于震之九四而节于巽，得君火之末气。则卯乙辰巽皆主于少阴君火之气分，丹天之火运，天地之舒气临之。小满行于震之六五而气于己，得相火之初气；芒种行于震之上六而节于丙，得相火之始气；夏至行于离之初九而气于午，得相火之中气；小暑行于离之六二而节于丁，得相火之末气。则己丙午丁皆主于少阳相火之气分，赤天之火运，天地之长气临之。大暑行于离之九二而气于未，得湿土之初气；立秋行于离之九四而节于坤，得湿土之始气；处暑行于离之六五而气于申，得湿土之中气；白露行于离之上九而节于庚，得湿土之末气。则未坤申庚皆主于太阴湿土之气分，黄天之土运，天地之化气临之。秋分行于兑之初九而气于酉，得燥金之初气；寒露行于兑之九二而节于辛，得燥金之始气；霜降行于兑之六三而气于戌，得燥金之中气；立秋行于兑之九四而节于乾，得燥金之末气。则酉辛戌乾皆主于阳明燥金之气分，素天之金运，天地之收气临之。小雪行于兑之九五而气于亥，得寒水之初气；大雪行于兑之上六而节于壬，得寒水之始气；冬至行于坎之初六而气于子，得寒水之中气；小寒行于坎之九二而节于癸，得寒水之末气。则亥壬子癸皆主于太阳寒水之气分，玄天之水运，天地之藏气临之。凡前山向得天地之气运者，大利营造；凡人年命得天地之气运者，大利作为；凡奇仪符使合得气运者，不畏刑格。故气运之关于造化者不浅，欲求精于奇门之理者，岂可舍气运而他求哉？况八门之旺绝胎没、囚死休废与九星之旺相废休囚绝均视乎此。又如甲乙统气运于风木，丙丁得气于君火相火，戊己得气于湿土，庚辛得气于燥金，壬癸得气于寒水，且其中有绝处逢生之别，旺极无休之殊。八卦分节气之符使顺逆，兼摄乎九宫三元，透九宫之玄妙，俯仰观察乎天地，   此又神鬼之秘也，俟同心者思之。

立春三元    天任（八）  天禽（五）  天英（二）

看得本节卦气起于艮之初六、六二，以丙辰丙午纳甲，先天遁二四之数，后天遁土木之气。正以土得火而温，木遇阳而畅，则悬威著象之功始塞于此。而天地之气实行于坎之六四，有戊申纳甲为大驿之土，气从火来，所谓阳从地起，故立春必起于艮者，盖体人生于寅之义，以合三阳进泰之符。且艮者，土也，得阳而和，则甲乙有气，故发而东风，地土酥润，故蛰虫而转动，阳气上升，故潜鳞而动跃矣。然而运行风水皆气之声也，是以本元自某甲某己分得八五二局，统艮中坤之土运，斗府分天任天禽天芮君，燮理气候。盖万物皆归于土而皆生于土也。至于上元孤某奇，中元孤某仪，下元孤某奇仪，是以冻之解、虫之振、鱼之跃，有值其时而不应其候者，所贵详审孤虚之义而通其消息之机耳，请从事者加意焉。

雨水三元    天英（九）  天心（六）  天冲（三）

看得本节卦气，行于艮之九三六四，以丙申丙戌纳甲，先天遁三二之数，后天隶火土之爻，而天地之气实行于坎之九五。然九五者，阳爻也，于易为龙；九五者，阳位也，于易为天，乃见龙在天之象。有出险施化之义，则雨水命名有自来矣。况卦气三生火、二生土，有木火土递生之旨，则獭之报本、鸿之思乡、草之萌动皆实应乎风木，司天得生气之中故耳。是以本元自某甲某己干支分得九六三局，统未亥卯之木气，隶丁乾甲之运旋。临官之木，其机如此然。斗府分得天英天心天冲三星君，斡旋造化，则上下之火木通明。而中元间以金星者，正以伏惊蛰之机而成帝出势也。至于上元孤某奇仪，中元孤某奇仪，下元孤某奇仪，所当逐候而详。是以獭之祭、雁之北、草之萌，有乖于候而不征诸物者，皆本于此。

惊蛰三元    天蓬（一）  天柱（七）  天辅（四）

看得本节卦气历至于艮之六五上六二爻，以丙申丙午纳甲。虽然春雨旸时，未免水火交搏之情，然开物成物之义，至此大畅其机。虽然卦气如斯，而天地之正气实行于坎之上六，用戊子纳甲，为霹雳之火。则惊蛰之说盖根于此。但坎卦始于冬至终于惊蛰，皆水气也。故运行风木，此气先乎运而气运相生之大理也，是以本元自某甲某己符头，分得一七四局，统子申辰之气，隶癸庚巽之运，此又本局中气运也。斗府分得天蓬天柱天辅三星君，主持造化，分理阴阳，则首尾之水火相生而中间以金气者，正以木应雷而金克之始，得以发其声威，且兼大壮司令而阳破乎明故耳。所以惊蛰又归于一七四而上同于冬至者，盖以用坎之卦气，以咎春分之震气也。至于上元孤某奇仪，中元孤某奇仪，下元孤某奇仪，又宜逐候而推。是以桃之华、庚之鸣、鹰之化，虽值其候而间有不应其机者皆由于此。贵乎执事者推广言之。

春分三元    天冲（三）  天英（九）  天心（六）

看得本节卦气，得君火司天为舒气之初，而天地之正气行于震之初九，厥阴之气至此而终，少阴之气于此而始。凡造化之阳运有二六之别，其阴中之阳六气于坎开之，于艮成之；而阳中之阴六气于震发之，于巽齐之。故春分之义于此而著。且震之初爻甲纳庚，子伏火土之气，盖以前此之六阳，阳行于地中，温根和蒂；而后此之六阳则阳升于天，沃干苏条，兼以魁罡坐临二八之门，为离者合而合者离之际。玄鸟为太乙之鸟，因二门开而应候，斯主雷声，实震庚之气；电光为金之精，因八门辟而得气，以符本元。自某甲某己符头分得三九六局，统卯未亥之运，理甲丁乾之气。斗府分天冲天英天心三星君，斡旋造化。然初木中火而末转于金星者，盖以成桃李之实耳。且梨李之白花，实得乙庚之化。至于上中下之孤某奇仪，此又其门气之偏陷，而应候有齐者，所当深玩于消长之理也。

清明三元    天辅（四）  天蓬（一）  天柱（七）

看得本节卦气，系君火二气司天，为舒气之始。天地之正气行于震之六二，以庚寅纳甲，内遁火木通明之义，以呈万象昭著之情。且青帝之令于此而清其栽培倾覆之机，君火之气于此发其焕乎文章之盛。清明之气于此而著。且桐者，阴木也，而乙庚之质，得震二之险以化，是以主候于巽。田鼠者，阳精也，抱木土之质，得火木之气以变，是以主候乎坎。虹霓者，金火之精，火木之气，故应三候而见，是以司元于兑。盖震之六二，上应于六五，下复于初九，为阴阳相感之气。而本节自某甲某己符头分得四一七局，统辰子申之运，摄巽癸庚之气，益归库之水。斗府分得天辅天蓬天柱三星君主理气运。然初木中水末金者，盖逆以求生，顺以受胎之义也。至于上中下之孤某奇仪，此又孤虚之间气而致候，有不齐之征。非深明天道者不可以语此。

谷雨三元    天禽（五）  天芮（二）  天任（八）

看得本节卦气，系君火三气司天，为舒气之中。天地之气行于震之六三，以庚辰纳甲，内遁白蜡柔金，而善滋润之泽。故谷雨命名焉。谷，善也；雨，泽也。卦气震为阳龙，六三阴分坤体，谷得坤土之正。雨属龙之施，因少阴之令，而谷雨分五二八之元，统未丑坤艮之运。上属于斗府禽芮任三星君，上宰皆以辰土司建故耳。主于萍，本柔物，为阴阳各半之体，是以统候于天禽。鸠本拙物，因震三而拂羽戴胜，阳虫应三气而降桑。然本元自某甲某己直符分局，而上中下之孤某奇仪，此三候之征，又或有不齐者矣，当逐类而推之。

立夏三元    天辅（四）  天蓬（一）  天柱（七）

看得本节卦气，行于巽之初六九二，以辛纳甲，盖辛合丙者也。巽宫有临官之丙火，上应君火舒气之末运，故于此而立夏。天地之气行于震之九四，用庚午纳甲，运若卦气则震巽而纳甲，皆庚辛正以见。谷草之秉令于金者，此至俱萌芽舍蕴，将以启小满之告成，至于己宫属水，因丙辛之化气金生在巳，以乙庚之合神，本局分得四一七宫，统巳酉丑之建，摄巽癸庚之气。上属于斗府辅蓬柱星君斡旋，逆以求木之胎于金，顺以发火之旺于木。盖初候蝼蝈鸣者，以巽之初阴应震之四阳，故二候蚯蚓出者，以巽之二阳升于初阴之上，而震以九四应之，故蜿蜒而出也。三候王瓜生者，得震纳甲之土会君火之气，遘金水之机，故得候而生也。若本元至某甲某己符头分局，而上中下元孤某奇仪，必须详究孤虚之理，潜通消长之机，始可探其妙也。

小满三元    天禽（五）  天芮（二）  天任（八）

看得本节卦气，行于巽之九三六四，以辛酉辛未纳甲，而天地之气行于震之六五，以庚申纳甲，皆木上之爻，初值少阳相火之会，乃金木水火土杂处之宫，而六阳之用于此满，而谷种于秋者，结实于斯，得气于厥阴者，则死于少阳，乃万物告成之小局也，故命名小满。若起元于五二八者，以其奠小成之利，而上应于斗府，禽芮任星君，分丑未之土，契坤艮之质体，艮生坤成之大义，故菜之秀、草之死、麦之实，自当应候而臻。查本元某甲孤某奇仪，则无惑乎物之不齐矣。

芒种三元    天心（六）  天冲（三）  天芮（九）

看得本节卦气，行于巽之九五上九，以辛巳辛卯纳甲，而天地之气行于震之上六，以庚戌纳甲，则阳气发甲之机，于此将尽，而少阳相火之令已得其二，盖阳消阴萌之候也。凡谷草之得实于阳者，则当乘风而播其种，故芒种之说于此而著。螳者，阴虫也，原育于仲秋，则生于仲夏，故应于初明之金符而生。鵙者，阴鸟也，得二候之本符而鸣。反舌者，得坎气之阳鸟也，因三候之火符而水复结胎气，则无声矣。是以三六九，上叨斗府心冲英星君者主持气候。若上中下元之某甲孤奇仪，则三征有先后之参差，究竟本元，统戌午寅之支运，摄辛艮丙之斡旋，盖以冬至小寒系寒水司天，乃天心星之气运，以周六阳之用。且阳始于一而终于九，故起冬至而终芒种，正以离火阴胎原生于坎水之旺气，而坎水阳胎原生于离火之旺气，足见水火者，天地阴阳之枢也。不旺不可以寄胎一九者，造化进退之数也，不备不可以换气，故芒种者，阳九之数，至此而终，夏至者，阳九之数至此而息。阳气主顺，起于坎而终于离者，盖天一生水之义。一者，阳数也，为万物之体。阴气主逆，起于离而终于坎者，盖地二生火之情。二者，阴数也，为万物之用。一二既济，五行乃基，独芒种之分气于六三九者，实以外应于火局而备其阳机。独此节之中，有符节之先后，而先哲谆谆于此著闰者，盖以阳之不可沦于阴，阴之不可溷于阳。以示气无偏胜，而运难易移也。

夏至三元    天英（九）  天冲（三）  天心（六）

看得本节卦气，系少阳相火之三气，司天为长气之中，而天地之气行于离之初九，以己卯纳甲，盖己者，阴土也。自先天己配于离，而乙木长生在午者，皆以阴著义，况月令以姤卦用事，则一阴始生。凡前此之复临泰夬大壮纯乾六阳之月卦已终，而坎艮震巽之四阳令已尽。故夏者，阴令于此始生，是以鹿本阳兽，得阴之初候而角解，蜩本阴虫，得阴之二候而鸣。半夏阴木得阴之三候而生。然本元统午寅戌之火运，隶丁甲斡旋之乾，故前节终于九者，盖完阳九之数也。而水气即始于九者，盖畜归一之基，而开相火之令，且著炎热之威，以结阴生之气。故自某甲某己符头，上统于斗府英冲心三星君，主持造化。至于上中下元之孤某奇仪，此三候之征，又或有不孚者矣。其间有不限于孤虚之义者，所贵详于得气之先后也。

小暑三元    天任（八）  天芮（二）  天禽（五）

看得本节卦气，系相火终气司天，乃长气之末，而天地之气行于离之六二，纳甲己丑，遥应于惊蛰，坎之上六纳甲戊子，均为霹雳之火，然前节，阳气也，故雷有震惊之意，而本节阳气也，故发霹雳之声司天者，于此当思所以调燮之道，则庶无荡阳陷阴之患矣。正气得二阴之卦，而月令以屯用事，诚哉阳在外而缩，阴在内而伸。阳居上而退，阴居下而进，乃阴渐蚀阳之际，而阳则虚浮为阴所激，故具蒸孚之气，有燥热熏烦之情，是命名为小暑。然暑者，著也，阳气发泄而著于两间。盖阴之萌动尚潜而浅，阳之气化虽燥犹仁，故小暑之说，赅其义象之大概而言之也。究竟本元起于八者，体阴逆之义而续夏至之九，其三候皆土符，正将以育阴之湿土故耳。是以初候温风至者，盖以星符居艮，统辖上阴而风起尚薄其熏蒸之化。二候蟋蟀居壁者，星符居坤，分隶死门，而蟋蟀感时动归穴之情。三候鹰始击者，盖中星符居中，背生用死，而鹰鸟振翮奋威震八荒之志。则上中下元孤某奇仪可会其机焉。

大暑三元    天柱（七）  天蓬（一）  天辅（四）

看得本节卦气，系太阴温土司天，为化气之初。天地之气行于离之九三，以乙亥纳甲，则离火之体于此已备。而阴气之孕于此已成。伏阴与阳刚相格，而成其焰烈之征，则大暑之义于此而著。是以上属于斗府柱蓬辅星分理三候。上元始于金惊，故草必腐，乘以化气则变为萤火，得金精之气也。故其明如星，无焰而光，阴火之征耳。中元始于坎休，乘乎未建，因气化之初，故土得化而润暑逼水而溽。下元始于巽杜，盖以二阳居上，一阴居下，为龙雨之象也，以乘气之三阴而因乎化气，则万物咸需于时雨之化，故大雨时。至于三候酉巳丑之金运，摄庚癸辛之斡，盖于此已酿金秋之胚胎矣。故秋分之同此局者，皆先天后天体用之间耳。然而本节上元某符孤某奇仪，中元某符孤某奇仪，下元孤某奇仪，则三候之征，又有因孤虚而鲜应矣，此其权也，先察乎经而后可以权。个中意味，不可与局外者言。

立秋三元    天芮（二）  天禽（五）  天任（八）

看得本节卦气起于坤之初六六二，以乙未乙巳纳甲，先天遁五二之数，后天遁金火之气。而天地之气行于离之九四，以己酉纳甲，查得立春以戊申纳甲，均分大驿土。然一则立春一则立秋，其义何也？盖立春纳戊申阳土，因坎之水气寄生于坤而病于艮，故寅为水马则戊驿以应之，立秋纳己酉阴土，属离之火气，寄生于艮而病于坤，故申为火马则有驿土已以应之。然立春生机也，以生门主事，故起于八而顺进于二者，虽为著其生机，亦以示生之必归于死。立秋死机也，以死阴主事，故起于二而逆退于八者，虽为著其死机，亦以示死之必继以生。然而气皆用土符者，正以发坤艮之大义，别死生之关键，彰顺逆之玄土耳。况乎月令以否主卦，期纯阴之气，然下已成其势，不得不立。故于此而立秋。且敬天尊阳者，于此有愀然之意焉。故初候之凉风，盖以坤而感于太阳之气，其风凉。二候白露降者，盖湿土之气，上蒸于离气九四之阳，故其气化成露。因感于坤体初六之纳金，故其降也白。三候寒蝉鸣者，正以阴气行于湿土，而寒蝉乃湿土阴化之物，故得阴化之气而鸣。然叨于斗府，芮禽任星主持气运而周其三候，实将以湿土之气偏运于九宫也。然上中下元之孤某符某奇仪，则湿土之令有偏枯，而应候之物有不一辙者矣。

白露三元    天英（九）  天冲（三）  天心（六）

看得本节卦气，系湿土之终气司天，为化气之末。而天地之气行于离之上九，分得坤之六二上六，则离卦之气于此已终，而坤阴之体于此已备。运气行于庚月，卦值乎观，湿土之气上凝而成露，因感于庚金。称白露者，金英也，故溥博于秋。至于鸿雁得金之质，应候而来。玄鸟乃乙木之鸟，逢庚化而思归。秋令主义，群鸟养羞而不合。然分元九三六，上因于夏至之九三六者，盖以离卦起于夏至而终于白露，则夏至之九三六者，乃地旺之火局也，而白露之九三六者，乃死废之火局也，维其火死而金始得以旺。其上统斗府，英冲心星主持气运，分局寅午戌，备气丙艮辛，均以著火之盛衰而示湿土之所由造无物候之由分也。上中下元之孤某奇仪，则承气者既有孤虚之偏，而应候自有迟早之别矣。

秋分三元    天柱（七）  天蓬（一）  天辅（四）

看得本节卦气，阳明燥金司天，为收气之初。而天地之气行于兑之初九，太阴之气至此而终，阳明之气于此而始。造化之阴运有二六之别，其阳中之阴六气于离生之，于坤结之；阴中之阴六气于兑发之，于乾成之，故秋分之义于此而著。盖以前此之六阴，乃阴杂以火土之间，所以有育收气之化；而后此之六阴，乃阴行于水金之令，所以成收气之功。兼以斗府柄西横，而左魁西魒，生死之门各别，开合之机已殊。九木旺而金胎，故雷震于春分之际。七金旺而木胎，则收声于本气之初，将以固胎气也，惟在胎而无声耳。蛰虫感于兑丁之气、睽革之机，故坯户而纳水败于酉，故于此而涸。然本气分局上同于大暑者，盖大暑乃冠带之金，养气于湿土；而秋分则帝旺之金，著令于阳明，均以酉丑巳统运、庚癸巽摄气。而体用之功化亦自不同，是以上统斗府柱蓬辅星递主三候。盖取旺金生相水，相水生胎木，虽金居至旺之秋而木已得递生之气，足见造化之理原不因胜而绝物也。然而本节上元中元下元孤某奇仪，则燥金之初气而不能周币于九宫之克应，又或有门符之罕运者。若必拘物以求候，误矣！

寒露三元    天心（五）  天英（九）  天冲（三）

本节卦气剥，阳明燥金司天，值收气之始，主令于辛，分卦于剥。而天地之气行于兑之九二，盖兑者，泽也，气行而成露，因感于纯阴，故名寒露。其分元于六三九，统戌午寅之运，摄辛丙艮之权。正以火库于戌，而本节之气分符火元，将以固库之收气而敦厚其化育也。是以上统于斗府心英冲星斡旋物候，又有由墓传生之义，以见五行生生不息之妙。至于宾鸿为义鸟，寒露而排云；黄雀为丁禽，兑革而羽化；菊英本金质，戌建而黄。然初候孤奇仪，二候孤奇仪，三候则燥金收气之运，或有不洽于九宫，而符使克应之征，或有不应于先后者矣。至本节之局，进同立冬局，虽同而义各别，此乃戌午寅之火局，而彼则亥未卯之木局也。

霜降三元    天禽（五）  天任（八）  天芮（二）

本节卦气，阳明燥金司天，值收气之中，而天地之气行于兑之六三，则兑金之体于此已备，而肃杀之令于此已行。凡燥金之气阳结成霜，霜者，爽也，万籁于此有爽然自失之义。盖由阴气上升而阳木能化，故凝其严厉之质而霜降矣。然分主于上符，正魁罡伏于本位，而土旺用事于深秋。故上统斗府禽任芮星，摄理三候，豺报本而登禾，盖为金义之征。草木黄而叶落，盖为剥削之义。蛰虫伏而咸俯，盖避肃霜之严。而初候二候三候孤某奇仪，既有虚实之殊而气候不符渗漏之局，况本局土符也。六戊旬□推六□于戊者，其辨明于斯。

立冬三元    天心（六）  天英（九）  天冲（三）

本节卦气，燥金司天，而收气之末，天地之气行于兑之九四，以丁亥纳甲，起于乾之初九九二，以甲寅纳甲，遁金水之气。日卦值坤，气卦值乾，皆阴阳之极气，四时之运得此而终。故冬者，终也。因气流行于兑四，而运始于乾维，故于节而立冬，将以著金水之变迁，时物之改革。盖水者，金之子也，感于金，寒而冰，是以孝子有怵惕之忧。地者，阴之体也，感于阴盛而冻，是以君子有固穷之志。雉者，离之属也，乘于兑革而化，是以万物有变化之机，其分元于六九三，统亥未卯之局，摄乾丁甲之运，亦以木生在亥故耳。凡占木草之征兆，当于此以察其盈虚。是以上叨于斗府，心英冲星主持三候，其培覆之机区以别矣，而初二三候孤某奇仪，则孤虚既别，而克应自有不同者矣。

小雪三元    天禽（五）  天任（八）  天芮（二）

本节气历于乾之九三，四值太阴寒水司天，为藏气之初。而天地之气行于兑之九五。诚哉！金寒水冷则积阴而成雪，况六阴之气于此亦极集其小成，故小雪之名有自来矣。虹者，阴之气也，感阳精而成形，合阴气变化而成质，阳精固而不应，则虹之体已不能成，无惑乎藏而不见也。天气主阳，地气主阴，阴蒸于阳则阴气上升，阳求于阴则阳气下降，此少阴少阳之候也。然此气候凛烈之际，阴精剥削之余，阳不能应阴，惟存其阳而上升，且受蚀于阴之气，尽升泄于外，阴不能化阳则抱其真阴而下降，且吞服乎阳之精，尽退藏于内，而两间之气一升一降。上统于斗府禽任芮三星，备阴阳之半，禽理初候而虹藏任星，督艮止之权，故分升而分降，芮星摄苑门之令于末候而开塞阴阳。查上中下三元孤某奇仪，则知此气之有盈虚而燮理有妙诀也。

大雪三元    天辅（四）  天柱（七）  天蓬（一）

本节卦气历于乾之九五壬申金、上九壬戌水，天地之气行于兑之上六，丁未水值寒水司天，属藏气之始，则两金藏金水之气，而积阴至大成之机，故大雪之名以著。夫鹖鴠者，得阴气而鸣者也，本候六阴已极，故数穷而不鸣。虎者，阴兽也，受精于阴而赋体于阳，故必于阴之极而交也。荔枝味虽寒而性实暖，故感于寒水之二气而出也。上统于斗府辅柱蓬星，主持四七一三候，值辰申子之水运，隶巽庚癸之斡旋。盖以阴气之三十六候，终归于天一之水，而水具混浊之象，值混沌之际，则阴气消矣。然消者，息之机，阳可以复生，故冬至之起于一者，乃天之阳水也，大雪之终于一者，乃天之阴水也，均以水为关键。先哲云：冬至子之半。良有以也！而运奇补气之妙，又岂能外此而他寻哉？至于某元孤奇仪，则气候既有不所不用，而克应自须各别矣。

冬至三元    天蓬（一）  天柱（七）  天辅（四）

本节卦气系太阳寒水司天，属藏气之中，而天地之气进行于坎之初六，以戊寅纳甲，盖戊，阳土也，可以制阴水。寅，阳木也，所以脱阴水，自先天戊配于坎，而化合阴癸以成火，则火胎在子者，其理明矣。且火乃阳之精，因前节水盛而泯，今得戊合水而化火，兼以承前卦丁壬之化而得绍阴之一脉于阳之初也，故坎之初爻为一阳，始遁于下，而月令以复卦主事，为一阳始生。则前此之姤遁否观剥坤六阴之月卦已终而离坤兑乾之四阳今已尽。故冬者，终也、动也，乃阴之终而阳之动也。至者，极也、到也，乃阴之极而阳之至也。则冬至之命名，其义如此。是以蚯蚓结者，黄泉稿穰得一阳之和而结以养性。麋鹿，阴兽也，感一阳之气而角解。泉，阴水也，得一阳之升而涌出。上统于斗府蓬柱辅星，运子申辰之水局，摄癸庚巽，斡旋经理。坎气体天开于子之一义，故前节之终一者，盖以毕阳九之数，而本气复始于元者，盖以昌阳九之宗而酿风水之本。至于上中下元某奇仪孤，则一阳之初气，又或有不遍于某局。凡造葬山向、生人年命，而局中六亲一有陷于孤虚，不无背时违令之议，而欲求三候之不忒难矣。

小寒三元    天芮（二）  天任（八）  天禽（五）

本节卦气系寒水司天，属藏气之终，而天地之行于坎之九二，盖以九二之阳伏于二阴之间，处寒水之际，则其象寒矣，然犹上应于九五，则为阳中得位，故小寒于此而立名。至于应传秋令，其性属金，金库在丑，于金旺之时则飞，而南值金库之候则转，而北鹊乃灵禽也，其性属阳，感于阳复而营巢。雉本离属也，盛于胎养之候。而雊其星上统于斗府，芮任禽主持气候，用二八五之局，理坤艮中之土，盖以袭水土之机而尊地辟于丑之义，上元中元下元孤某奇仪，则水运藏气，或有不洽于九宫，奇仪门符自然不同矣。

大寒三元    天冲（三）  天英（九）  天心（六）

本节卦气，厥阴风木司天，为舒气之实初，天地之气行于坎之六三，遥应于坎之上六，皆阴发于外而阳伏于内，文气也，兼以厥阴司天，则阴寒之气于此太甚，故大寒之名所自来矣。至于鸡属巽而巽为风为木，得乎风木司天之运，感于亥水六二之气，故乳出于冠而雏可育，征鸟舒气而羽翮健，会风木而翱翔。是以应候厉疾矣。泽水者，阴精之化气也，因阳已伏生于内而阴即蒸结于外，应其候而复坚。盖阴之发于表者，上统于斗府冲英心星，摄卯未亥之运，理甲丁乾之发，正以乾旋风木之气于九宫。其同于春分三局者，彼乃帝旺之木，体用之机亦自有别，而某元孤某奇仪固不同也。

分野

按：近时天文家往往辟分野之说，谓支离破碎不足取。信然，《史记天官书》凿凿言之，历代史官递相祖述，不独术家为然也。尝读《左传》龙宋郑之星也，杜注东方房心为宋，角亢为郑，又参为晋星，此其滥觞欤？故复采摘入此卷。

子宫女虚危齐分（自女二至危十一）

济南府  泰安府  武定府  东昌府  青州府  登州府  莱州府  直隶（沧州）

丑宫斗牛吴越分（自斗三至女）

江宁府  凤阳府  庐州府  六安州  淮安府  扬州府  通州    苏州府  松江府

常州府  镇江府  徽州府  宁国府  池州府  太平府  安庆府  广德州  和州

滁州    杭州府  嘉兴府  湖州府  宁波府  绍兴府  台州府  金华府  衢州府

严州府  温州府  南昌府  饶州府  广信府  南康府  九江府  建昌府  抚州府

临江府  吉安府  瑞州府  袁州府  赣州府  南安府  福州府  泉州府  建宁府

延平府  汀州府  兴化府  邵武府  漳州府  广州府  南雄州  惠州府  潮州府

肇庆府  罗定州  雷州府  高州府  琼州府  梧州府

寅宫尾箕燕分（自尾三至斗二）

顺天府  永平府  保定府  易州    河间府  天津府  宣化府

卯宫氐房心宋分（自氐一至尾二）

归德府  曹州府  济宁府  徐州府

辰宫角元郑分（自轸十至氐初）

开封府  陈州府  汝宁府  光州    颖州府

巳宫翼轸楚分（自张十五至轸九）

武昌府  汉阳府  黄州府  郧阳府  襄阳府  荆门州  德安府  荆州府  岳州府

澧州    长沙府  宝庆府  辰州府  衡州府  沅州府  常德府  桂阳州  永州府

靖州    郴州    永顺府  施南府  连州    韶州府  廉州府  钦州    桂林府

平乐府  郁林州  南宁府  太平府  思恩府  柳州府  庆远府  安顺府  都匀府

镇远府  黎平府  思州府  思南府  石阡府  平越州

午宫柳星张周分（自柳三至张十四）

许州    河南府  南阳府  商州    铜仁府

未宫井鬼秦分（自井八至柳二）

西安府  同州府  乾州    邠州    凤翔府  汉中府  兴安府  平凉府  巩昌府

階州    秦州    兰州府  庆阳府  延安府  鄜州    榆林府  宁夏府  顺宁府

曲靖府  武定府  丽江府  元江州  永昌府  广安州  保宁府  重庆府  忠州

蘷州府  叙州府  遵义府  酉阳州  泸州    潼川府  邛州    嘉定府  眉州

雅州府  云南府  大理府  临安府  澂江府  楚雄府  广南府  广西府  成都府

绵州    茂州    顺庆府  贵阳府

申宫觜参晋分（自毕六至井七）

太原府  平定州  忻州    代州    平阳府  蒲州府  解州    绛州    霍州

隰州    潞安府  汾州府  泽州府  辽州

酉宫昴毕赵分（自胃三至毕五）

真定府  定州    冀州    赵州    深州    顺德府  广平府  大同府  

戌宫奎娄鲁分（自奎一至胃二）

兗州府  沂州府  泗州    海州 

亥宫室壁卫分（自危十二至奎初）

卫辉府  彰德府  怀庆府  大名府  临清府

辛亥年八月癸亥日丙辰时寒露下三转七局阴遁

开门落七宫，正值旺时，将得直符，当权得势。天禽甲子戊杜门均受其克，无人不畏服矣。时干来生九天，亦来生扶之者众，如此安得不称雄一世耶？丙加丙，主见乱臣贼子，太阴主有阴谋，太岁飞临七宫克下，斯时火气已退，虽克亦无力耳。

此课辛亥八月，因袁世凯起用而占。当时函告某大臣，未蒙听纳。然大势已去，虽信余言，亦无法可救也。

乙卯正月初一丙子日乙未时立春下二转五局阳遁

此课九天与六庚同宫，兵与匪人通气，有合谋之象，四宫木克中宫之土，直符受伤。天禽带辛干加坎宫，乙为太岁，受其克制，层层克入，凶兆见矣，尤妙是天英带丙奇飞加中宫与辛合，辛又克乙，乃先动者胜，天禽直符均属无用，而六庚加丙，主贼人必来。钓叟歌云：白入荧兮贼即至。此其应也，辛金克乙木，作难之人其姓名必有金旁之字。果验。

